"varugadha kappi eh ebahuri, dhen beynun vanee sarangeh" | Mihaaru\n"ވަރުގަދަ ކައްޕިއެއް އެބަހުރި، ދެން ބޭނުން ވަނީ ސަރަނގެއް"\n27 ޖެނުއަރީ 2020 - 09:46 28 comments\n"ހަގީގަތުގައި އޭރު ވީ ގޮތަކީ އަޅުގަނޑުމެން ރައްޔިތުންނަށް މަސައްކަތްތަކެއް ކޮށްދޭ ތަން އިދިކޮޅަށް މި ފެނުނީ. ރައްޔިތުންނަށް ބޯހިޔާވަހިކަން ފޯރުކޮށްދިނުމަށް ޓަކައި އަޅުގަނޑުމެން ވެށިފަހި ނަމުގައި ބޮޑު މަޝްރޫއެއް ފެށިތަން ފެނިގެން ދިޔައީ. ހަގީގަތުގައި އެ މަންޒަރުތަކަށް ކެތް ނުކުރެވިގެން އޭރު [ރައީސް މުހަންމަދު ނަޝީދު] ގެ ސަރުކާރު ވައްޓާލީ،" މާލޭގެ އެންމެ ފުރަތަމަ މޭޔަރު ސަރަނގު އާދަމް މަނިކު (އެޑަމް) ވިދާޅުވި އެވެ.\nމާލޭގެ ކުރީގެ މޭޔަރު އެޑަމް ރައްޔިތުންގެ މަޖިލީހުގެ އިންތިހާބަށް ކުރައްވާ ކެމްޕޭން ލޯންޗް ކުރުމުގެ ރަސްމިއްޔާތުގައި އޭނާ ވާހަކަ ދައްކަވަނީ -- މިހާރު ފޮޓޯ: ނިޝާން އަލީ\nއޭރުއްސުރެ އެޑަމް ގެންދެވީ ސިޔާސީ ކަންތައްތަކުގެ ތެރޭގައި ހަރަކާތްތެރިވެ ވަޑައިގަންނަވަމުންނެވެ. މާލޭ މުނިސިޕަލްޓީގެ ރައީސްކަން ކުރެއްވުމަށް ފަހު، މޭޔަރުކަން ކުރައްވައި އަދި އޭގެ ފަހުން ރައީސް ނަޝީދުގެ މަންދޫބެއްގެ ގޮތުގައި ހުންނެވި އެވެ. އޭގެ ފަހުން ރައީސް މުހަންމަދު ވަހީދުގެ އެޑްވައިޒަރުކަން ވެސް ކުރެއްވި އެވެ. އެޑަމްގެ މައިގަނޑު އެއް މަސައްކަތަކަށް ވީ ވެސް ބޯހިޔާވަހިކަމުގެ މަޝްރޫއުތަކާއި މާލޭގެ ކަންކަން ބެލެހެއްޓެވުމެވެ. އެހެންވެ، މާލޭގެ މޭޔަރު ކަމަށް އަނެއްކާ ވެސް އޭނާ ކުރިމަތިލެއްވުމަކީ ސުވާލު އުފެދެން ޖެހޭވަރުގެ ކަމެއް ނޫނެވެ. އެޑަމް ވިދާޅުވި ގޮތުގައި މިހާރު މިއޮތީ ސީދާ މާލޭގެ ރައްޔިތުންނަށް ޚިދުމަތް ކުރުމަށް ޓަކައި ފަހި ފުރުސަތެއް ހުޅުވިފަ އެވެ.\n"ލޯކަލް ކައުންސިލްގެ ގާނޫނަށް ގެނައި ބޮޑެތި ބަދަލުތަކާ އެކު މާލޭގެ މޭޔަރު ކަމަށް މިހާރު މިއޮތީ ވަރަށް ބޮޑެތި ބާރުތަކެއް ލިބިފައި. މިނިވަންކަމާ އެކު މިއޮތީ މަސައްކަތް ކުރެވޭ ގޮތަށް. މި މަގާމަށް އަޅުގަނޑު މި ކުރިމަތިލީ ވެސް އެހެންވެ،" އޭނާ ވިދާޅުވި އެވެ. "އަޅުގަނޑު އިސްތިއުފާ ދެމުން ވެސް ދެންނެވިން މި މަސައްކަތް ކުރެވޭނެ ފަހި މާހައުލެއް އޮތް ދުވަހަކުން މިކަމަށް ނުކުންނާނަމޭ. އެހެންވެ މިހާރު މިއޮތީ އެ ވަގުތު އައިސްފައި."\n"އޭރު އަޅުގަނޑު [މޭޔަރުކަމުން] އިސްތިއުފާ ދިން މައިގަނޑު ސަބަބަކީ ވެސް ކޮރަޕްޝަން. މާލޭގެ މޭޔަރު ކަމަކީ ކައުންސިލްގެ މެމްބަރުންގެ ތެރެއިން އަންނަ މަގާމެއް. އެހެންވެ މޭޔަރު ވަކި ކުރުން ވެސް އޮތީ އެ މީހުންގެ އަތުގައި. އަޅުގަނޑަކީ ކޮރަޕްޝަނާ ދުރު މީހަކަށް ވާތީ އެތާނގައި އޭރު ހިނގަމުން އައި ކަންކަން އަޅުގަނޑު ދެކެން ބޭނުން ނުވީ. ކޮރަޕްޓް އިންސްޓިޓިއުޓެއްގެ ހެޑަކަށް އަޅުގަނޑު ހުންނަން ބޭނުން ނުވީމަ ރައީސް ނަޝީދަށް ވެސް އެ ވާހަކަ ދެންނެވިން."\nނަޝީދުގެ ވެރިކަމުގައި ބޭއްވި ހަފުލާއެއްގައި އެޑަމާއި ނަޝީދު މަޝްވަރާ ކުރައްވަނީ.\nއެ ހިތި ތަޖުރިބާތައް އެއްފަރާތް ކޮށްލެއްވި އިރު، އެޑަމް ވަނީ މާލެ އަށް ވަރަށް ބޮޑެތި ބަދަލުތަކެއް ގެންނަވަން ވެސް މަސައްކަތް ކުރައްވައިފަ އެވެ. މާލޭގައި ބަހުގެ ޚިދުމަތް ތައާރަފު ކުރެއްވި އެވެ. އަދި ކާނުތައް ބަރާބަރަށް ސާފު ކުރުމުގެ ޕްރޮގްރާމަކާއި ހުސްކޮށް ހުންނަ ތަންތަނުގެ ވަށާފާރު ތިރިކޮށް އާންމުންނަށް ފެންނަހެން އެތަންތަން ބަދަލުކޮށްލުމުގެ މަޝްރޫއެއް ހިންްގެވި އެވެ. މީގެ އިތުރުން ވެސް ދެން އެންމެ ވަރުގަދަ އަށް ހިންގެވި މަޝްރޫއަކީ "ވެށިފަހި" އެވެ.\nއޭނާ ވިދާޅުވާ ގޮތުން މާލޭގެ މޭޔަރު ކަމަށް ކުރިމަތިލެއްވުމުގެ މައިގަނޑު ސަބަބު އެއީ އެންމެންނަށް ވެސް އެނގޭނެ ކަމެކެވެ. ސަބަބަކީ، މާލެ އަށް މިހާރު ދިމާވެފައިވާ މައްސަލަތަކަށް ހައްލެއް ގެންނަން އަމިއްލަ އަށް މަސައްކަތް ނުކުރައްވައި ފާޑު ވިދާޅުވާން ބޭނުން ނުވުމެވެ.\n"އަޅުގަނޑު މިކަމަށް ކުރިމަތި ނުލައި ދުރުގައި ބަލަހައްޓައިގެން ހުރީމަ އެގޮތް ކަމަކު ނުދޭ ދެއްތޯ. މިކަމަށް ކުރިމަތިލައި ނުހޮވުނަސް ދެން އަޅުގަނޑަށް ބުނެވޭނެ ނޫންތޯ އަޅުގަނޑަށް ވޯޓު ނުދެއްވީމަ ނޫންތޯއޭ ތިހެން ތިީ."\nމާލޭގެ މޭޔަރު ކަމަށް އެމްޑީޕީން ވާދަކުރާނެ މީހަކު ކަނޑައަޅާނީ އަންނަ ހުކުރު ދުވަހު އޮންނަ ޕްރައިމަރީގަ އެވެ. މި މަގާމަށް އެމްޑީޕީން އެކަނި ވެސް ވަރަށް ގިނަ ބަޔަކު ވާދަކުރެ އެވެ. އޭގެ ތެރޭގައި މިހާރު ސިޓީ ކައުންސިލްްގައި ހިމެނިވަޑައިގަންނަވާ ތިން ބޭފުޅަކު ވެސް ހިމެނި ވަޑައިގަންނަވަ އެވެ. އެޑަމް ސިފަކުރެއްވި ގޮތުގައި، މާލޭގެ މޭޔަރު ކަމަށް މިހާރުގެ ކައުންސިލަރުން ވާދަކުރައްވަން ނުކުމެ ތިއްބެވީ އެއްވެސް ކަމެއް ނުކޮށްދެއްވަ އެވެ.\n"އެ ބޭފުޅުން ވިދާޅުވަނީ ތިމަންނާމެންނަށް ކަމެއް ނުކުރެއްވުނީ ރައީސް ޔާމީންގެ ސަބަބުންނޭ. އެހެން ކަމަށް ވާނަމަ އިސްތިއުފާ ދެއްވަންވީ ނޫންތޯ. އަޅުގަނޑު މިހުރީ އެ މިސާލު ދައްކައިފައި. ކީއްވެގެންތޯ ކަމެއް ނުކުރެވޭއިރު މުސާރަ ނަންގަވައިގެން ތިއްބެވީ،" އެޑަމް ވިދާޅުވި އެވެ.\n"އަނެއްކޮޅުން ރައީސް އިބޫ ސޯލިހު ވެރިކަމަށް ވަޑައިގެންނެވި ފަހުން މިހާރު 15 މަސް ދުވަސްވީ. ކޮން ކަމެއްތޯ ކުރެއްވުނީ. ކުރެއްވިހާ ވެސް ކަމަކީ މާލޭގެ އިރުމަތީ ފަރާތުގައި 16 މިލިއަން ހަރަދުކޮށްގެން ޕާކެއް ހެދުން. ދެން ކުރި ކަމަކީ ލޯކަލް މާރުކޭޓު ތަޅާލައި ބަޔަކު ނިކަމެތިކޮށްލީ."\nއޭނާ ވިދާޅުވި ގޮތުގައި ސިޓީ ކައުންސިލުން ހަދާ ޕާކަކީ އޭގައި ކޮރަޕްޝަން އަމަލުތަކެއް ހިނގާފައިވާ މަޝްރޫއެކެވެ: "އަޅުގަނޑުމެންނަށް ވެސް އެނގޭ ދެއްތޯ ރުކެއްގެ އަގު."\nއެޑަމް ކުރީ ސަރުކާރުގެ އިސް ބޭފުޅުންތަކަކާ އެކު -- ފައިލް ފޮޓޯ: މިހާރު\nމާލޭގެ މޭޔަރު ކަމަކީ އެޑަމް ވިދާޅުވިގޮޮތުގައި، އެ މަގާމަށް ހޮވިއްޖެ ނަމަ އެ މީހަކު ހޭބުއްދި ފިލައިގެން ގޮސް "ދުނިޔެ ރަންވެދާނެ" ވަރުގެ މަގާމެކެވެ. ސަބަބަކީ، ރައީސް ފިޔަވައި ރާއްޖޭގައި އެންމެ ގިނަ ބަޔަކު ވޯޓު ލައިގެން އިންތިހާބުވާ ހަމައެކަނި މަގާމަކީ މާލޭގެ މޭޔަރު ކަމަށް ވުމެވެ.\n"އެހެންވެ މިވަރުގެ މަގާމަކަށް ހޮވައިގެން ނުވާނެ ތަޖުރިބާއެއް ނެތް އާ މީހަކު. އަނެއްކާ ފުރުސަތު ލިބުނީމަ ކަމެއް ނުކޮށް ތިބި ބަޔަކު ވެސް."\nމާލޭގެ މޭޔަރު ކަމަށް ކުރިމަތިލައްވާ އިރު، އެމްޑީޕީގެ އެޖެންޑާ 19 ގެ އިތުރުން އެޑަމްގެ ބައެއް އެހެން ތަސައްވުރުތަކެއް ވެސް އެބަހުއްޓެވެ. ވިދާޅުވީ ގޯތިގެދޮރުގެ މައްސަލައަކީ އެންމެ މުހިންމު، އަދި އެންމެ ބޮޑު އިސްކަމެއް ދެއްވާނެ ކަންތައް ކަމަށެވެ.\n"ގުޅިފަޅުހިއްކުން އަވަސްކުރުން އެއީ ކުރަން ޖެހޭ ކަމެއް. މާލޭގެ އެންމެ ބޮޑު މައްސަލައަކީ ގޯތިގެދޮރުގެ މައްސަލަ. ދެން ހުރި ހުރިހާ މައްސަލައެއްގެ ފެށުން އޮތީ ވެސް އެކަމާ ގުޅިފައި،" އޭނާ ވިދާޅުވި އެވެ.\nކުރީގެ ރައީސް ނަޝީދުގެ ވެރިކަމުގައި ހިންގި ވެށި ފަހު މާލެ ޕްރޮގްރާމް އިފުތިތާހު ކުރުމުގެ ޖަލްސާގައި އެޑަމް ވާހަކަ ދައްކަވަނީ.\n"މީގެ އިތުރުން ހުޅުމާލޭގައި ސްކޫލުތައް އެޅުމާއި ޕާކިންގެ މައްސަލަ އަށް ހައްލު ހޯދައިދިނުން އަޅުގަނޑުގެ ތަސައްވުރުގެ ތެރޭގައި ހިމެނޭ. އަޅުގަނޑު ބަލާނީ ވާހަކަ ދައްކާކަށް ނޫން. ކަން ކުރަން."\nއެޑަމް ވިދާޅުވިގޮތުގައި މާލޭގެ މައްސަލަތަކަށް އަޅާނުލެވި މިހާރު ހަތް އަހަރު ވޭތުވެގެން ދިޔައީ އެވެ. އެއީ ރައީސް ޔާމީންގެ ވެރިކަމާއި ރައީސް ޑރ. މުހަންމަދު ވަހީދުގެ ވެރިކަމުގަ އެވެ. އެހެންވެ، މާލޭގެ މައްސަލަތައް މިހާރު މިއޮތީ ހައްލު ނުކުރެވޭ ހިސާބަށް ގޮސްފައި ކަމަށް އޭނާ ވިދާޅުވި އެވެ.\n"އެމްޑީޕީގެ މެމްބަރުންނަށް ވެސް އަޅުގަނޑު ދަންނަވާނީ ހައްލު ގެނެވޭނެއޭ. ހައްލު ގެނެސްދޭނަމޭ. މި ފުރުސަތުގެ ބޭނުން ރަނގަޅު ގޮތުގައި ހިއްޕަވާށޭ،" އެޑަމް ވިދާޅުވި އެވެ. "އަޅުގަނޑަށް ދެއްވޭ ވޯޓަކީ ތިބޭފުޅުންގެ އަމިއްލަ ނަފުސަށް ދެއްވޭ ވޯޓެއް ކަމަށް ހައްދަވާށޭ."\n"ރައީސް އިބްރާހިމް މުހަންމަދު ސޯލިހާއި ރައީސް މުހަންމަދު ނަޝީދު އެ ހުންނެވީ ބާރުތައް ދެއްވައިގެން މިކަންކަން ކުރައްވަން ތައްޔާރަށް. މިހާރު ސަރުކާރުގައި ވަރުގަދަ ކައްޕިއެއް އެބަހުރި. ދެން ބޭނުން ވަނީ ރަނގަޅު ސަރަނގެއް."\nއިތުރު ލިޔުންތައް އެމްޑީޕީ މާލެ ސިޓީ ކައުންސިލް ސަރަނގު އާދަމް މަނިކު


Taxi Aguge Massalaiga Shahindha Ge Hahlu - Airport Aai Hulhumale' Ah Ferry Ga Dhaan Vee - Vaguthu\nޓެކްސީ އަގުގެ މައްސަލައިގައި ޝަހިންދާގެ ހައްލު - އެއާޕޯޓާ ހުޅުމާލެއަށް ފެރީގަ ދާންވީ\nމާލެ ސަރަހައްދުގައި ޓެކްސީ ދަތުރުތަކަށް ޓްރާންސްޕޯޓް މިނިސްޓްރީން ކަނޑައަޅާފައިވާ އަގަށް ބައެއް ޓެކްސީ ޑްރައިވަރުން ނުރުހުން ފާޅުކުރަމުން ދަނިކޮށް ޓެކްސީ ސެންޓަރުތައް އިސްލާހު ކުރެވޭނީ ބޮއިކޮޓް ކޮށްގެން ކަމަށް މޯލްޑިވްސް ޑިމޮކްރަސީ ނެޓްވާކުގެ އެގްޒެކްޓިވް ޑައިރެކްޓާ ޝަހިންދާ އިސްމާއިލް ބުނެފިއެވެ.\nޝަހިންދާ ރޭ ކުރި ޓުވީޓެއްގައި ވަނީ ޓެކްސީ ސެންޓަރުތައް ހައްދުން ނައްޓާފައިވާކަމަށާއި ޓެކްސީ ސެންޓަރުތައް އިސްލާހު ކުރެވޭނީ ޓެކްސީ ބޮއިކޮޓް ކޮށްގެން ކަމަށެވެ.\n"އެންމެ ފަސޭހަ މަގަކީ ސެންޓަރުތައް ބޮއިކޮޓްކޮށްގެން ހިނގާފަ ދެވޭ ތަންތަނަށް ދާންވީ ހިނގާާފަ. އަދި އެއާޕޯޓާ ހުޅުމާލެއަށް ފެރީގަ ދާންވީ،" ޝަހިންދާ ބުންޏެވެ.\nTaxi centres in Male’ have gone rogue. A simple way to discipline them is to boycott them. Just switch to walking except when absolutely necessary. Take the ferries to the airport and hulhumale’ ??\n— Shahindha Ismail ? (@HindhaIsmail) August 6, 2019\nޓްރާންސްޕޯޓް މިނިސްޓްރީން ކަނޑައަޅާފައިވާ އަގުތަކަށް އަމަލު ކުރަން ފަށާނީ މިއަދުން ފެށިގެންނެވެ. ގިނަ ޓެކްސީ ޑްރައިވަރުން އަންނަނީ މިއަދު އަމަލުކުރަން ފެށުމަށް ހަމަޖެހިފައިވާ ޓެކްސީ ޚިދުމަތުގެ އަގުތަކާމެދު ނުރުހުން ފާޅުކުރަމުންނެވެ.\nއަގުތަކާ ދެކޮޅު ހެދުމުގެ ގޮތުން ގިނަ ސެންޓަރުތަކުން މިއަދު ދަތުރުތައް ނުުކުރުމަށް ވަނީ ނިންމާފައެވެ.\nޓްރާންސްޕޯޓް މިނިސްޓްރީން ކަނޑައަޅާފައިވާ މާލެ ސަރަހައްދުގެ ޓެކްސީ އަގުތަކަކީ މާލެ އަދި ހުޅުމާލޭގެ އެތެރޭގެ ދަތުރުތަކުގެ އަގު މިހާރުވެސް ދަތުރު ކުރާ އަގުކަމަށްވާ -/25 ރުފިޔާ - މާލެ- ހުޅުލެ ދަތުރެއްގެ އަގު -/60 ރުފިޔާ - ހުޅުލެ – މާލެ ދަތުރެއްގެ އަގު -/60 ރުފިޔާ - ހުޅުމާލެ – ހުޅުލެ ދަތުރެއްގެ އަގު -/60 ރުފިޔާ - ހުޅުލެ - ހުޅުމާލެ ދަތުރެއްގެ އަގު -/60 ރުފިޔާ - މާލެ- ހުޅުމާލެ ދަތުރެއްގެ އަގު -/75 ރުފިޔާ - ހުޅުމާލެ – މާލެ ދަތުރެއްގެ އަގު -/75 ރުފިޔާ އެވެ.\nރާއްޖޭގެ ސީމަނުންގެ ހައްގުގައި އަޅަންޖެހޭ ފިޔަވަޅު އެޅުމުގައި ދެމިހުންނާނަން - ނަހުލާ\nޖޫރިމަނާއެއް ނުކުރޭ، ޚަބަރު ލިޔަނީ އަޅުގަނޑުގެ ޚަބަރު ހިނގާތީ: ނަހުލާ\nޕޯސްޓް ފޮއްޓަކުން ލައިސަންސް ކާޑު ލިބޭ ގޮތް ހަދައިފި\nއޮގަސްޓް 7, 2019 10:18\nޝަހިންދާ ދޭބަލަ ފެރީގަ ، އެހެންމީހުނަށް އުޅޭނެ ގޮތްނުކިޔަދީ!\nއޮގަސްޓް 7, 2019 10:25\nޕްރައިވެޓް ކާރުކޮޅުގައި އުޅުއްވާ ބޭފުޅުންނަށް ތިކަހަލަ ޚިޔާލު ފާޅުކޮށްލަން ވަރަށް ފަސޭހަ.. އެކަމަކު ދުއްވާނެ ވެހިކަލެއް ނެތް މީހާ.... ނޫނީ ތިން ހަތަރު ކުދިން އުކުޅު ޖަހައިގެން ޑޮކަށް ދައްކަން މާލެދާ ރާއްޖެތެރޭ މީހާ މަގުމަތީ ގަޑި ދެގަޑި ވަންދެން ހުރެގެން ލިބޭ ޓެކްސީން ސްޓްސިނަމާ ހިސާބުން އައިޖީއެމްއެޗަށް 100 ރުފިޔާ ކިޔަސް ޖެހެނީ އަރަން... ޓެކްސީއަށް ބަހަކަށް މީހުން އަރުވައި ބާލާހެން އަރުވައި ބޭލިޔަސް ޖެހެނީ އަރަން... ޝަކުވާއެއް ކޮއްފިޔާ ބުނާނެ މިހާރު ފައިބާށޭ...\nބޯ ހަލާކު...... ހަމަ\nއޮގަސްޓް 7, 2019 10:34\nދުނިޔެ ކުރިއަރާ ތަރައްޤީވެފަވާ މިންވަރާ، މީހުންގެ ދިރިއުޅުމުގެ ފެންވަރަށް ލޯނުހުޅުވޭ ގަމާރުން، ކަންކަމާ ޚިޔާލުދޭން ފެށީމަ ވާނެ ހަތަރެތި ވަމުން މިދަނީ.. " ފައިމަގުގަ ހިންގާފަ ތަންތަނަށް ދާށޯ... ފެރީގަ "ޓޮއްޓޮއް ޓޮއްޓޮއް" ޖަހަމުން ދާށޯ.. ބަލަގަ ޝަހިންދާ މީކީ 60 ގެ އަނހަރުތަކުގަ އުޅުނުހެން ހިކިމަހާ ކާއްޓާ ކައިގެން އުޅުނު ޒަމާނެއް ނޫނޭ.. ތި ޚިޔާލަކީ ހަމަ %100 ސުމެއްގެ ޚިޔާލެއް...\nއޮގަސްޓް 7, 2019 10:37\nތިޔަށްވުރެ ރަނގަޅުވާނެ ލާދީނީ ފިކުރުތަކުން ސަލާމަތްވުމަށް އިސްލާމީ އަޤީދާއާއި ގުޅޭ އިލްމު ހޯދުމަށް މަސައްކަތް ކުރުންވެސް.\nތި ޚީޔާލަށްވުރެން މޮޔަ، ގަމާރު، ކަނޑުކޮސް، ތާކުން ތާކު ނުޖެހޭ އަދި ދެއުޅިއެއްނުވާ " ޚިޔާލެއް " ދެންފަހަރަކުން ނުދިނުން އެދެން.\nއޮގަސްޓް 7, 2019 10:42\nދިވެހިން ތަރައްޤީގެ މަގުގައި ކުރިއަރާފަވާ މިންވަރު ބަލާލަން ރަނގަޅަށް ދެލޯހުޅުވާލަބަލަ. ތި ދައްކަނީ މާކުރީ ޒަމާނެއްގެ ވާހަކަ. އެއާޕޯޓަށް ފެރީގަ، ތަންތަނަށް ފައިމަގުގަ. ބީތާވިޔަސް މިވަރު ތަންކޮޅެއް ބޮޑުވަރު. ކަމުދާ އެއްޗެއް ނުކިޔެންޏާ މަޑުން ހުރެބަލަ.\nއޮގަސްޓް 7, 2019 11:41\nއަސްތާ ތިހެންނުބުނޭ. ޔާމީނުގެ ކޮން ކްރީޓް ތަރައްގީ ކަމުނުދާތީ ޖަޒީރާ ކުރަންވެގެންނޫންތޯ ޖަޒީރާ ސަރުކާރެއްގެނައީ. ޖަޒީރާގައި ދާނީ ފައިމަގުގަޔާ އޮޑިދޯނި ފަހަރުގައި. އެކިޔަނީ ހަމަ ކަމުދާއެއްޗެއް.\nއޮގަސްޓް 7, 2019 18:51\nދިވެހިން ތަރައްގީ.ހޯހޯ މަ ވާ ބޯ ހަލާކު\nސަހިންދާ ކަލޭ ވެލްޒިނީ އާއި އައްނި ގޮވައިގެން ނޫނީ އާނިޔާ ގޮވައިގެން ފެރީގައި ދަތުރުކޮށްބަލަ ތެކްސީ ދޤރައިވަރުންނާ ކުޅެންޏާ ރީތި ބޮނޑިއެއްލިބިދާނެ\nޓެކްސީ އަގުބޮޑުކުރާ ޑްރައިވަރުންގެ ހުއްދަތައް އަތުލީމަ ނިމުނީއެއްނުން. ކޮން ބިރެއްގަންނާކަށް. 75ރުފިޔާއަކީ އަސްލު ވަރަށް ބޮޑު އަގެއް. ފަންސާހަށް ހަދާލަންވީ. ބޯހާސްވާ ޑްރައިވަރުން ޑްރައިވަރުކަމުން އިސްތިއުފާދިނީމަ ނިމުނީއެއްނުން.\nއޮގަސްޓް 7, 2019 10:58\nސަހިންދާ ތީތެދެއް އެކަމަކު މިހާ ގަމާރުން ގިބަ ފައިސާ ކޯއްޗެއްކަން ނޭނގެ މީހުނަކައް ތިކަންނުވާނެ ދިވެހިންނަކީ މަސސއްކަތް ނުކޮށް އަރާމުގައި އުޅެންބޭނުންވާ ބައެއް..މައިގަނޑު ގޮތެއްގައި ރާއްޖެތެރޭ މީހުންގެ ދުއްޕާނުން ގައުމު ތަރައްގީ ވުމައް ދަތިވަނީ ރަށުގައި ތިބެގެން ކުރިއަރުވަން ނޭނގޭ ބައެއް..\nދޯ ޝަހިންދާ!! ދިވެހިންނަށް ހައްޤު މިންވަރަށްވުރެ މާމަތީ މިންވަރެއް، ބްރިޖާ، 25 ބުރީގެ5ކްލާސް ހޮސްޕިޓަލާއި، އޭސީ ކުރި ހޮސްޕިޓަލްތަކާއި، ތަންތަނަކީ. ދިވެހިންނަށް ހައްޤު މިންވަރަކީ، ސްޓެންޑް ފަންކާ ހުންނަ ހޮސްޕިޓަލާއި، 8 ފޫޓް 8 ފޫޓުގެ ކުލީ ކޮޓަރިއާއި، ސަތަރިދޯނި.\nއޮގަސްޓް 7, 2019 11:39\nސަހިންދާ އިބުރާ އާނިޔާ މީ އެއްގޭ ކުދިންތަ؟\nއޮގަސްޓް 7, 2019 11:40\nތިޔަ ޝަހިންދާ ގޭން ހިނގާފަ އެއާޕޯޓް ފެރީ އަށް ގޮސް ފެރީގަ ދޭބަލަ އެއާޕޯޓަށް. އޭރުން މަވެސް ދާނަން.\nއޮގަސްޓް 7, 2019 12:31\nމި ދިޔަ ސަރުކާރުގެ ބައެއް ބޮޑުން ރައްޔިތުންނަށް ކުރި ކަހަލަ މަލާމާތެއް ތިކޮއްލީ... ހަނޑޫ ހަކުރު ފުށް އަގުބޮޑުކޮށްފަ ބުނީ ދިވެހިން މިހާރުވެސް ކައިއުޅެނީ ބާސްމަތީ ހަނޑުލޭ... އަގުހެޔޮ ހަނޑޫ ކަނީ ބަންގާޅީންނޭ... އެހެން ބުނި އިރު އެ ބުނި މީހަކަށް ނޭންގެނީބާ ރައްފުށުގެ ނިކަމެތި ރައްޔިތުން ގެރިހަނޑޫކައިގެންކަމެއް މި އުޅެނީކީ.... ހަމަ އެގޮތަށް ސަ-ހިންދާ އެ ބުނީ ފެރީގަ ދާށޭ... ފޮށި ތަންމަތި ހިފައިގެން ފެރީއާ ހަމައަށް ހިނގާފަ ގޮސްފަ، ފެރީގައި ހުޅުމާލެއަށް ދެވުނީމަ އަނެއްކާ ފޮށިތަންމަތި ބޮލަށް ލައިގެން ދަރީންކޮޅު ކިހުލު ޖަހައިގެން ދާން އުޅެން ޖެހޭނެ ހާލު ޑިމޮކްރަސީގެ މީހުންނަށް ނޭންގެނީތަ؟؟؟؟؟\nއޮގަސްޓް 7, 2019 12:39\nމިއީ ދެން ކާކުތަ؟ ޓްރާންސްޕޯޓު ކަންތައް ތަކުގަ ހިޔާލު ދޭން މިއީ ކޮންތާކުން ކިޔަވައިގެން ހުރި މީހެއްތަ؟ ލާދީނީ ޒާތުގެ ވާހަކަތައް ނޫން އެހެން ވާހަކައެއް ދެއްކިފަ އޮތީކީއެއް ނޫން. މަސައްކަތެއް ކުރަން ސަރުކާރުގެ ސިޔާސީ މަގާމުތައް ފުރީ ހަމަ އެކަނި ފައިސާކޮޅުގެ ބޭނުމުގަ. ތިޔަ އާއިލާޔަކީ މި ގައުމަށް ގިނަ ގެއްލުން ތަކެއް ދިމެން ދާ އާއިލާއެއް. މިސަރުކާރުގެވެސް ހަލާކު.\nއޮގަސްޓް 7, 2019 12:41\nމި ސަރުކާރުން ރައްޔިތުންނަށް ދެވޭ ކޮންމެ ޚިދުމަތަކަށް، ޝަހިންދާ ފާޑު ވިދާޅުވުމަކީ، ކޭ ތައްޓަށް ނަޖިސްލުންފަދަ ކަމެއް. ސަރުކާރުން ކުލީ ވެހިކަލް ދަތުރުތަކާއި ބެހޭގޮތުން ނެރުއްވީ ރަނގަޅު ޤަވަޢިދެއް. އެ ޤަވަޢިދަށް އިތުރުކޮށްލަންޖެހޭތަނަކީ، ކޮންމެ ޕަސިންޖަރަކަށް، 2' ހަމަނުވާ ހޭންޑް ލަގެޖަކާއި، އިތުރުން ޑިކީ ލަގެޖެއް ފިޔަވައި، ޑިކީ އަށާއި، ކާރުތެރެއަށް އަރުވާ ކޮންމެ ލަގެޖަކަށް، =/5ރ ނެގިދާނެކަމެއް ލިއުއްވުން. އެއިރުން އަގުތަށްވެސް ޤަވަޢިދުވެސް ފުރިހަމަވީ. ޝުކުރިއްޔާ! ސަރުކާރު\nއޮގަސްޓް 7, 2019 12:42\nތިހެން ގޮވާ ގޮވުމަކަށް ލާދީނީ މީހުންވެސް އެއްބަހެއްނުވާނެ. އެއީތާ ކަލޭމެންގެ މީހުންނަކީ ދޯ ؟\nއޮގަސްޓް 7, 2019 13:03\nމީނަގެ އަނގަ މިހާގަދައިރުވެސް މިލާދީނީ ކަމަނާ ރައްޔިތުންގެ ލާރިން މުސާރަދެމުން މިގެންދަނީ. މީނާއާމެދު ފިޔަވަޅު އަޅަން ގޮވާލަން .\nއޮގަސްޓް 7, 2019 13:40\nސަޅި ހައްލެއް. ތިޔަކަހަލަ ސަޅި ހައްލެއް ދެވޭނީ މަދު މީހަކަށް. ހާދަ ކޮށި ވިސްނުމުގެ ކަނބަލެކޭ މީ އަދި. މަހަމަ އަންތަރީސް ވެއްޖެ.\nއޮގަސްޓް 7, 2019 14:01\nމިކަންތައްހައްލުކުރެވޭނީ ބޭނުންވާހުރިހާމީހުންނަށް ޓެކްސީކުރަންދޫކޮށްލީމައި މީހުންގެޑިމާންޑާއެއްވަރަށް މާލޭން ޓެކްސީއެއްނުލިބޭ އަޅުގަނޑު އަމިއްލަކާރުވެސްބޭނުން ޓެކްސީގެ ގޮތުގައިދުއްވަން އަޅުގަންޑު ހުޅުމާލޭއަށް ދަތުރުކޮށްދޭނަން =/50ރުފިޔާއަށް\nއޮގަސްޓް 7, 2019 14:39\nޙެހެ ނަހުލާހަމަ ބޮޑުތަނުން ކޮސްވެއްޖެ\nއޮގަސްޓް 7, 2019 15:00\nމި ސަހިންދާ މެންނަކީ ތަރައްގީ ދެކެ ރުޅި އަންނަ މީހުން .މިޒަމާނުގެ ތަރައްގީރައްޔިތުންނަށް ލިބި ދިނުމަކަށް މި އާއިލާތައް ބޭނުން ނުވާނެ. މި ވާހަކައިންވެސް އެކަން އެގިގެން އެބަދޭ\nއޮގަސްޓް 7, 2019 15:01\nޑްރައިވަރުން މަސްއަލަޖައްސާނެތަނެއްނެތެ! މިހާރުވެސް 100ރ ނެގޭގޮތައް ތިއޮތީ! 75ރ އަކީ ހުޅުމާލެ/މާލެ، މާލެ/ހުޅުމާލެ އަށް އޮތް އަގެވެ. މިއަގަކީ އެރަށަކަށް އެތެރެ ވުމުން ދޭންޖެހޭއަގެވެ. އެތެރޭގެ ދަތުރަށް ނަގާ 25ރ ރަށުތެރޭ ދަތުރު ކުރަންޏާ ނުވަތަ ވަކިތަނަކަށް ދަންޏާ ދޭންޖެހޭނެއެވެ.\nއޮގަސްޓް 7, 2019 15:31\nބޭކާރު އަނގަނުތަޅުވާ ހުރޭ. މިއީ ތާކުންތާކުޖެހޭ ސަރުކާރެއްނޫން.\nއޮގަސްޓް 7, 2019 15:47\nއަހަރެންތާއީދދު މީނަ މިދައްކާ ވާހަކަ އަށް. މަވެސް އުޅެ ނީ ދަރިކިހިލި ޖަހައިގެން. ޙިނގާފަ ދަނީ ދާންޖެހޭ ތަންތަނަށް. ކިތަންމެ ދުރަސް. މިހެން ބުނިއަސް އިނގޭ ބަލިމީހުންނާ ގިނަ ކުދިން ގޮވައިގެން ދާންޖެހޭ މީހުންނަށް އުނދަގޫވާނެކަން. ޢެކަމު ހަމަ ވީވަރަކުން ބޯއިކޮޓް ކުރުން ރަނގަޅީ.\nއޮގަސްޓް 7, 2019 16:34\nތިކަހަލަ މޮޔައިން ކިޔާ އެއްޗިސް ޗާޕު ނުކޮއްބަލަ\nއޮގަސްޓް 7, 2019 16:53\nމިކަހަލަ މުރުތައްދުވެފައި ތިބޭ މީހުންގެ ނަން ނޫސްތަކުގެ ފަލަ ސުރުޚީއަށް އެރުވުމަކީ ނޫސްވެސް ކިޔާހިތް ކެނޑޭކަމެއް.\nއޮގަސްޓް 7, 2019 18:04\nއެއްކަލަ ލާދީނީ ބައިގަޑު އަނގަ ތަޅަންފެށީ. މި މީހުންތައް ފެނުނަސް ބޮލުގަ ރިއްސާ.


BREAKING NEWS: Siyad Gasim Ge Mahccha Kuri Rishvathuge Dhauvaa Baathilu Kohfi - Vaguthu\nސިޔާދު ގާސިމްގެ މައްޗަށް ކުރި ރިޝްވަތުގެ ދައުވާ ބާތިލުކޮށްފި\nޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ދަރިކަލުން، އިބްރާހިމް ސިޔާދު ގާސިމްގެ މައްޗަށް ދައުލަތުން ކުރި ރިޝްވަތު ދިނުމުގެ ދައުވާ ކްރިމިނަލް ކޯޓުން ބާތިލުކޮށްފިއެވެ.\nސިޔާދުގެ މައްޗަށް ރިޝްވަތު ދިނުމުގެ ކުށުގެ ދައުވާ އުފުލާފައިވަނީ، 2018 ފެބުރުވަރީ 1 ވަނަ ދުވަހު ސްޕްރީމް ކޯޓުން ނެރުނު އަމުރު ނެރުމަށާއި، އެކަމާ ގުޅުންހުރި ކަންކަމަށް އޭރުގެ އުއްތަމަ ފަނޑިޔާރާއި، ސްޕްރީމް ކޯޓުގެ ފަނޑިޔާރު ޢަލީ ހަމީދަށް އަދި އޭރުގެ ޖުޑިޝަލް އެޑްމިނިސްޓްރޭޓަރަށް ރިޝްވަތު ދިންކަމަށް ބުނެއެވެ.\nއެގޮތުން ސިޔާދަށް ދައުލަތުން އުފުލި ދައުވާގައި ބުނެފައިވަނީ، އޭރުގެ ޖުޑީޝަލް އެޑްމިނިސްޓްރޭޓަރ ހަސަން ސައީދު ދިރިއުޅޭ އެޕާޓްމެންޓް ބަލާ ފާސް ކުރުމުގެ ތެރޭގައި ފެނުނު ބެކްޕެކްއެއްގެ ތެރެއިން ސިޔާދު ގާސިމް ސޮއި ކޮށްފައިވާ ސިޓީއެއް ފެނިފައިވާ ކަމަށެވެ. އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދާއި އެ ފަނޑިޔާރުގެ ދަރިކަލަށް 2.4 މިލިއަން ޑޮލަރު ދީފައިވާކަން އެ ސިޓީން އެނގޭ ކަމަށެވެ. އަދި މެލޭޝިއާއިން ވިލާތަކެއް ރިޒާވްކޮށް އޭގެ ބައެއް ފައިސާ ވިލާ ކުންފުނިން ދައްކާފައިވާ ކަމަށް ވެސް ދައުވާގައިވެއެވެ.\nދައުވާ ބާތިލުކުރަމުން މައްސަލަ ބައްލަވާ ގާޒީ އަޙްމަދު ހައިލަމް ވިދާޅުވީ މި މައްސަލައިގައި ދައުލަތުން ހުށަހަޅާފައިވާ ހެކިތަކަށް ބަލާއިރު، މި މައްސަލައަކީ މަދަނީ މިންގަނޑުން ކުރިއަށް ގެންދެވިދާނެ މައްސަލައެއް ކަމަށް ނުފެންނާތީ ދައުވާ ބާތިލުކުރީ ކަމަށެވެ. އަދި ސިޔާދު ފަނޑިޔާރުންނަށް ނުފޫޒު ފޯރުވުމަށްޓަކައި ފައިސާ ދިން ކަމެއް ނުވަތަ އެކަމާ ގުޅުން ހުރި އެއްވެސް ކަމެއް ސާބިތުކޮށް ދިނުމަށްޓަކައި ދައުލަތުން ހުށަހެޅި އެއްވެސް ހެއްކަކުން ނޭނގޭކަމަށްވެސް ގާޒީ ވިދާޅުވިއެވެ.\nމި މައްސަލައަށް ބޭނުންވާ ހެއްކާއި ގަރީނާ ހޯދަން ދައުލަތައް އެކަށީގެންވާ ފުރުސަތު ދެވިފައިވީ ނަމަވެސް އެފުރުސަތުގައި ވެސް ދައުލަތުން މި މައްސަލައާ ގުޅުން ހުރި ހެކި ހުށަހަޅާފައިނުވާކަން ވެސް ގާޒީ ފާހަގަކުރެއްވިއެވެ .ގާޒީ މިހެން ވިދާޅުވި ނަމަވެސް މިއަދުގެ އަޑުއެހުމުގައި ދައުލަތުން ވަނީ މިކަމާ ގުޅުންހުރި ބައެއް ހެކިތައް ޝަރީއަތަށް ހުށަހަޅާފައެވެ. އަދި ހެކިތައް ދިފާއަށް ދިނުމަށް އިންކާރު ނުކުރާތީ ޝަރީއަތުގެ މަޖިލީހުގައ ދިފާއަށްވެސް އެ ލިޔުންތައް ހިއްސާކޮށްފައިވެއެވެ.\nސިޔާދުގެ މައްޗަށް ކުރި ދައުވާ ބާތިލުކުރިއިރު، ގާޒީ ވިދާޅުވީ، ވިލާއަކީ ވިޔަފާރި ކުންފުންޏެއް ކަމަށާއި، އެ ކުންފުނިން ވިޔަފާރީގެ މުއާމަލާތްތައް ކުރާނެ ކަމަށެވެ. ނަމަވެސް ވިލާއިން ފައިސާ ދައްކާފައިވާ ފްލެޓްތަކަކީ އަބްދުﷲ ސައީދާއި އަލީ ހަމީދާ ގުޅުންހުރި ފަރާތްތަކުން މެލޭޝިއާ އިން ރިޒާވްކުރި ފްލެޓްތަކަށް ސާބިތު ކުރެވޭނެ އެއްވެސް ހެއްކެއް ދައުލަތުން ހުށަހަޅާފައި ނުވާ ކަމަށެވެ.\nގަޒީ ވިދާޅުވީ، މައްސަލައިގެ ސީޣާ ބިނާ ކޮށްފައިވަނީ އެކެއް ފެބްރުއަރީގެ ސުޕްރީމް ކޯޓްގެ އަމުރުނެރުުމުގައި އަމުރަށް ނުފޫޒު ފޯރުވުމުގައި ސިޔާދު ފަނޑިޔާރުންނަށް ރިޝްވަތު ދީފައިވާ ކަމަށާއި އެ އަމުރުގައި އޭނާގެ ބައްޕަ ގާސިމް އިބްރާހިމް މިނިވަން ކުރަން އޮތުމުން ކަމަށެވެ. ނަމަވެސް އެ ހުކުމް ނެރެފައިވަނީ ނުފޫޒު ފޯރުވައިގެންކަން ސާބިތު ކުރުމަށް ދައުލަތުން ހެކި ހުށަހަޅާފައި ނުވާ ކަމަށާއި، ހެއްކާ ނުލައި ދައުވާ ސީޣާގައި އެގޮތަށް ނުބުނެވޭނެ ކަމަށެވެ.\nމިއަދުގެ އަޑުއެހުމުގައި ދައުލަތުގެ ފަރާތުން ހުށަހަޅާފައިވަނީ ދައުވާ ލިބޭ ފަރާތްތަކާ ގުޅުންހުރި ފަރާތްތަކުން ސިންގަޕޫރްގައި ބުކް ކޮށްފައިވާ ވިލާތަކު ބުކިން ސްލިޕްތަކަކާއި، ވިލާއިން މެލޭޝިޔާއިން ގަނެފައިވާ ފްލެޓްތަކެއްގެ ސެލިން އެންޑް ޕާޗޭސް ސްލިޕްތަކެކެވެ. ދައުލަތުގެ ވަކީލުން ވިދާޅުވީ، އެ ބުކިން ސްލިޕްތަކުގައިވާ "ޔުނިކް ނަންބަރުތަކާއި" ވިލާއިން ފައިސާ ދައްކާފައިވާ ޕާޗޭސް އޯޑަރުތަކުގައިވާ "ޔުނިކް ނަންބަރުތައް" ދިމާވާ ކަމަށެވެ. އެހެންކަމުން އެ ލިޔުންތަކުން ސާފުވާ ގޮތުގައިވާ ވިލާއިން ގަނެފައިވާ ޔުނިޓްތަކަކީ ސިންގަޕޫރުން އަބުދުﷲ ސައީދާއި އަލީ ހަމީދުގެ ދަރި އާއި ހަސަން ސައީދު ބުކް ކޮށްފައިވާ ޔުނިޓްތަކެއް ކަމަށް ދައުލަތުގެ ވަކީލުން މިއަދުގެ އަޑުއެހުމުގައި ވިދާޅުވިއެވެ.\nއެކަމަށް ރައްދު ދެއްވަމުން ސިޔާދުގެ ވަކީލް ހިސާން ހުސެއިން ވިދާޅުވީ، ވިލާއިން ގަނެފައިވާ ވިލާތަކުގެ ޔުނިޓް ނަމްބަރުތައް އެއްގޮތް ވުމަކީ ދައުވާގައި ބުނާ ބުކް ކޮށްފައިވާ ވިލާތައް ކަމަށް ނުބެލެވޭނެ ކަމަށެވެ. އަދި ބުކް ކުރި ކަމަށް ބުނާ ވިލާ ތަކަށް ވިލާ ކުންފުނިން ފައިސާ ދެއްކިކަން ސާބިތުވާ އެއްވެސް ހެއްކެއް އަދި ލިޔުމެއް ދައުލަތުން ހުށަހަޅާފައިނުވާ ކަމަށްވެސް ހިސާން ވިދާޅުވި އެވެ.\nދައުވާ ލިބޭ ފަރާތުގެ ވަކީލުން މިގޮތަށް ވަކާލާތު ކުރަން ފެށުމާއެކު ގާޒީ ހައިލަމް ވަނީ ދައުލަތުގެ ވަކީލުންނަށް ސުވާލު ކުރައްވާފައެވެ. ގަޒީ ދައުލަތުގެ ވަކީލުންނާ ސުވާލު ކުރެއްވީ މި މައްސަލައިގެ ދައުވާގައި ބުނާ ގޮތުން ބުކް ކޮށްފައިވާ ވިލާތަކަށް ވިލާ ކުންފުނިން ފައިސާ ދެއްކިކަން ސާބިތުވާ އެއްވެސް ލިޔުމެއް އޮއްތޯއެވެ. ޖަވާބުގައި ދައުލަތުގެ ވަކީލުން ތަކުރާރުކޮށް ބުނެފައިވަނީ ބުކިންގައިވާ ޔުނިޓް ނަންބަރާއި، ވިލާއިން ފައިސާދެއްކިކަން އެނގޭ ޕަރޗޭސް އޯޑަރުގައިވާ ޔުނިޓް ނަންބަރު ދިމާވާތީ އެކަމުން އެކަން ހާމަވާ ކަމަށެވެ. ނަމަވެސް ގާޒީ ހައިލަމް ވިދާޅުވީ، އެ ލިޔުންތަކިގައިވާ ޔުނިޓް ނަންބަރުތައް ދިމާވުމަކީ އެއީ އެ ވިލާތަކަށް ފައިސާ ދެއްކިކަން ސާބިތުކޮށް ދިނުން ނޫން ކަމަށެވެ. ދައުލަތާއި އިތުރަށް ސުވާލު ކުރުމުންވެސް ވަނީ ހަމަ އެވާހަކަތައް ތަކުރާރުކޮށްފަ އެވެ.\nއެއާއެކު ގާޒީ ހައިލަމް ދައުލަތަށް އެންގެވީ އިތުރު ސާބިތުވާ ހެއްކެއް ވާނަމަ އެކަން ބުނެދިނުމަށެވެ. އެންމެ ފަހުން ދައުލަތުން ވިދާޅުވީ އިތުރަށް އިތުރު ހެއްކެއްނެތް ކަމަށެވެ. މި ކަންކަމަށް ރިއާޔަތްކޮށް ސިޔާދު ޤާސިމްގެ މައްޗަށް އުފުލާފައިވާ ރިޝްވަތު ދިނުމުގެ ދައުވާ ބާތިލު ކުރުމާއި ގުޅިގެން، މި ހާދިސާގައި ރިޝްވަތު ހިފިކަމަށް ދައުލަތުން ބުނާ ކުރީގެ އުއްތަމަ ފަނޑިޔާރު ޢަބްދުﷲ ސަޢީދުއާއި، ސްޕްރީމް ކޯޓުގެ ކުރީގެ ފަނޑިޔާރު ޢަލީ ހަމީދުގެ އިތުރުން ކުރީގެ ޖުޑީޝަލް އެޑްމިނިސްޓްރޭޓަރ ހަސަން ސަޢީދުގެ މައްޗަށް އުފުލި ރީޝްވަތު ހިފުމުގެ ކުށުގެ ދައުވާތައްވެސް ވަނީ ބާތިލު ކޮށްފައެވެ.\nއޮކްޓޯބަރ 10, 2018 19:51\nޖަލަށްލުމާ، ޖަލުން ދޫކޮށްލުމާ، މައްސަލަ ހުށަހެޅުމާ، މައްސަލަ ބާޠިލުކުރުމާ، މިކަންކަމަކީ، މިރާއްޖޭގައި އެކިފަހަރު އެކިގޮތަށް ހިނގަމުންދާ ކަންކަމެވެ.


Hongkong ge muzaahara adhives control nukurevey\nމުޒާހަރާގެ ބައިވެރިއަކު ރޭލަކަށް ގެއްލުންދެނީ\nމިއަހަރުގެ އޯގަސްޓް މަހުން ފެށިގެން ހޮންގްކޮންގުގައި ކުރަމުންދާ މުޒާހަރާތައް ކޮންޓްރޯލުން ނެއްޓި އަމާންކަން ވަނީ ގެއްލިފަ އެވެ. މި ހަފުތާގައި މުޒާހަރާގެ ބައިވެރިން ވަނީ މަގުމައްޗަށް ނުކުމެ މުޅި ގައުމު ޕެރަލައިޒް ކޮށްފަ އެވެ. މުޒާހަރާގެ ބައިވެރިން ހޮންގްކޮންގުގެ ބޮޑެތި މަގުތަކުގައި މުޒާހަރާ ކުރަމުންދާތީ އެ ގައުމުގެ ހުރިހާ ސަރުކާރު އޮފީސްތަކާއި ދަތުރުފަތުރު ކުރުން ވަނީ މިހަފްތާގެ އާދިއްތަ ވަނަ ދުވަހުން ފެށިގެން ހުއްޓުމަކަށް އައިސްފަ އެވެ.\nއޮގަސްޓް މަހުން ފެށިގެން ކުރަމުން އަންނަ މި މުޒާހަރާގެ ބައިވެރިން ވަނީ ފުލުސް އޮފީސްތަކަށް ޕެޓްރޯލް ބޮމުން ހަމަލާދީ ފުލުހުންގެ ވެހިކަލްތައް ވެސް އަންދާފަ އެވެ. އަދި ރޭލު ތަކަށް ވެސް ގެއްލުންދީފައި ވެއެވެ. މުޒާހަރާތަކުގެ ސަބަބުން ހޮންގްކޮންގުގެ ބޭންކުތަކަށް ގެއްލުންވެ އެގައުމުގެ އިގްތިސޯދަށް ދަނީ ގެއްލުންވަމުންނެވެ.\nހޮންގްކޮންގުގައި އެންމެ ފުރަތަމަ މުޒާހަރާކުރަން ފެށީ، އެގައުމުން ފާސް ކުރަން އުޅުނު އެކްސްޓްރެޑިޝަން ބިލާ ދެކޮޅަށެވެ. ބިލް އަނބުރާ ގެންދިޔުން ދެން މުޒާހަރާކުރަން ފެށީ، ހޮންގްކޮންގުގެ ލީޑަރު ކެރީ ލޭމް މަގާމުން އިސްތިއުފާ އެދި އެވެ. މުޒާހަރާގެ ބައިވެރިން ގަބޫލުކުރާ ގޮތުގައި ލޭމް އަމަލު ކުރަމުންދަނީ ޗައިނާ ސަރުކާރުގެ އެންގުންތަކަށެވެ.\nމުޒާހަރާގައި މިހާރު ހޮންގްކޮންގުގެ ދަރިވަރުން ވެސް ވަނީ ބައިވެރިވެފަ އެވެ. އަދި އެ ދަރިވަރުން ވަނީ ކިޔަވަމުން ދިޔަ ޔުނިވާސިޓީތަކުގައި އަލިފާން ރޯކޮށްފަ އެވެ. ކެނޑިނޭޅި ކުރިއަށް ގެންދާ މުޒާހަރާގެ އަޑު ޗައިނާ ސަރުކާރަށް ފޯރާފައިވާ ކަމުގައި ވިޔަސް އެ ގައުމުން ބުނަމުންދަނީ ހޮންގްކޮންގުގެ ލީޑަރު ކެރީ ލޭމްއަށް އެއްވެސް ވަރަކަށް ނުފޫޒު ފޯރުވަމުން ނުދާ ކަމަށެވެ.\nކެރީ ލޭމް ވެސް ވިދާޅުވަނީ އޭނާ މަގާމުގެ މަސްއޫލިއްޔާތު އަދާކުރަމުން ދަނީ އެއްވެސް ނުފޫޒެއް ނެތި ކަމަށެވެ.


America fuluhaku Australia anheneh ge gayah badijaha maraalaifi\nއެމެރިކާ ފުލުހަކު އޮސްޓްރޭލިއާ އަންހެނެއް ގަޔަށް ބަޑިޖަހައި މަރާލައިފި\nއެމެރިކާގެ މިނެސޯޓާ ސްޓޭޓްގެ މިނިއަޕޮލިސް ނަމަކަށް ކިޔާ ރަށުގައި ދިރިއުޅުނު އޮސްޓްރޭލިއާ އަންހެނެއްގެ ގަޔަށް އެމެރިކާ ފުލުހަކު ބަޑި ޖަހައި އޭނާ މަރާލައިފިއެވެ.\nމެނެސޯޓާ ބިއުރޯ އޮފް ކްރިމިނަލް އެޕްރިހެންޝަން( ބީސީއޭ) އާ ހަވާލާދީ ބީބީސީ ބުނީ މަރުވި އަންހެން މީހާ ދިރިއުޅު ތަނަށް ފުލުހުން ގުޅީ އެތަނުގައި ހަމަލާއެއް ދޭ ކަމަށް ބެލެވިގެން އަންހެން މީހާ ގުޅުމުން ކަމަށެވެ. އަދި އެތަނުގައި ފުލުހުން ހަތިޔާރު ބޭނުން ކުރުމުގެ ތެރޭގައި އަންހެންމީހާގެ ގަޔަށް ހަމަލާއެއް އެރީ ކަމަށް ވެސް އެ އެޖެންސީން ބުންޏެވެ.\nހޮނިހިރު ދުވަހު ހިނގި އެހާދިސާ މިހާރު ތަހުގީގުކުރަމުން އަންނަ ކަމަށާއި ހަމަލާ ދިން ފުލުސްމީހާގެ ގައިގާ ހަރުކޮށްފައިވާ ކެމެރާ ، ހާދިސާ ހިނގި އިރު ހުރީ ނުޖައްސައި ކަމަށް ވެސް ބީސީއޭއިން ވަނީ ބުނެފައެވެ.\nމަރުވި އަންހެންމީހާގެ ވަނަވަރު ފުލުހުން އަދި ރަސްމީކޮށް ހާމައެއް ނުކުރެއެވެ. އޮސްޓްރޭލިއާގެ މީޑިއާތަކުން ރިޕޯޓްކޮށްފައިގާ ގޮތުގައި މަރުވިމީހާގެ އުމުރަކީ 40 އަހަރެވެ. އޭނާ މިނިއަޕޮލިސްގައި ދިރިއުޅެމުން ދިޔައީ ބައިވެރިޔާއާ އެކީގައި ކަމަށް ވެސް ރިޕޯޓް ކޮށްފައި ވެއެވެ.\nއެމެރިކާ ފުލުހުންގެ އަތުން އާއްމުންގެ އެތައް ބަޔަކު ކޮންމެ އަހަރަކު މަރުވެއެވެ.


ރައީސުލްޖުމްހޫރިއްޔާ ގއ. ގެމަނަފުށި ކައުންސިލް މެންބަރުންނާއި ބައްދަލުކުރެއްވުން: ކައުންސިލުން ވަނީ ގެމަނަފުށީގައި 24 ގަޑިއިރަށް ހެލްތް ސެންޓަރުން ޚިދުމަތް ފޯރުކޮށްދެން ފެއްޓުމާ ގުޅިގެން ސަރުކާރަށް ޝުކުރުއަދާކުރައްވާފަ - The President's Office\nރައީސުލްޖުމްހޫރިއްޔާ ގއ. ގެމަނަފުށި ކައުންސިލް މެންބަރުންނާއި ބައްދަލުކުރެއްވުން: ކައުންސިލުން ވަނީ ގެމަނަފުށީގައި 24 ގަޑިއިރަށް ހެލްތް ސެންޓަރުން ޚިދުމަތް ފޯރުކޮށްދެން ފެއްޓުމާ ގުޅިގެން ސަރުކާރަށް ޝުކުރުއަދާކުރައްވާފަ\n12 ސެޕްޓެންބަރު 2021، ރިފަރެންސް: 2021-351\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ހުވަދުއަތޮޅު އުތުރުބުރީ ގެމަނަފުށީ ކައުންސިލަރުންނާއެކު ބޭއްވެވި ބައްދަލުކުރެއްވުމުގައި، ކައުންސިލަރުންވަނީ ގެމަނަފުށީގެ ހެލްތް ސެންޓަރުން 24 ގަޑިއިރު ޚިދުމަތް ދޭން ފެށުމަކީ ރައްޔިތުން ވަރަށް ބޮޑަށް ބޭނުންވެފައިވާ ޚިދުމަތެއް ކަމުގައި ފާހަގަކުރައްވާ، ސަރުކާރުން އެގޮތަށް ނިންމަވައި ޚިދުމަތް ފޯރޮކޮށްދެން ފެއްޓުމާ ގުޅިގެން އެކަމަށްޓަކައި ސަރުކާރަށް ޝުކުރުއަދާކުރައްވާފައެވެ.\nމި މޭރުމުން ވާހަކަ ދައްކަވަމުން ކައުންސިލަރުން ވަނީ މި ސަރުކާރުން ރަށުގެ ތަރައްޤީއަށް ކުރައްވާ ހުރިހާ މަސައްކަތެއްގައި އެއްބާރުލުން ދެއްވާނެކަމުގައި ވިދާޅުވެފައެވެ.\nމި ބައްދަލުކޮށްލެއްވުމުގައި، ކައުންސިލުން ވަނީ އެރަށުގެ ތަރައްޤީއަށް ކުރަމުންއަންނަ މަސައްކަތްތަކާއި ކުރިޔަށްރޭވިފައިވާ ތަރައްޤީގެ ޕްލޭންއާއި، ގެމަނަފުށި ރައްޔިތުންނަށް ދިމާވާ ދަތިތައް ވަރަށް ތަފްޞީލުކޮށް ރައީސުލްޖުމްހޫރިއްޔާއާއި ޙިއްޞާކުރައްވާފައެވެ.\nއެގޮތުން، ހެލްތް ސެންޓަރުގެ ޚިދުމަތް 24 ގަޑިއިރަށް ބަދަލުކުރުމާއި ގުޅިގެން އެ ސެންޓަރަށް އިތުރަށް މުވައްޒަފުން ބޭނުންވާކަމަށާއި، ސެންޓަރުގެ ޖާގައިގެ ދަތިކަން ހުރިކަން ކައުންސިލުން ވަނީ ފާހަގަކުރައްވާފައެވެ. އަދި ކައުންސިލް އިދާރާގެ ޖާގައިގެ ދަތިކަމާއި، މުވައްޒަފުން މަދުކަން ކައުންސިލުން ފާހަގަކުރެއްވެވިއެވެ. މީގެ އިތުރުން ސްކޫލަށް މަލްޓި-ޕާޕަސް ހޯލެއް ބޭނުންވާކަމާއި، އެއްދަންފަޅިއަށް ސްކޫލުގެ ކިޔެވުން ބަދަލުކުރުމަށްޓަކައި ފަހުން އިމާރާތް ކޮށްފައިވާ 10 ކްލާސްރޫމަށް ފަރުނީޗަރ ބޭނުންވާކަމުގައި ކައުންސިލުން ވިދާޅުވިއެވެ. ހަމަ އެއާއެކު މަސްވެރިންގެ ކަންބޮޑުވުންތަކާއި، ޒުވާނުންގެ ކަންބޮޑުވުންތައްވެސް މި ބައްދަލުވުމުގައި ކައުންސިލުން ވަނީ ޙިއްޞާކުރައްވާފައެވެ. އެގޮތުން މަހުގެ އަގު ރަނގަޅުކޮށްދިނުމަށާއި، އައިސް ޕްލާންޓްގެ މަސައްކަތް ކުރިއަށް ގެންދެވުމަށް ބޭނުންވާކަން ފާހަގަކުރެއްވެވިއެވެ. އަދި ޒުވާނުންނަށް ޚާއްޞަކޮށް ޔޫތް ސެންޓަރެއް ޤާއިމުކޮށްދެއްވުމަށާއި، ފުޓްބޯޅަ ދަނޑެއް ބޭނުންވާކަމުގައި ކައުންސިލުން ވިދާޅުވިއެވެ. މީގެ އިތުރުން ރަށުގެ ގިރާ ސަރަޙައްދު ރައްކާތެރިކޮށްދެއްވުމަށާއި، ރަށުގެ ބިންހިއްކަން ބޭނުންވާކަމަށާއި، ބަނދަރުގެ ޖާގަ އިތުރުކުރުމަށް ބޭނުންވާކަމަށާއި، ރަށުގެ މިސްކިތް މަރާމާތުކުރުމަށް ބޭނުންވާކަމުގައި ގެމަނަފުށި ކައުންސިލުން ފާހަގަކުރެއްވެވިއެވެ. އަދި ރަށުގައި ތާރު އެޅުމަށް ބޭނުންވާކަމުގައިވެސް އެބޭފުޅުން ފާހަގަކުރެއްވެވިއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި އެމަނިކުފާނު ވަނީ ކައުންސިލުން ފާހަގަކުރެއްވި ކަންކަމުގައި ކަމާބެހޭ އިދާރާތަކާއި މަޝްވަރާކުރައްވައިގެން ޙައްލު ހޯއްދަވައިދެއްވުމަށް މަސައްކަތްކުރައްވާނެ ކަމުގައި ވިދާޅުވެފައެވެ. އެގޮތުން ނަރުދަމާގެ މަސައްކަތް މިހާރު ގާތްގަނޑަކަށް ނިމިފައިވާކަން ފާހަގަކުރައްވާ، ފެނުގެ މަސައްކަތް ވަރަށް އަވަހަށް ފެށިގެން ދާނެކަމުގައި ވިދާޅުވިއެވެ. މި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ރަށުގައި ތަރައްޤީގެ މަސައްކަތް ކުރާއިރު ރަށުގެ ކައުންސިލުން އެއްބާރުލުން ދެއްވުމަކީ ވަރަށް ރަނގަޅުސިފައެއްގެ ގޮތުގައި ފާހަގަކުރައްވާފައެވެ.


Paaticles - Huriha kameh Ehthanakun kurevey online platformeh | Mihaaru\nޕާޓިކަލްސް: ހުރިހާ ކަމެއް އެއްތަނަކުން ކުރެވޭ އޮންލައިން ޕްލެޓްފޯމެއް\n25 ޑިސެމްބަރ 2018 - 08:53 8 comments\nޓެކްނޮލޮޖީ ކުރިއަރާ ޒަމާނީ ފެންވަރަށް ދިވެހިންގެ ވިސްނުމާއި ރާއްޖޭގެ އިޤްތިސޯދު އަރާ ހަމަކުރާއިރު، ރާއްޖޭގައި އޮންލައިންކޮށް ކުރެވޭ ޚިދުމަތްތަކާއި ވިޔަފާރިތައް ދުވަހުން ދުވަހަށް ދަނީ އިތުރުވަމުންނެވެ.\nޕާޓިކަލްސް (paaticles.com) އަކީ ރާއްޖޭގެ އެކި ކަންކޮޅުތަކުން އެންމެހާ ފަރާތްތަކަށް ޒަމާނީ ޓެކްނޮލޮޖީގެ އެހީގައި އޮންލައިންކޮށް ވިޔަފާރިކުރުމާއި، ބޭނުން އެއްޗެއް ގަނެވިއްކުމާއި ޚިދުމަތްދޭ ފަރާތްތަކަށާއި އަދި ގެދޮރު ހޯދުމާއި ވިއްކުމަށް އުފައްދާފައިވާ ވެބް ޕްލެޓްފޯމެކެވެ. މިއީ ޒުވާން ދިވެހި ޓީމެއްގެ ބުރަ މަސައްކަތުން އެއްތާކުން ގިނަ ބޭނުންތަކެއް ކުރެވޭގޮތަށް އުފައްދާފައިވާ މަލްޓި ޕާޕޯސް ޕްލެޓްފޯމެކެވެ. ޕާޓިކަލްސް ޓީމުގެ އަމާޒަކީ ރާއްޖޭގެ އެކި ރަށްތަކާއި އެކި ހިސާބުތަކުގައި ދިރިއުޅޭ ފަރާތްތައް އޮންލައިންކޮށް، ހިލޭ ގުޅާލުމެވެ.\nޕާޓިކަލްސްގެ ޕްރޮމޯޝަނަލް ވީޑިއޯ\nދިވެހިންގެ ތެރެއިން ގިނަ ފަރާތްތަކެއް މިހާރު ބޭނުންކުރާ އޮންލައިން ޝޮޕިންގެ ހިދުމަތް އެއްތަނަކުން ދިނުމަށްޓަކައި ޕާޓިކްލަސްގެ ޝޮޕިންގެ އެޕް ވަނީ އެންމެހާ ވިޔަފާރިތަކަށް ރަޖިސްޓާކުރުމަށް ހުޅުވާލައިފަ އެވެ. މިހާތަނަށް 200 އަށް ވުރެ ގިނަ ދިވެހި ވިޔަފާރި ވަނީ ޕާޓިކަލްސް އަށް ރަޖިސްޓާ ކޮށްފަ އެވެ.\nޕާޓިކަލްސްގެ ޝޮޕިން އެޕުން އަންނައުނު، ރީތިވާ ސަމާނު، އިލެކްޓްރޯނިކްސް، އަދި ކުޑަކުދިންނަށް ބޭނުންވާ ތަކެތި މިހާރުވެސް ގަންނަން ލިބޭނެ އެވެ. ރާއްޖޭގައި ހިންގާ ފިހާރަ ނުވަތަ ސޯޝަލް މީޑިއާގައި ހިންގާ ވިޔަފާރިއެއް ފުޅާކޮށް، އާ ކަސްޓަމަރުން ހޯދާ، ދެފަރާތަށް ވެސް ލުޔެއް ހޯދައިދިނުމުގެ ގޮތުން ތައާރަފްކޮށްފައިވާ މި އެޕަކީ 7،000 އަށް ވުރެ ގިނަ ތަފާތު ޕްރޮޑަކްޓްސް ލިބިގެންދާނެ ތަނެކެވެ. އެގޮތުން ކަސްޓަމަރުން ބޭނުންވާ ނަމަ އެ ފިހާރަ އިން ވިއްކާ ތަކެތި އޮންލައިންކޮށް ބަލާލުމަށް ފަހު އެ ފިހާރައަކަށް ވަޑައިގެން ނުވަތަ އެ ކަސްޓަމަރެއް ބޭނުންވާ ނަމަ، ޑެލިވަރީ އަށް އެދުމުގެ ފުރުސަތު ވެސް ލިބޭނެ އެވެ. މިފަދަ ވިޔަފާރިތައް ކުރުމަށް ކަސްޓަމަރުންނަށް ބީއެމްއެލް އިން އޮންލައިންކޮށް ފައިސާ ދެއްކޭ ގޮތަށް ވެސް ވަނީ ހަމަޖެހިފަ އެވެ.\nޕާޓީކަލްސް ޕްލެޓްފޯމް މެދުވެރިކޮށް ވިޔަފާރި ކުރަން ބޭނުން ފަރާތްތައް އެ ވެބްސައިޓްގައި ރަޖިސްޓަ ކުރުމުން، ފިހާރަ ނުވަތަ ވިޔަފާރީގެ ފުރިހަމަ ކޮންޓްރޯލް ލިބިގެންދާނެ އެވެ. ފިހާރައިގައި ވިއްކާ ޕްރޮޑަކްޓްސް އާއި، އޯޑަރާއި، ޕޭމަންޓް އަދި ޑެލިވާ ކުރާނެ ހުރިހާ މައުލޫމާތެއް ކަސްޓަމަރުންނަށް ދޭން ބޭނުންވާ ގޮތުގެ ބާރު ފިހާރަ ހިންގާ ފަރާތައް ލިބިގެންދާނެ އެވެ.\nމި ޕްލެޓްފޯމްގައި ހިލޭ ރަޖިސްޓަކޮށް، ވިޔަފާރި ކުރުމަށް ފުރުސަތު ލިބޭއިރު ޕާޓިކަލްސްގެ "ބައި އެންޑް ސެލް" އެޕަކީ އާންމުން ސެކަންޑް ހޭންޑް ޕްރޮޑަކްޓްސް ގަނެ ވިއްކުމުގެ ވިޔަފާރި އަށް ހާއްސަކޮށްގެން ތައާރަފްކޮށްފައިވާ އެޕެކެވެ. އެގޮތުން ސައިކަލް، ކާރު ފަދަ ވެހިކަލްތަކާއި، ފޯން އަދި ލެޕްޓޮޕް ފަދަ އިލެކްޓްރޯނިކްސް ސާމާނު ހިމެނެ އެވެ. މި ޕެލްޓްފޯމްގެ އެންމެ ފާހަގަ ކޮށްލެވޭ އެއް އެޕް ކަމަށްވާ 'ސާވިސަސް' އެޕަކީ ރާއްޖޭގެ އެކި ކަންކޮޅުތަކުގައި އެކި ހިދުމަތްދޭ ފަރާތްތައް ހޯދުމަށް ފަސޭހަކަން ގެނެސްދޭ އެޕެކެވެ. އެގޮތުން ސާފުކުރުމާއި މަރާމާތުކުރުމާއި ފިޓްނަސް، މޭކަޕް، ކޭޓަރިން، ޓިއުޝަން، ފޮޓޯގްރަފީ ފަދަ ހިދުމަތް ފޯރުކޮށްދޭ ފަރާތްތައް މި އެޕްލިކޭޝަންގައި ރެޖިސްޓަކުރުމުން އާންމުންނަށް އެ ހިދުމަތްތައް ފަސޭހަކަމާ އެކު ފޯރުކޮށްދިނުމަށް ފުރުސަތު ލިބެ އެވެ.\nއެޕާޓްމަންޓް، އޮފީސް ނުވަތަ ފިހާރައެއް ހިންގާނެ ޖާގައެއް ހޯދުމަށް ދިވެހިންނަށް ވަނީ ބޮޑެތި ދަތިތަކާ ކުރިމަތިލާން ޖެހިފަ އެވެ. އެފަދަ ކަންތައްތަކަށް ލުޔެއް ގެނެސްދިނުމަށް ޕާޓިކަލްސްގެ 'ހައުސިން' އެޕް މެދުވެރިކޮށް މިފަދަ ތަންތަން ބަލާލުން ވާނީ ހުރިހާ ބޭފުޅުންނަށް ވެސް ވަރަށް ބޮޑު ފަސޭހައަކަށެވެ. އެގޮތުން ޕާޓިކަލްސްގައި ރެޖިސްޓާ ކުރުމުން، ރާއްޖޭގެ އެކި ހިސާބުތަކުގައި ކުއްޔަށް ދޭ ނުވަތަ ވިއްކާ އިމާރާތްތައް ފެންނާނެ އެވެ. އޭގެ އިތުރުން ލީސް އަށް ދޫކުރާ ތަންތަން ވެސް ލިސްޓުކޮށްފައި ހުންނާނެ އެވެ.\nމި ހުރިހާ ހިދުމަތެއްގެ އިތުރުން ޕާޓިކަލްސް އިން ވަނީ ކުރިޔަށް އޮތް އަހަރު ތެރޭ އިތުރު އެޕްތަކެއް ތައާރަފްކުރަން ނިންމައިފަ އެވެ. އެގޮތުން އޮންލައިންކޮށް ކާއެއްޗެހި އޯޑަރު ކުރުމާއި، ޑޮކްޓަރުގެ އެޕޮއިންޓްމަންޓް ހެއްދުމާއި ބިލްޕޭ، ފެރީ އަދި ލޯކަލް ހޮޓެލްސް ބުކްކުރުމެގެ ހިދުމަތް ދިނުމަށް ވެސް ވަނީ ހަމަޖެހިފަ އެވެ.\nޕާޓިކަލްސްގެ އެމްޑީ އިސްމާއީލް ޝާފިއު ވިދާޅުވިގޮތުގައި ޕާޓިކަލްސްއަކީ ދިވެހި ރާއްޖެ އަށް، ޚާއްސަކޮށް ރަށްރަށުގެ ދިރިއުޅޭ ބޭފުޅުންނަށް ރަށުގަ ތިބެގެން ވިޔަފާރި އާއި އެހެނިހެން ޚިދުމަތްތައް ފަސޭހަކަމާ އެކު ފޯރުކޮށް ދިނުމަށް ފެށި ސޮފްޓްވެއާ ކުންފުންޏެއް ކަމަށެވެ.\n"މިކަން ހާސިލް ކުރުމަށް ހުރިހާ ބޭފުޅުންގެ ޚިޔާލުތައް އަޅުގަނޑުމެންނަށް ހިއްސާ ކުރުމަކީ މުޅި ޓީމުގެ ވަރަށް ބޮޑު އެދުމެއް،" އޭނާ ވިދާޅުވި އެވެ.\nޕާޓިކަލްސް އަކީ މިހާރު ވެސް ތަފާތު އެތައް ސޮފްޓްވެއާ ސޮލިއުޝަންސް ޚިދުމަތް ދެމުން އަންނަ ކުންފުންޏެކެވެ. މީގެތެރޭގައި ކަސްޓަމައިޒް ބިޒްނަސް ސޮފްޓްވެއާސް، ވެބް އެޕްލިކޭޝަންސް އަދި މޮބައިލް އެޕްސް ޑިވެލޮޕް ކުރުމުގެ ޚިދުމަތް ދެ އެވެ.\nއިތުރު ލިޔުންތައް ރިއަލް އެސްޓޭޓް ވިޔަފާރި އެޑްވަޓޯރިއަލް


Council ah badhalukuri muvazzafun ge allowance unikurumun shakuvaa kuranee | Mihaaru\nހައުސިން މިނިސްޓްރީގެ ޑިޕާޓްމެންޓެއް: އެތަނުގެ ދެ ޑިޕާޓްމެންޓެއްގެ މުވައްޒަފުން ވަނީ\nކައުންސިލަށް ބަދަލުކުރި މުވައްޒަފުންގެ އެލަވަންސް އުނިކުރުމުން ޝަކުވާ ކުރަނީ!\n25 މާޗް 2019 - 14:279comments\nސިޓީ ކައުންސިލްގެ ވަޒީފާގައި ތިއްބައި، ކުރީގެ ރައީސް އަބްދުﷲ ޔާމީންގެ ސަރުކާރުން ހައުސިން މިނިސްޓްރީ އަށް ދިން ބާރުތަކާ އެކު އެތަނަށް ބަދަލުކުރި މުވައްޒަފުން ސިޓީ ކައުންސިލަށް އަނބުރާ ގެނައީ މިދިޔަ ޑިސެމްބަރު މަހުގެ ތެރޭގަ އެވެ.\nއެއީ، ހައުސިން މިނިސްޓްރީގެ އާއްމު ޚިދުމަތްތަކާ ބެހޭ ޑިޕާޓްމެންޓާއި ލޭންޑް އެންޑް އިންފްރާ ސްޓްރަކްޗާގެ ގާތްގަނޑަކަށް 100 މުވައްޒަފުންނެވެ.\nހައުސިން މިނިސްޓްރީގައި އެ މުވައްޒަފުން މަސައްކަތްކުރި އިރު، ސްޕެޝަލް ޑިއުޓީ އެލަވަންސްގެ ގޮތުގައި އަސާސީ މުސާރައިގެ 35 ޕަސެންޓް ދެ އެވެ. އެކަމަކު ކައުންސިލަށް ބަދަލުކުރުމާ އެކު އެ އެލަވަންސް ވަނީ އުނިކޮށްފަ އެވެ.\nނަން ހާމަނުކުރަން އެދި ބައެއް މުވައްޒަފުން ބުނިގޮތުގައި، ލިބެމުން އައި އިނާޔަތެއް ކުއްލިއަކަށް ކަނޑާލުމުން، ދިރިއުޅުމުގެ ޚަރަދުތައް ފޫބައްދަން ވަނީ ދަތިތަކަކާ ކުރިމަތިލާން ޖެހިފަ އެވެ. ގޭގެ ކުއްޔާއި ދިރިއުޅުމުގެ ޚަރަދުތައް ވޭތުވެދިޔަ ތިން އަހަރު ހަމަޖައްސަމުން އައީ އެ އިނާޔަތާ އެކުގައި ކަން ވެސް މުވައްޒަފުން ފާހަގަކުރި އެވެ.\n"އެކި މުވައްޒަފުންނަށް އެކި މިންވަރަށް އިނާޔަތް ދެމުން އައީ. އަސާސީ މުސާރަ، 5،000 ގައި އުޅޭ މުވައްޒަފުންނަށް ގާތްގަނޑަކަށް 1،700ރ. ލިބޭ. އެއީ މުސާރައިގެ ނިސްބަތުން ބޮޑު އަޅުގަނޑުމެންނަށް ވަރަށް ބޮޑު އެއްޗެއް،" އެކަކު ބުންޏެވެ.\nމި ޝަކުވާ ސިޓީ ކައުންސިލްގައި އުފުލުމުން، އެތަނުން މުވައްޒަފުންނަށް ފޮނުވި ލިއުމެއްގައި ވަނީ ކައުންސިލަކީ އެ އެލަވަންސް ކަނޑައަޅާފައި އޮތް އިދާރާއެއް ނޫން ކަމަށެވެ. އެހެންވެ މުވައްޒަފުންނަށް އެ އެލަވަންސް ހަމަޖައްސައިދެވެން ނެތް ކަމަށެވެ. އެކަމަކު، ކައުންސިލުން ވަނީ އެ އެލަވަންސް ހަމަޖައްސައިދޭން ސިވިލް ސާވިސް ކޮމިޝަނާ މަޝްވަރާކޮށްފަ އެވެ.\nސިވިލް ސާވިސް ކޮމިޝަނުން ވަނީ، އެކަމުގައި ފިނޭންސްގެ ލަފައެއް ހޯދައިފަ އެވެ.\n"ފިނޭންސުން ދިން ލަފައަކީ، ކައުންސިލްތަކުގެ ބަޖެޓުގައި އެ ޚަރަދު ހިމަނާފައި ނުވާތީ ކައުންސިލް އިދާރާތަކަށް އެ އެލަވަންސް ހަމަޖައްސައިދޭން ނުފެންނަ ކަމަށް،" މުވައްޒަފަކު ބުންޏެވެ.\n"އަޅުގަނޑުމެން ސިޓީ ކައުންސިލަށް ބަދަލުކުރިއަސް ކުރާ މަސައްކަތަށް އެއްވެސް ބަދަލެއް ނާދޭ. އަޅުގަނޑުމެން އެއް ތަނުން އަނެއް ތަނަށް ބަދަލުކުރަނީ ސަރުކާރުތަކުން ބޭނުންވެގެން. އެހެންވީމަ ލިބެމުން އައި މުސާރަ އާއި އިނާޔަތްތައް އުނިވެގެން ވާނެ ކަމަކަށް ނުދެކެން. ވަރަށް ހިތާމަކުރަން، އަޅުގަނޑުމެންގެ އުނިކުރި އެލަވަންސް ހޯދަން މަސައްކަތް ކުރަމުން އަންނަނިކޮށް، އެކަމަށް ގޮތެއް ހޯދައި ނުދީ، ކައުންސިލަރުންގެ މުސާރަ ބޮޑުކުރުމުގެ ކަންކަން ކުރިއަށް ގެންދާތީ،"\nއެ މުވައްޒަފުން ދެކޭ ގޮތުގައި 2019 ވަނަ އަހަރުގެ ބަޖެޓް ކަނޑައެޅި އިރު، އެ މީހުންގެ މުސާރަ އާއި އިނާޔަތްތައް ހިމަނާފައި ވަނީ ހައުސިން މިނިސްޓްރީގެ ބަޖެޓުގަ އެވެ.\nއެ މައްސަލައިގައި ހައްލެއް ނުލިބުމުން މުވައްޒަފުން ވަނީ ރައީސް އޮފީހަށް ވެސް ޝަކުވާ ހުށަހަޅައިފަ އެވ.\nއެ ސިޓީގައި މުވައްޒަފުން ބުނެފައިވާ ގޮތުގައި، ވޭތުވެދިޔަ ތިން އަހަރު ލިބެމުން އައި އެލަވަންސެއް އުނިވެގެން ދިއުމަކީ ލިބުނު ވަރަށް ބޮޑު ދެރަ އެކެވެ. އެ އެލަވަންސް ހޯދަން މުއައްސަސާތަކަށް ހުށަހަޅައިގެން ކުރި މަސައްކަތުގެ ލިއުންތަކާ އެކު މުވައްޒަފުން އެދިފައި ވަނީ އެ އެލަވަންސް އަލުން ހަމަޖައްސައި ދިނުމަށެވެ. އެއާއެކު އެކަމުގައި ހައްލެއް ހޯދައި ދިނުމަށް އެދި ފިނޭންސް މިނިސްޓްރީ އަށް ވެސް ވަނީ އަލުން ހުށަހަޅައިފަ އެވެ.\nއިތުރު ލިޔުންތައް ފިނޭންސް މިނިސްޓްރީ ސަރުކާރު ސިވިލް ސާވިސް ކޮމިޝަން މާލެ ސިޓީ ކައުންސިލް ހައުސިން މިނިސްޓްރީ


ކޮވިޑް19: ވައިރަސް ކޮންޓްރޯލް ކުރުމަށް އެއް އަހަރުވެސް ސޯޝަލް ޑިސްޓޭންސިން ބަހައްޓަން ޖެހިދާނެ – Dhen.mv\nކޮވިޑް19: ވައިރަސް ކޮންޓްރޯލް ކުރުމަށް އެއް އަހަރުވެސް ސޯޝަލް ޑިސްޓޭންސިން ބަހައްޓަން ޖެހިދާނެ\nMarch 20, 2020 - 6:44 pm\nކޮވިޑް19 އިން މުޅިން ރައްކާތެރިވުމަށް ޓަކައި ސޯޝަލް ޑިސްޓޭންސިން ނުވަތަ އެކަކު އަނެކަކާއި ބަހައްޓަން ޖެހޭ ދުރުމިން އެއް އަހަރު ދުވަހުގެ މއްދަތަކަށް ބަހައްޓަން ޖެހިދާނެކަމުގައި ކަމާއިބެހޭ ފަރާތްތަކުން ބުނެފިއެވެ.\nއެމެރިކާގެ ސަައިނޓިފިކް އެޑްވައިސަރީ ގްރުޕް އޮފް އިމަންޖެންސިއިން ބުނާ ގޮތުގައި ވައިރަސް ކޮންޓްރޮލް ކުރުމަށް މިހާރު އަޅާފައިވާ ހަރުކަށި ފިޔަވަޅުތައް މަދުވެގެން ހަމަސް ދުވަސް ތަންފީޒުކުރަން ޖެހޭނެއެވެ. އެގޮތުން ސްކޫލްތައް ބަންދުކުރުމާއި ސޯޝަލް ޑިސްޓެންސް ގާއިމުކުރުމުގެ ގޮތުން މީހުން އެއްވެ އުޅޭ ތަންތަނަށް ނުދިއުން ފަދަ ކަންކަން ހިމެނެއެވެ. އެހެންނޫނަނަމަ ވައިރަސް ކޮންޓްރޯލް ނުވުމުގެ ބިރު ވެސް އެ ގުރޫޕުން ދީފައިވެއެވެ.\nކޮރޯނާ ވައިރަސް ފެތުރެނީ ބަލި ޖެހިފައި ހުންނަ މީހަކާއި ކޮންޓެކްޓު ވެ ވައިރަސް އެކަކު ގައިން އަނެކަކު ގަޔަށް އަރައިގެން ކަމަށް ވެފައި ސޯޝަލް ޑިސްޓެންސިން އަކީ ބަލި ކޮންޓްރޯލް ކުރުމަށް އެޅެ އެންމެ މުހިންމު އެއް ފިޔަވަޅެވެ.


Usgekolhugai Cafe' hedhumuge ebbasvun baathil kuranee | Mihaaru\nއުސްގެކޮޅު: އެ ގެކޮޅު ބޭނުން ކުރަމުން އައީ ރަސްކަލުންގެ އެކިއެކި ބޭނުން. --ފޮޓޯ: މިހާރު\n10 ޖެނުއަރީ 2019 - 12:05\nރަސްކަލުން ބޭނުން ކުރެއްވި، ތިން ބުރީގެ އުސްގެކޮޅުގައި ކެފޭއެއް ހަދަން މިދިޔަ އަހަރުގެ އޭޕްރީމް މަހު އޭރުގެ ހައުސިން މިނިސްޓްރީން ދީފައިވަނީ ބްލޫބޭ ރެސްޓޯރެންޓް ހިންގި ކުންފުންޏަކަށެވެ. އުސްގެކޮޅު އެ ކުންފުންޏަށް ކުއްޔަށް ދީފައިވަނީ ޑިޖިޓަލް ލައިބްރަރީއަކާއެކު ކެފޭއެއް ހިންގުމަށެވެ. އެ ކުންފުންޏަށް އެތަން ދީފައިވަނީ އާޓިފިޝަލް ބީޗްގައި ބްލޫބޭ ރެސްޓޯރެންޓް ހިންގި ބިން ހުސްކުރަން އަންގައި އޭގެ ބަދަލުގަ އެވެ.\n"މިހާރު" އަށް އެނގިފައިވާގޮތުގައި މިސަރުކާރުން ނިންމާފައިވަނީ ތާރީހީ ތަރިކައެއްގެ ގޮތުގައި އުސްގެކޮޅު ހިމާޔަތްކުރާށެވެ. އެހެންކަމުން ކެފޭ ހިންގުމަށް ހެދި އެއްބަސްވުން ބާތިލްކުރަން ނިންމައި އެކަމާ ގުޅުން ހުރި ގާނޫނީ ކަންކަން ކުރުމަށް ބަންޑާރަ ނައިބުގެ އޮފީހަށް މިދިޔަ ހަފުތާގައި ވަނީ ފޮނުވައިފަ އެވެ.\nރަސްކަލުން ބޭނުން ކުރެއްވި އުސްގެކޮޅުގެ އެތެރެ-- ފޮޓޯ: މިހާރު\nބްލޫބޭގެ މެނޭޖިން ޑިރެކްޓަރު، އަލީ ރަޝީދު ވިދާޅުވީ އުސްގެކޮޅުގައި ކެފޭއެއް ހަދަން ދިންތާ ގިނަ ދުވަސްތަކެއް ވެފައި ވިޔަސް މިހާތަނަށް އެއްވެސް މަސައްކަތެއް ކޮށްފައިނުވާނެ ކަމަށެވެ. އެއީ ތާރީހީ ތަނަކަށްވާއިރު އެތަނުގައި ކެފޭއެއް ހިންގުމަށްވުރެ އެކުންފުނިން އެދެނީ އެހެން ބިމެއް ކަމަށް ވެސް އަލީ ވިދާޅުވި އެވެ.\n"އަޅުގަނޑުމެން މަސައްކަތް ނުފަށާ މަޑުކޮށްލައިގެން މި ތިބީ ވެސް އެތަނުގައި އެކަން ކުރަން ބޭނުންނުވާތީ. އެ އިމާރާތާ ކުޅޭކަށް ބޭނުމެއް ނޫން. އެހެން ބިމެއް ދިނުން އަޅުގަނޑުމެން ވެސް އެދެނީ،" އަލީ ވިދާޅުވި އެވެ.\nއޭނާ ވިދާޅުވިގޮތުގައި ވެރިކަން ބަދަލުވިއިރު އެތަން ތަރައްގީ ކުރުމުގެ ޑިޒައިންތައް ވެސް ފައިނަލް ކޮށްފައިނުވާ ކަމަށެވެ. އަދި އާ ސަރުކާރާއެކު އެ ޕްރޮޖެކްޓްގެ އެއްވެސް މަސައްކަތެއް ކުރިއަށް ނުދާ ކަމަށް ވެސް އަލީ ވިދާޅުވި އެވެ.\nހެރިޓޭޖް މިނިސްޓަރު ޔުމްނާ މައުމޫން އިއްޔެ ވިދާޅުވިގޮތުގައި އުސްގެކޮޅު ހުރި ސަރަހައްދުން އެހެން ތަނަކަށް ބަދަލުކުރުމުގެ ވިސްނުން ވެސް ކުރީގެ ސަރުކާރުން ގެންގުޅުނެވެ.\nކަޅުވަކަރު މިސްކިތް ނެގުން ފަދަ އެތައް ކަމެއް ރައީސް އަބްދުﷲ ޔާމީންގެ ސަރުކާރުން ކޮށްފައިވާއިރު ތާރީހީ ތަރިކަތަކަށް އެ ސަރުކާރުން އިހުމާލުވެފައިވާ ކަމުގެ ފާޑުކިޔުންތައް ބޮޑެވެ.\nއުސްގެކޮޅަކީ 1903 ވަނަ އަހަރު ރާއްޖޭގެ ރަސްކަން ކުރެއްވި އަލްސުލްތާނު މުހައްމަދު އިމާދުއްދީން ހަވަނަ މިސްރުން ކައިވެނި ބައްލަވައިގެންނެވި އަނބިކަނބަލުންނަށް ހެއްދެވި ތަނެކެވެ. ނަމަވެސް ގިނަ ދުވަސްނުވެ އެ ރަސްކަން ނިމުމަކަށް އައީ އެވެ. ފަހުން އެ ގެކޮޅު ބޭނުންކުރީ ރަސްކަލުންގެ އެކިއެކި ބޭނުންތަކަށެވެ. އެންމެ ފަހުން އެތަނުގައި ހިންގީ ގައުމީ ދާރުލްއާސާރެވެ.\nސަލްޓަން ޕާކް ޔުމްނާ މައުމޫން، އާޓްސް، ކަލްޗަރު މިނިސްޓަރު މިނިސްޓްރީ އޮފް އާޓްސް ކަލްޗަރު އެންޑް ހެރިޓޭޖް ކެފޭ/ރެސްޓޯރެންޓް\nތީ އުސްގެކޮޅެއް ނޫން. ތީ މަތިގެކޮޅު.\nސ ފޭދޫ ހުކުރުމިސްކިއް ކާރީހުރި ރީތިކުޑަ މިސްކިއް ތަަޅާލާ ސަރުކާރު ެިމާރާތެއް ހެދިއިރު އާސާރީވީ ކޮންތާކު\nކުރީގެ ވެލާނާގެ ތީމުގެ ތަަޅާލިއިރު އާސާރީ އޮތީކޮންތާކު\nއަހަރުމެންނަށް ގުރުއަތުން ލިބިފައޮތް އާހާބަރ ކެފޭތަށް އަތުލީ އެތަންތަން ދޭނެކަމަށް ބުނެފަ. ޢެކަމަކު އެއްވެސް ބަދަލެއްނުދީ ބޭނުންބަޔަކަށް ދީނިންމާލީ. ކޮބާ އިންސާފު.\nތިހުރިހާ ކަމެއްކޮއްފަ ކޮބާ މުއިއްޒުބެ؟ ހަބަރެއް ދަބަރެއްނެތް. ގަދަބަސް ބުނެބިނެފަ ހަމަބިމަށް ފޭބި އިރު ބާރުނެތީ ތޯއްޗެއް.\nބާތިލް ކުރަންޖެހޭ ވަރަށްގިނަ އެއްބަސްވުންހުންނާނެ، ނަސަންދުރަ ، ބްރިޖް ކައިރީ ހުރި ނިއުޕޯޓް، ރަސްފަންނުގަ ހަދަންއުޅޭ ތިންޓަވަރު، ހުޅުމާލޭ ވޯޓަރ ޕާރކް ، ވެސްޓް ޕާރކް . އަދިވެސް އެބަހުރި\nއިންޑިޔާއާއި އެކު ހެދި ދަރަނީގެ އެއްބަސްވުންތައް ވެސް އެބަޖެހޭ ތިޔަ ލިސްޓައް ލާން.\nޙައިރާންވޭ ސަހާދެއް. އުތީމު ގަނޑުވަރު ކޮޅުގަ އާއި މެދު ޒިޔާރަތުގަ ކެފޭ ހުޅުވަން އެއްބަސް ވުމެއް އެބަ އޮތްތޯ ބަލާ ބަލަ.\nޢަޖައިބެއް ދިވެހިން ނާ ދިވެހި ދައުލަތައް ނޭގޭ ކެފޭ ރިސޯޓު ގެސްޓުސް ހައުސް ހިންދައިގެން ނޫނީ ވިޔަފާރީގެ މަންފާއެއް ހޯދާކައް. މިތަންމީ ފަންނީ މީހުނައް ހަނަފަސް ސަހަރާ އަކައް ވަނީ. ސިޔާސީ ޕާޓީތައް ހަދައިގެން މުސާރަ ނަގައިގެން ތިބެނީ، ކޮބާތަ ވިޔަފާރީގެ ސިޔާސަތުތައް؟؟\nނިމިދިޔަ ދޯހަޅި ކޮރޮޕްޓު ސަރުކާރުން އުސްގެކޮޅާމެދު އިހުމާލުވެ ހިންގަށް އުޅުނު ޖަރީމާގައި އެ ގެކޮޅަށް އެފަދަ އަނިޔާއެއްނުދީ ކެއްކުރީތީ ނިހާޔަތަށް ޝުކުރު ދަންނަވަށް. ބުލޫބެރީއަށް ވެސްޓު ޕާކު ނޫން އެހެން ބިމެއް ދިނުން ވ ރަނގަޅު. ވެސްޓު ޕާކް ރަނގަޅީ އެމް ޕ އެލް އަށް.


އުނގޫފާރު ރީޖަނަލް ހޮސްޕިޓަލަށް ރޭޑިއޮލޮޖިސްޓެއް ގެނެސްފި – Ungoofaaru\nބަނޑޭރިގަނޑު/ޚަބަރު/އުނގޫފާރު ރީޖަނަލް ހޮސްޕިޓަލަށް ރޭޑިއޮލޮޖިސްޓެއް ގެނެސްފި\nއުނގޫފާރު ރީޖަނަލް ހޮސްޕިޓަލަށް އާ ރޭޑިއޮލޮޖިސްޓެއް ގެނެސްފިއެވެ. އުނގޫފާރު ރީޖަނަލް ހޮސްޕިޓަލުގެ ރޭޑިއޮލޮޖީ ޑިޕާޓުމެންޓުގައި މީގެ ކުރިން މަސައްކަތް ކުރި ޑޮކްޓަރު ވަނީ4މަސް ކުރިން ހޮސްޕިޓަލާ ވަކިވެފައެވެ.\n4 މަސްދުވަހުގެ މެދު ކެނޑުމަށް ފަހު މާދަމާ އިން ފެށިގެން އުނގޫފާރު ރީޖަނަލް ހޮސްޕިޓަލުގައި ރޭޑިއޮލޮޖިސްޓެއްގެ ޚިދުމަތް އަލުން ލިބިގެން ދާނެ ކަމަށް އެ ހޮސްޕިޓަލުން މަޢުލޫމާތުދެއެވެ. އުނގޫފާރު ރީޖަނަލް ހޮސްޕިޓަލާ އަލަށް ގުޅޭ ރޭޑިއޮލޮޖިސްޓަކީ މިސްރުގެ ރައްޔިތެކެވެ.\nއުނގޫފާރު ރީޖަނަލް ހޮސްޕިޓަލުން ރ.އަތޮޅުގެ އިތުރުން އުތުރުގެ ގިނަ އަތޮޅު ތަކެއްގެ ރައްޔިތުން ޚިދުމަށް ހޯދަމުން އަންނަ ހޮސްޕިޓަލެކެވެ. އުނގޫފާރު ރީޖަނަލް ހޮސްޕިޓަލް ޓާޝިއަރީ ފެންވަރަށް ތަރައްޤީ ކުރައްވާނެ ކަމަށް ރައީސް އިބްރާހިމް މުޙައްމަދު ޞާލިހް ވަނީ ވިދާޅުވެފައެވެ.


ޓްރާންސްޕޯޓުގެ މުވައްޒަފުން ވަކި ކުރަން ނޯޓިސް ދީފި! | | Sangu News\nޓްރާންސްޕޯޓުގެ މުވައްޒަފުން ވަކި ކުރަން ނޯޓިސް ދީފި!\n22 އޮކްޓޯބަރ 2019 - 05:52\nޓްރާންސްޕޯޓު މުވައްޒަފުން ވަކިކޮށްފި - ފޮޓޯ: ސަން\nޓްރާންސްޕޯޓު އޮތޯރިޓީގައި މަސައްކަތް ކުރަމުން އަންނަ މުވައްޒަފުންތަކެއް ކަނޑާލުމަށް މަސައްކަތް ކުރަމުންދާތީ، އެކަމުގެ ކަންބޮޑުވުން ފާޅުކޮށް އެ އޮތޯރިޓީގެ ގިނަ އަދަދެއްގެ މުވައްޒަފުންތަކެއް ރައީސް އިބްރާހިމް މުހައްމަދު ސާލިހްއަށް ސިޓީއެއް ވެސް ފޮނުވާފައިވަނިކޮށް ހަތް މުވައްޒަފަކަށް ވަޒީފާއިން ވަކި ކުރާ ކަމުގެ ނޯޓިސް ދީފިއެވެ.\nކުށުގެ ތިން ވަނަ ދަރަޖައަށް ފައްތާ، ވަޒީފާއިން ކަނޑާލާނެ ކަމަށް ދީފައިވާ ނޯޓިސްގައި ބުނެފައިވަނީ އެ މުވައްޒަފުން އަހަރުގެ 60 ދުވަހު ގަޑިޖެހިފައިވާ ކަމަށެވެ. އެެހެން ކަމުން، މި މަހުގެ 30 އިން ފެށިގެން އެ މުވައްޒަފުން ވަޒީފާއިން ވަކި ވާނެ ކަމަށް ސިޓީގައި ވަނީ ބުނެފައެވެ.\n"ސަންގު" އާއި ވާހަކަ ދެއްކި ޓްރާންސްޕޯޓުގެ މުވައްޒަފުންތަކެއް ބުނެފައިވަނީ އިތުރު ހަތް މުވައްޒަފަކު ވެސް ވަޒީފާއިން ވަކި ކުރުމަށް ނިންމާފައިވާ ކަމަށެވެ. ނަމަވެސް، އެ މުވައްޒަފުންނަށް ސިޓީ ދޭނެ ކަމަށް ލަފާ ކުރެވެނީ މި ހަފްތާގެ ވަގުތެއްގައި ކަމަށެވެ. ކަނޑާލަން ބޭނުންވާ މުވައްޒަފެއްނަމަ ކުށުގެ ދަރަޖައަށް ފެއްތެން އޮތް ގޮތަަކަށް ފައްތަން މިނިސްޓްރީގެ އިސްމީހުން މަސައްކަތް ކުރަމުންދާ ކަމަށް އޭނާ މައުލޫމާތު ދިނެވެ.\n"އެއީ ހަމަ ނުލާހިކު ރަނގަޅު ކުދިން. މަސައްކަތް ކުރާއިރު ހުކުރެއް، ހޮނިހިރެއް އީދެއް ނުބަލާނެ. ސަލާމްގަ، ނޫނީ ޗުއްޓީގަ ހުއްޓާ ގުޅާފަ ނިކުންނަން ބުންޏަސް ޑިއުޓީއަށް ނިކުންނާނެ. މުޅި މީހާގެ ވަގުތު ހުސްކުރީ މިތަނަށް. އާއިލާއަށް ދޭނެ ވަގުތެއް ނުވޭ. އެކަމަކު ބަލާ، އެ ކުދިންނަށް ކުޑަމިނުން ޖަވާބުދާރީ ވާންވެސް ފުރުސަތެއް ނުދޭ." ަސަންގުއާއި ވާހަކަ ދެއްކި މުވައްޒަފު ބުންޏެވެ.\nސަންގުއާއި ވާހަކަ ދެއްކި މުވައްޒަފު ބުނީ، ޓްރާންސްޕޯޓު މިނިސްޓަރު އައިޝަތު ނަހުލާއާއި ބައްދަލު ކުރުމަށް އެދޭތާ ވެސް އެތައް ދުވަހެއް ވެފައިވާ ކަމަށެވެ. އެހެން ނަމަވެސް މުވައްޒަފުންނަށް "ނަހުލާ މާ ބޮޑު އަޅައެއް ނުލާ" ކަމަށެވެ.\nމިދިޔަ ހަފްތާގެ ތެރޭގައި ރައީސް އޮފީހުން ވަނީ މިނިސްޓްރީގެ ބައެއް މުވައްޒަަފުންނާއި ބައްދަލުވެސްކޮށްފައެވެ. ނަމަވެސް އޭގެއިންވެސް މާބޮޑު ކުރިއެރުމެއް ލިބުނުހެން ހީއެއް ނުވާކަމަށް އޭނާ ބުންޏެވެ.\nރައީސް އޮފީހަށް ވެސް 48 މުވައްޒަފުން ސިޓީ ފޮނުވިތާ މަހެއް ވެފައިވާއިރު، ހޯމަ ދުވަހު އަނެއްކާވެސް މުވައްޒަފުން ވަނީ ސިވިލް ސާވިސްއަށް ޕެޓިޝަންއެއް ހުށަހަޅާފައެވެ.\nމުވައްޒަފުގެ ވާހަކައިގައި ވަނީ ތަނުގެ ބައެއް އިސްވެރިން މިކަމުގެ ތެރޭގައި ހިމެނޭކަމުގެ ތުހުމަތުކޮށްފައެވެ. އޭގެ ތެރެއިން އޭގެ ތެރޭގައި އެޗްއާރުއެމްޑީ ކޮމިޓީގެ އަހުމަދު ޝަމީމް އާއި، އަލީ ޒުބެއިރު ހުސެއިން، އަދި ޕީއެސް އަބްދުﷲ ފަޔާޒް ހިމެނެއެވެ.\nޓްރާންސްޕޯޓުގެ މުވައްޒަފުން ވަނީ ފާއިތުވެ ދިޔަ ހަތަރު ފަސް އަހަރު މުވައްޒަފުންގެ އެޕްރައިސަލް ފުރިހަމަކޮށްފައި ނުވުމާއި އެކު މުވައްޒަފުންނަށް ހާއްސަކޮށް އެއްވެސް ޕްރޮގްރާމެއް ހިންގިފައި ނުވާކަން ފާހަގަކޮށްފައެވެ. މުވައްޒަފުން ގަޑިއާއި ގުޅޭގޮތުން ވާހަކަ ދައްކާއިރު އިތުރު ގަޑީގެ އުޖޫރަ ނުލިބޭ ކަމަށާއި، އެހެން ނަމަވެސް އެއްވެސް މަސައްކަތެއް ޑިއުޓީއިން ބޭރު ކުރުމަށް ޝަކުވާއެއްކޮށްފައި ނުވާނެ ކަން ވެސް ވަނީ ފާހަގަކޮށްފައެވެ.\nމަސައްކަތް ކުރަމުންދާ އިމާރާތަކީ، ބާވެ ބޮލަށް ވެއްޓެން ކައިރިވެފައިވާ އިމާރާތަކަށްވާއިރު ތަނުގެ ސާފުތާހިރުކަން ވެސް އެހާ ކުޑައެވެ. އެގޮތުން ދާދިފަހުން މާލެއަށް ކުރި ވިއްސާރައިގައި ޓްރާންސްޕޯޓުގެ ކަރަންޓު ބޯޑަކުން އަލިފާން ކަނި ބުރާ މުޅިތަނުގެ ރޯނުވެ ހުރީވެސް ކިރައެވެ.


galehiri: ދިވެހިބަހުން ޑިމޮކްރަސީ ސަޓަނި ތައްޔާރުކުރުން\nދިވެހިބަހުން ޑިމޮކްރަސީ ސަޓަނި ތައްޔާރުކުރުން\nދިވެހި ޑިމޮކްރަސީގެ 13ވަނަ ބާބުގެ 14ވަނަ ފޮޅުވަތުގެ މެދުތެރޭ ކަޅާއި ހުދުން ލިޔެފައިވަނީ، ދިވެހިރާއްޖެއަށް ޑިމޮކްރަސީ ލައްގައި އެ އެތި ބާލިޣުވުމާއެކު ދިވެހިބަހުން ޑިމޮކްރަސީ ސަޓަނި ތައްޔާރުކުރާނޭ ގޮތް އެނގުން ކޮންމެހެން ލާޒިމުކަމަށެވެ. އެހެންނަމަވެސް ޑިމޮކްރަސީ ބާލިޣުވެ މީހަކާއި ކައިވެނިކުރުވިތާ ދޮޅުގަޑިއިރު ތެރޭ އެއްމާބަނޑު 13 ކުދިން ވިހައި އެކުދިން ސާނަވީ ނިމިގެންދާއިރުވެސް ދިވެހިބަހުން ޑިމޮކްރަސީ ސަޓަނި ތައްޔާރުކުރާނޭ ގޮތަށް ރަސްމީސިފަ އައިސްފައި ނުވުމަކީ ގައުމީ ކަންބޮޑުވުމެވެ.\nމިހެން ދެންނެވީ ގައުމީ ކަންބޮޑުވުމެއް ކަމަށް ދެކޭބަޔަކު ދެކޭކަމެއްގައި އެކަމަކާ ދިވެހި ސަރުކާރާއި އެބަޔަކާއި ދެމެދު އެކިކަހަލަ ވާހަކަދައްކާ ވަންނިވަންނީގެ ފޯވަހިތައް ފެންނަމުންދާއިރު ދިވެހިބަހުން ޑިމޮކްރަސީ ސަޓަނި ތައްޔާރުކުރާނޭ ގޮތް ނޭނގުމަކީ ގައުމީ ކަންބޮޑުވުމެއްކަމަށް ދެކިގެން މިކަމާ އެއްވެސްބަޔަކު އުޅޭތަނެއް ނުފެންނާތީއެވެ. މިއީ އެއްވާނަކަށް ޑިމޮކްރަސީ ދެމެހެއްޓުމަށް ދިވެހިންނަށް ކުރިމަތިވާ ވަރަށްބޮޑު ގޮންޖެހުމެކެވެ. އަދި ނުހަނު ހިތާމަހުރި ކަމެކެވެ.\nދިވެހިބަހުން ޑިމޮކްރަސީ ސަޓަނި ތައްޔާރުކުރުމަކީ ސަޓަނި ތައްޔާރުކުރާނޭ ގޮތް ދިވެހިބަހުން ބުނެދިނުމެއްނޫނެވެ. ދިވެހިބަހުން ޑިމޮކްރަސީ ސަޓަނި ތައްޔާރުކުރުމަކީ ދިވެހިބަހުން ވާހަކަދެއްކުމާއި ލިޔުމުގައި ބޭނުންކުރާ ދިވެހިބަހުގެ ދަރަޖަތައް އެޔެއްމިޔެއް ވަކިނުވާވަރަށް ރަނގަޅަށް މޮޑެލައިގެން އެއިން ސަޓަނިހެދުމެވެ. އޭގެފަހުން އޭގެ ބޭނުންކުރަން ބޭނުންވާ ބަޔަކު ބޭނުންކުރަންވީއެވެ.\nދިވެހިރާއްޖެއަށް ޑިމޮކްރަސީ ލައްގައި އެ އެތި ބާލިޣުވުމާއެކު ލަސްނުކޮށް ދިވެހިބަހުން ޑިމޮކްރަސީ ސަޓަނި ތައްޔާރުކުރާނޭ ގޮތް އެނގުން ކޮންމެހެން ލާޒިމުކަމަށް ދިވެހި ޑިމޮކްރަސީގެ 13ވަނަ ބާބުގެ 14ވަނަ ފޮޅުވަތުގެ މެދުތެރޭ ކަޅާއި ހުދުން ލިޔެފައިވަނީ، ނުހަނުމާތް މަޤުޞަދެއްގައެވެ. ދިވެހިންގެ އެފަދަ ދެވަނައެއްނުވާ ޑިމޮކްރަސީގެ ރަނގަޅަކަށެވެ. އެއީ ދިވެހިބަހުން ޑިމޮކްރަސީ ސަޓަނި ތައްޔާރުކުރާނޭ ގޮތް އެނގޭ ކޮންމެމީހެއްގެ ހިތަށް ތަޞައްވަރު ކުރެވިގެންދާނޭ ހަނދާންނެތުމެއްނެތް ނުހަނު ހިތްފަސޭހަ ޑިމޮކްރަސީގެ މަންޒަރަކަށްޓަކައެވެ.\nޑިމޮކްރަސީގެ މިމަންޒަރު އިންސާނެއްގެ ޞޫރައިގައި ކުރުގޮތަކަށް ސިފަކޮށްދޭނަމަ ބަލާބެލުމަށް ފެންނާނީ، ދިވެހި ޑިމޮކްރަސީގެ ރަސްމީ ހެދުމެއްގައި ހުރި މީހެކެވެ. ހުސްގަޔާ(ގަޔަށް އެއްޗެއްނުލައި) ކަނާތު ފައިގައި ފެންފައިވާނެއް ވާތު ފައިގައި ބޫޓެއްހުރި މީހަކު ކަރުގައިވަނީ ޓައީއެއް އޮލާލާފައެވެ. މީހާގެ ތިރީ ތުންފަތުގައި ރަތްކުލަ އަދި މަތީ ތުންފަތުގައިވަނީ ރަތްކުލަ ޖައްސާފައެވެ. ބޮލުގެ އިސްތަށިހުރީ ހަމައެކަނި ވާތްފަރާތުގައެވެ. ކަނާތްފަރާތުގައި ހުރި އިސްތަށިވަނީ ބާލާފައެވެ. އަޅައިގެންހުރީ އައިނެއްގެ ފްރޭމެވެ. އޭގައި ބިއްލޫރިގަނޑެއް ނެތެވެ. މިއީ ދިވެހި ޑިމޮކްރަސީގެ ރަސްމީ ހެދުމުގައި ހުރި ރަސްމީ މީހެކެވެ. ހަނދާންނެތުމެއްނެތް ނުހަނު ހިތްފަސޭހަ ޑިމޮކްރަސީގެ މަންޒަރެކެވެ.\nދިވެހިރާއްޖެއަށް ޑިމޮކްރަސީ ލެއްގުމުގެ ކުރިން ދިވެހިބަހުން ވާހަކަދެއްކުމާއި ލިޔުމުގައި ބޭނުންކުރާ ދިވެހިބަހުގެ ދަރަޖަތަކުގެ ތެރޭ މަތިވެރި ﷲ އާއި ކީރިތި ރަސޫލާ އަށް ނިސްބަތްކޮށް ބޭނުންކުރާ ގޮތާއި އެންމެމާތް ގޮތާއި މާތްގޮތާއި އަދި އާދައިގެ ގޮތް ފަދަ ދިވެހިބަހުގެ ދަރަޖަތައް ހުރެއެވެ. ނަމަވެސް ދިވެހިރާއްޖެއަށް ޑިމޮކްރަސީ ލައްގައި އޭގެ ބޭނުންކުރަން ފެށުމާއެކު ދިވެހިބަހުގެ ދަރަޖަތައްވަނީ ގާދުކޮލުން ބޭރުކޮށްލާފައެވެ. ދިވެހިބަހުން ޑިމޮކްރަސީ ސަޓަނި ތައްޔާރުކުރުމަށެވެ. މިއީ ހިތާމަހުރިކަމެކެވެ. ދިވެހިބަހަކީ ދިވެހިރާއްޖޭގެ މީހުންގެ އަމިއްލަބަހެވެ. ދިވެހީންގެ މާދަރީބަހެވެ. ދިވެހީންގެ އަމިއްލަ އަގުހުރި ތަރިކައެކެވެ. އަމިއްލަބަހާއި އަމިއްލަ ތަރިކައެއް ނެތް ބަޔަކަށް ޑިމޮކްރަސީގެ ބޭނުމެއް ނުކުރެވޭނެއެވެ. އޭގެ ބޭނުމެއްވެސް ނޯންނާނެއެވެ.\nގާދުކޮލުން ދިވެހިބަހުގެ ދަރަޖަތައް ބޭރުކޮށްލިފަހުން އިވެނީ އަދި ފެންނަނީ އަހަރެން ވިދާޅުވުމާއި އަހަރެންނަށް ދެންނެވުމާއި އަހަރެންނަށް ފެނިވަޑައިގަތުމާއި އެބޭފުޅާގެ ބުނުމާއި މިބޭފުޅާގެ ނިދުމާއި ބުރާންތި ކައިގެން އެމަނިކުފާނު އުޅުމާއި އެކަމަނާ ހޭބަލިވެގެން ވެއްޓުން ފަދަ އޭގެވާހަކަތައް ލިޔެ ކޮޅުން ނުލާނެހާ ގިނަގުނަ ކިތަންމެ ވާހަކައެކެވެ. ކިތަންމެ ކަމެކެވެ. ކުރާނެކަމެއް ނެތެވެ. ކުރެވޭކަށްވެސް ކަމެއް އޮތެކޭ ހިޔެއްނުވެއެވެ. އެހެނީ، ދިވެހި ޑިމޮކްރަސީގެ 13ވަނަ ބާބުގެ 14ވަނަ ފޮޅުވަތުގެ މެދުތެރޭ ކަޅާއި ހުދުން ލިޔެފައިވަނީ، ދިވެހިރާއްޖެއަށް ޑިމޮކްރަސީ ލައްގައި އެ އެތި ބާލިޣުވުމާއެކު ދިވެހިބަހުން ޑިމޮކްރަސީ ސަޓަނި ތައްޔާރުކުރާނޭ ގޮތް އެނގުން ކޮންމެހެން ލާޒިމުކަމަށެވެ. މިކަން މިހެން އޮތުމުން ދިވެހިރާއްޖޭގައި މިއަދުވަނީ ދިވެހިބަހުން ޑިމޮކްރަސީ ސަޓަނި ތައްޔާރުކޮށް އޭގެ ބޭނުންކުރަން ފަށާފައެވެ.


Council thakuge umuru5aharah badhal kuran majileehun faaheh nuvi | Mihaaru\nރައްޔިތުންގެ މަޖިލީހުގެ މެމްބަރުންތަކެއް ޖަލްސާއެއްގައި. ގާނޫނުއަސާސީއަށް ހުށަހެޅި ދެ އިސްލާހެއް މަޖިލީހުން މިއަދު ވަނީ ފާސްކޮށްފައި.- ފޮޓޯ: މަޖިލިސް\nކައުންސިލްތަކުގެ އުމުރު ފަސް އަހަރަށް ބަދަލުކުރަން މަޖިލީހުން ފާހެއް ނުވި\n08 އޯގަސްޓް 2016 - 14:067comments\nލޯކަލް ކައުންސިލްތަކުގެ އުމުރު ފަސް އަހަރަށް ބަދަލު ކުރަން ކުޑަހުވަދޫ ދާއިރާގެ އެމްޑީއޭގެ މެމްބަރު އަހުމަދު އާމިރު، ގާނޫނުއަސާސީ އަށް ހުށަހެޅުއްވި އިސްލާހު ރައްޔިތުންގެ މަޖިލީހުން ފާހެއް ނުވި އެވެ.\nމަޖިލީހުގެ މިއަދުގެ ޖަލްސާގައި ގާނޫނުއަސާސީ އަށް އިސްލާހު ގެންނަން ވޯޓުގައި ބައިވެރިވެވަޑައިގެންނެވި 70 މެމްބަރުންގެ ތެރެއިން 51 މެމްބަރުންގެ ވޯޓު ދެއްވި އެވެ. މި އިސްލާހު ފާސްކުރަން ނުފެންނަ ކަމަށް 17 މެމްބަރަކު ވޯޓު ދެއްވި އެވެ.\nގާނޫނުއަސާސީގެ 231 ވަނަ މާއްދާގެ (ނ) އިސްލާހު ކުރާއިރު، އެ މާއްދާގައި މިހާރު އޮންނަނީ އިދާރީ ދާއިރާތައް ހިންގުމަށްޓަކައި އިންތިހާބުކުރެވޭ ކައުންސިލްތަކުގެ އުމުރަކީ ދިގުވެގެން ތިން އަހަރު ކަމަށެވެ.\nމީގެ ކުރިން ވެސް ގާނޫނުއަސާސީ އަށް އިސްލާހު ގެނެސް ކައުންސިލްގެ އުމުރު އުނިކުރަން މަޖިލީހަށް ހުށަހެޅި އެވެ. ނަމަވެސް އެ ފަހަރު އިސްލާހު ފާސްނުވީ ބޭނުންވާ ވަރަށް ވޯޓު ނުލިބިގެންނެވެ.\nގާނޫނުއަސާސީ އަށް ބަދަލު ގެނެވޭނީ މަޖިލީހުގެ ހަތަރު ބައިކުޅަ ތިން ބައި މެމްބަރުންގެ ވޯޓު ލިބިގެންނެވެ. އެއީ 64 މެމްބަރުންގެ ވޯޓެވެ.\nމީގެ އިތުރުން ގާނޫނުއަސާސީގެ 231 ވަނަ މާއްދާގެ (ހ) އަދި (ށ) އަށް ހުށަހެޅި އިސްލާހު ވެސް މަޖިލީހުން ވަނީ ފާހެއް ނުވެ އެވެ. އެ އިސްލާހުގައި ވަނީ ކައުންސިލްތަކުގައި ހިމެނޭ މެމްބަރުން ޑިމޮކްރަސީގެ އުސޫލުގެ މަތިން އިންތިހާބު ކުރާނެ ގޮތް ގާނޫނުގައި ކަނޑައެޅިފައި އޮންނަންވާނެ ކަމަށެވެ.\nމަޖިލީހުގެ ޖަލްސާގައި މި އިސްލާހު ފާސްކުރަން ވޯޓުގައި ބައިވެރިވެވަޑައިގެންނެވި 70 މެމްބަރުންގެ ތެރެއިން 51 މެމްބަރުންގެ ވޯޓު ދެއްވި އެވެ. އިސްލާހު ފާސްކުރަން ނުފެންނަ ކަމަށް 19 މެމްބަރަކު ވޯޓު ދެއްވި އެވެ. އަދި ވަކި ގޮތަކަށް ވޯޓު ނުދެއްވާ އެއް މެމްބަރަކު ވޯޓު ދެއްވި އެވެ.\nގާނޫނުއަސާސީގައި މިހާރު އޮތް ގޮތުން ކައުންސިލްތަކުގައި ހިމެނޭނީ ހަމައެކަނި އެ ކައުންސިލަށް ނިސްބަތްވާ ސަރަހައްދުގެ ރައްޔިތުން ސިއްރު ވޯޓަކުން އިންތިހާބު ކުރާ މެމްބަރުންނެވެ. އަދި ކައުންސިލްތަކުގެ ރައީސުން އިންތިހާބުކުރާނީ ކައުންސިލް މެމްބަރުންގެ މެދުގައި ނަގާ ސިއްރު ވޯޓަކުންނެވެ.\nކައުންސިލްތަކުގެ އުމުރު ފަސް އަހަރަށް ބަދަލު ކުރަން ގާނޫނުއަސާސީއަށް އިސްލާހު ހުށަހެޅިއިރު، މިހާރު އިންތިހާބުވެފައި ތިބި ކައުންސިލަރުންގެ މުއްދަތު މި އަހަރު ހަމަވާނެ އެވެ. އަދި ލޯކަލް ކައުންސިލްތަކުގެ އިންތިހާބު އަންނަ އަހަރުގެ ކުރީކޮޅު ބޭއްވުމަށް އިލެކްޝަންސް ކޮމިޝަނުން އަންނަނީ ތައްޔާރުވަމުންނެވެ.\nއިތުރު ލިޔުންތައް ރައްޔިތުންގެ މަޖިލިސް ރަށު ކައުންސިލް އަތޮޅު ކައުންސިލް ސިޓީ ކައުންސިލް މާލެ ސިޓީ ކައުންސިލް އައްޑޫ ސިޓީ ކައުންސިލް އިލެކްޝަންސް ކޮމިޝަން ލޯކަލް ކައުންސިލްތައް\nމާލެ، އައްޑޫ، ފުވައްމުލަކަށް ކައުންސިލަރުން އިތުރުވަނީ\nމިއީ ސިޔާސީ ހަޔާތް ދުއްވާލަން ކުރާ ކަމެއް: ސަލީމް\nކައުންސިލް މެމްބަރުންގެ އަދަދު މަދު ކުރަން ފާސްކޮށްފި


Virat aai Anuska ah dhari aku liben ulheykan iulaan kohfi\nވިރާޓާއި އަނުޝްކާއަށް ދަރިއަކު ލިބެން އުޅޭކަން އިއުލާންކޮށްފި\nއިންޑިޔާގެ މަޝްހޫރު ކްރިކެޓް ކުޅުންތެރިޔާ ވިރާޓް ކޯލީއާއި އަންހެނުން އަދި ބޮލީވުޑްގެ މަޝްހޫރު ބަތަލާ އަނުޝްކާ ޝަރުމާގެ ކައިވެންޏަށް3އަހަރުވެފައިވާއިރު އެ ދެ މަފިރިންނަށް ދަރިއަކު ލިބެން އުޅޭކަން ހާމަކޮށްފި އެވެ.\nޑިއު ޑޭޓާއެކު އެކަން މިއަދު ވަނީ އެ ދެމަފިރިންވެސް ޓްވިޓާގައި އިއުލާންކޮށްފައި އެވެ.\nއަނުޝްކާއާއި ވިރާޓް ކައިވެނިކޮށްފައިވަނީ އެކުގައި ގިނަ ދުވަސްތަކެއް ވަންދެން އުޅުމަށް ފަހު 2017 ވަނަ އަހަރު އިޓަލީގައެވެ. އެމީހުން ރައްޓެހި ވެގެން އުޅޭކަން 2014 ވަނަ އަހަރު މީޑިޔާއަށް ތިލަވުމުން އަނުޝްކާވަނީ ދެމީހުން ރައްޓެހި ވެގެން އުޅޭކަން އިއުލާންކޮށްފައެވެ.\nއަނުޝްކާ އެންމެ ފަހުން ފެނިގެން ގޮސްފައިވަނީ ޝާހުރުކް އަދި ކެޓްރީނާއާއެކު ފިލްމު ޒީރޯއިންނެވެ. އެންމެ ފަހުން އަނުޝްކާގެ މަސައްކަތެއް ފެނުނީ އޭނާގެ ފިލްމު ކުންފުނި ކްލީން ސްލޭޓު ފިލްމްޒްގެ ބުލްބުލްއިންނެވެ. އެއީ އޭނާ ޕްރޮޑިއުސް ކުރި ފިލްމެކެވެ.\nމި މަސްތެރޭ ފިލްމީތަރި ކަރީނާ ކަޕޫރު އަދި ސައިފް އަލީ ޚާނަށްވެސް ދެވަނަ ދަރިއަކު ލިބެން އުޅޭކަންވެސް ވަނީ އިއުލާންކޮށްފައެވެ. އެމީހުންގެ ފުރަތަމަ ދަރިފުޅު ތައިމޫރުއަށް މިހާރު3އަހަރެވެ.


- by Mai Naa - 73- August 13, 2019\nގޮވާލި ގޮތުންވެސް ދައްކަން އެ އުޅެނީ، އަހަރެން މާ ގަޔާވާނެ ކަހަލަ ވާހަކައެއް ނޫންކަން އަހަންނަށް އެނގުނެވެ. ވަކި އެއްޗެއް ނުބުނެ އިނުމުން މަންމަ ވާހަކަ ފެށިއެވެ. އަބަދު ބޭރުގައި ނޫޅުމަށާއި، މާ ދަން ނުވަނީސް ރޭގަނޑު ނިދަން އާދަކުރުމަށް ނަސޭހަތްދިނެވެ. އެކަމާ އަހަރެން ހިތްހަމަ ނުޖެހުނެވެ. އަހަރެން ބޭނުންވާ ގޮތަކަށް އުޅުމުގެ ހައްގު އަހަންނަށް ލިބިގެންވެއެވެ. މާ ލަހުން ނިދާތީވެ، އަހަންނަށް ފަތިސް ނަމާދަށްވެސް ނުހޭލެވޭ ވާހަކައާއި، އެހެން ނަމާދުތަކަށްވެސް ފަރުވާކުޑަ ވާހަކަ ދެއްކިއިރު، އެއީ ރަނގަޅު ގޮތެއް ނޫންކަން މަންމަ ބުނެދިނެވެ.


SunOnline: #VAAHAKA: Nuvaanan thafaatheh... episode: 3\ndate_range ހުކުރު 13 ޑިސެމްބަރ 2019\nނުވާނަން ތަފާތެއް... (3)\nމުތައްހަރު އިބްރާހީމް (މުތާ) 27 Feb 2019, 23:26\nމަލްސާގެ އިންތިޒާރުގައި ވަގުތު ގުނަމުން ދިޔަ ރޭޝަމް އޭނަގެ ފޯނުނަގައި މަލްސާއަށް ގުޅަން އުޅުނު ވަގުތު ގޭގެ ބެލް ޖަހާލި އަޑު އޭަނައަށް އިވުނެވެ. ކަންފަތުގައި ޖައްސާލަން އުޅުނު ފޯނު ތިރިކޮށްލަމުން ރޭޝަމް އަވަސްވެގަތީ ދޮރުހުޅުވުމަށެވެ. ދޮރުހުޅުވާލުމާއެކު ރޭޝަމްގެ ތުންފަތުގައި ހިނިތުންވުމެއް ދުވެލީ މަލްސާ ފެނުމާއެކުގައެވެ. ދުވަސްތަކަކަށްފަހު އެކުވެރިޔާއާއި ބައްދަލުވުމާއެކު ލިބުނު ހިތްހަމަޖެހުން ރޭޝަމްއަކަށް ސިއްރެއް ނުކުރެވުނެވެ. އޭނަ ވަގުތުން މަލްސާގެ ގައިގައި ބައްދާލީ ކުޑަ ހަޅޭކެއްގެ އަޑާއެކުގައެވެ.\n''ދޮންތަމެން ދުވަހަކު ބޮޑެއް ނުވާނެ، ހީވަނީ ކުޑަކުދިންތަކެއް ހެން...'' ކައިރީގައި ހުރި ގިޔާން ދެފަރާތަށް ބޯހޫރާލަމުން ބުނެލިއެވެ.\n''ހޫ ސެޑް ވީ އާރ އެޑަލްޓަސް؟...'' މަލްސާއާއި ދުރަށް ޖެހިލި ރޭޝަމް ސަމާސާ ރާގަކަށް ބުނެލިއެވެ. އަދި ގިޔާންއަށް ބަލާލިއެވެ. ''މަށަށް ޔަޤީން ފުރުމުގެ ކުރިން ބައްދަލުވި އިރަށްވުރެން މިހާރު ގިޔާ ދިގު ވެއްޖެ ކަން، ގިޔާ ކައިރީގަ ތިބޭ އިރު އަހަރުމެން ހީވަނީ ކުޑަ ކުދިންތަކެއް ހެން...''\n''އަވަހަށް ހިނގާ އެތެރެއަށް، މަލްމެން އަންނާނެ ވާހަކަ މަންމަ ގާތު ބުނުމުން ހަވީރު ސައި ތައްޔާރުކޮށްގެން އެބަހުރި އިންތިޒާރުގަ... ލަސްވެގެން ގުޅަން އުޅެނިކޮށް ތިއައީވެސް...'' ރޭޝަމް ބުނެލިއެވެ. އަދި މަލްސާގެ އަތުގައި ހިފައިގެން އެތެރެއަށް ވަންނަން ހިނގައިގަތެވެ. ދެރަހުމަތްތެރިންގެ ފަހަތުން ގިޔާން ވެސް އެތެރެއަށް ވަނެވެ.\nރޭޝަމްއާއި އޮންނަ ގާތް އެކުވެރިކަމުގެ ސަބަބުން ރޭޝަމްގެ އާއިލާގެ ހުރިހާ މެމްބަރުންނާއި ވެސް މަލްސާއާއި ގާތް ގުޅުމެއް އޮވެއެވެ. އެގޭގައި ހޭދަކުރެވޭ ވަގުތުތަކުގައި މަލްސާގެ ހިތަށް ހަަމަޖެހުން ގެނެސްދެއެވެ. ސިކުނޑީގެ ހާސްކަމާއި ނަސުފުގެ ބުރަހެލިކަން ލުއިވެގެންދެއެވެ. އޭނަދެކެ އަޅާލާ ލޯބިވާ ބަޔަކު އަދިވެސް ދުނިޔޭގައި އެބަތިިބި ކަމުގެ އިހުސާސްކުރެވެއެވެ. އޭގެ ސަބަބުން ހިތަށް ފިނިކަން ލިބެއެވެ.\nހަވީރުގެ ސައިގައި އެންމެން ބައިވެރިވަމުން ދިޔައެވެ. ކާމޭޒު ދޮށުގައި އޮތީ އުފާވެރިކަމުގެ މާހައުލެކެވެ. ރޭޝަމްއާއި އޭނަގެ ފިރިމީހާ ރައުލްގެ ދެމެދުގައި ބަދަލުކުރެވެމުން ދިޔަ ސަމާސާ ވާހަކަތަކާއި، ބަސްމޮށުންތެރިކަމަކަށް ބޭނުންނުވާ ލޯބި ފެނި މަލްސާގެ ތުންފަތަށް ހިނިތުންވުމެއް ވެރިވިއެވެ. އެކުވެރިޔާއަށް ލިބިފައިވާ ނަސީބާ މެދު އޭނަ އުފާވިއެވެ. އެފަދަ ސާފު ހިތާހިތުގެ ގުޅުމަކަށް އޭނަގެ ހިތްވެސް ބޭޤަރާރުވެފައި ވެއެވެ. އޭނަގެ ހިތުގެވެރިޔާއާއި ބައްދަލުވާނީ ކޮންދުވަހަކުން ބާވައޭ މަލްސާގެ ހިތުގައި ސުވާލު އުފެދިފައި ވިއެވެ. އުމުރުން ބާވީސް އަހަރުވެގެން ދިޔައިރުވެސް މަލްސާ ކުއްޖަކާއި ރައްޓެހިވެފައެއް ނުވެއެވެ. އެތައް ބަޔެއްގެ ލޯބީގެ ހުށަހެޅުންތައްވެސް މަލްސާއަށް ލިބުނެވެ. އެހެނަސް އެހުރިހާ ހުށަހެޅުމަކަށް އޭނަ ވަނީ ނޫނެކޭ ބުނެފައެވެ. އޭނަގެ ހިތް އެދޭފަދަ ސިފަތަކުގެ ރާޖާއާއި ބައްދަލުވުމުގެ ނަސީބު އޭނައަށް އަދި ލިބިފައި ނުވާތީއެވެ.\n''ކޮބާ އަހަރެން ބުނި ތަނަށް އެޕްލައި ކުރީމަ ޖަވާބެއް ލިބުނުތަ؟...'' ރޭޝަމް ކަމެއްމަތިން ހަނދާންވުމާއެކު މަލްސާއާއި ސުވާލުކޮށްލިއެވެ. ޑަބްލިއު ކުންފުނީގައި ވަޒީފާގެ ފުރުސަތު އޮތްކަން އެކުވެރިޔެއްގެ ފަރާތުން އެނގުމުން، އެފުރުސަތުގެ ޚަބަރު މަލްސާއަށް ދިން ފަރާތަކީ ރޭޝަމްއެވެ. މަލްސާއަށް ވަޒީފާއެއް ހޯދައިދޭން ރޭޝަމް މަސައްކަތްކުރިއެވެ. އެހެނަސް، އެމީހުންނަކީވެސް ފައިސާވެރި ބަޔަކަށް ނުވާތީ އެކަން ކާމިޔާބުވާ ގޮތެއް އަދި އޮތީ ނުވެފައެވެ.\n''ރޭޝް ގާތު އެވާހަކަ ބުނަން ވެގެންނޭ އުޅުނީ... މިއަދު އިންޓަވިއުއަށް ހޮވުނު ވާހަކަ ބުނަން ގުޅި... މާދަމާ ދާން އެބަޖެހޭ އިންޓަވިއުއަށް...'' މަލްސާގެ އަޑުގައިވި ޖޯޝު ރޭޝަމްއަށް ފާހަގަ ކުރެވުނެވެ. އޭގެ ފަހަތުގައިވާ ސަބަބުވެސް މެއެވެ.\n''އޯހ، އައިމް ސޯ ހެޕީ ފޯރ ޔޫ، އިރާދަކުރެއްވިއްޔާމު މަލް ހޮވޭނީ، ނުހޮވެންވީ ސަބަބެއްވެސް ނެތް ވިއްޔާ، ނުލާހިކު މޮޅަށް ކިޔަވައިގެން ހުރީ، އެހާމެ ރީތި، އަދި ޕާސަނަލިޓީ ވެސް އެހާމެ ރަގަޅު، ބަލައްޗޭ... އިރާދަކުރެއްވިއްޔާމު ހަމަ މަލް ހޮވޭނީ...'' މަލްސާއަށް ހިތްވަރުދެމުން ރޭޝަމް ބުނެލިއެވެ. ކާމޭޒު ދޮށުގައި ތިބި އެންމެންވެސް މަލްސާއަށް ހިތްވަރުދިނެވެ. އެވަގުތު ރޭޝަމް ދައްކަން ބޭނުންވި އިތުރު ވާހަކައެއް އޮތެވެ. ނަމަވެސް އެވާހަކަ މަޑުޖައްސާލީ ދެހަރުމަތްތެރިން އެކަނި ވަނިކޮށެވެ. އެފުރުސަތު ލިބުނީ ސަޔަށް ފަހު ރައުލް އާއި ގިޔާން ބޮޑުކޮޓަރީގައި ފުޓުބޯޅަގަނޑެއް ޖަހަން އިށީނުމާ އެކުގައެވެ. އެއާއެކު މަލްސާގެ އަތުގައި ހިފައިގެން ގޮސް ރޭޝަމް ވަނީ އޭނަގެ ކޮޓަރިއަށެވެ.\n''މަލްއަށް ތިއޮތީ ރަނުގެ ފުރުސަތެއް ލިބިފަ، އެންމެފަހުން މަލްގެ ކްރަޝްއާއި ބައްދަލުވުމުގެ ފުރުސަތު ލިބުނީއެއްނު... ހެހެހެ، އަނެއްކާ އޭނަ ފެނިފަ ފެއިންޓް ނުވައްޗޭ، އެހާ ވަރުން އެތަނަށް ޖޮބަށް ލީވެސް އޭނަ ފެންނާނެ ކަމުގެ އުއްމީދުގައެއްނު، މިހާރު ތިއޮތީ އިންޓަވިއުއަށް ހޮވިފަ، އޭނަގެ ޕާސަނަލް ސެކްރެޓަރީގެ ޕޮޒިޝަން ވީމަ އިންޓަވިއުގަވެސް އޭނަ ބައިވެރިވާނެ... އެންމެފަހުން ކައިރިން އޭނަގެ ބަލާލުމުގެ ފުރުސަތުވެސް ލިބުނީ އެއްނު... މިހުރިހާ ދުވަހު ނޫސްތަކުން ފެންނަ ފޮޓޯތަކާއި އިންޓަވިއުތައް ބަލައިގެނެއްނު ހިތްހަމަޖައްސާލީ...'' ކޮޓަރިއަށް ވަދެވުމާއެކު ރޭޝަމް ބުނެލިއެވެ. އޭނަ އުޅުނީ މަލްސާއާއި ދިމާކޮށްލާށެވެ. އެނދުމަތީ ހުޅުވާފައި ހުރި ފޮށިތަކާ ދިމާއަށް ހިނގައިގަންނަމުން މަލްސާއަށް ރޭޝަމް ބަލާލިއެވެ. އޭނަގެ ޖުމްލައިން މަލްސާ ރަކިވިތަން ފެނި ރޭޝަމް ގާތަށް ހިނިއައެވެ.\n''ކީކޭތަ ކިޔަނީ އެސޮރަށް، އަކްޝާންތަ؟... އޭނަ މިހާރު ޑަބްލިއު ކުންފުނީގެ ސީ.އީ.އޯ. އަކަށްވެސް އައްޔަންކޮށްފި އެއްނު...'' ރޭޝަމް އޭނަގެ ފޮށީގެ ތެރޭން މަލްސާއާއި ގިޔާންއަށް ދޭން ގެނައި ހަދިޔާތައް ނަގަމުން ވާހަކަދެއްކިއެވެ.\n''އަކްޝާނެއް ނޫން!، އަޝްކާން!...'' ރޭޝަމްއަށް އެރި އޮޅުން ރަގަޅު ކޮށްދެމުން މަލްސާ ބުނެލިއެވެ.\n''ކޮންމެ ޝާނަކަށް ވިޔަސް ހެވޭ... ދެން ބަލަމާ މަލްގެ އެކްސްޕެކްޓޭޝަންސްތަކަށް އޭނަ ދޭތޯ... އެކަމަކު އޭނައަކީ ގޭއި އެކޭ ކިޔާ އަޑުވެސް އިވޭ... ވަޓް އިފް ދެޓްސް ނޮޓް އެ ބޭސްލެސް ރޫމާރ؟...'' އޭނަ ގާތަށް އައިސް ހުއްޓުނު މަލްސާއަށް ނަޒަރެއް ދެމުން ރޭޝަމް ބުނެލިއެވެ. އަދި ހަދިޔާތައް މަލްސާއަށް ދިއްކޮށްލިއެވެ.\n''ހޫނނނ، ފާޑުފާޑުގެ ވާހަކަ ނުދައްކާ ހުރޭ...'' ހަދިޔާތަކުގައި ހިފުމުގެ ބަދަލުގައި ރޭޝަމްގެ ކޮނޑުގައި ބޮޑިއެއް އަޅާލަމުން މަލްސާ ބުނެލިއެވެ. އަދި ލޮލަށް ހަދާލި ގޮތުން ރޭޝަމްގެ ވާހަކައާއި އޭނަ ގަޔާ ނުވިކަން އަންގާލިއެވެ. އެއާއެކު ރޭޝަމްގެ ހިނިގަނޑު ފަޅައިގެން ދިޔައެވެ.\n''އެންމެ ރަގަޅޭ... އަހަރެން ދުޢާވެސް ކުރާނަން މަލްގެ ހިތުގެ ރާޖާ މަލްއަށް ލިބޭތޯ، އޭނަ ފެނުނުފަހުން އިތުރު ފިރިހެނަކު ވެސް ނުފެނޭ ވިއްޔާ، ތިލިބޭ ފުރުސަތުގެ ބޭނުން ރަގަޅަށް ހިފާތި، ހޫ ނޯސް، މަލްގެ ރީތިކަމަށް އޭނަގެ ހިތްވެސް ފިދާވެދާނެ......'' ރޭޝަމް ދިމާކޮށްލިއެވެ.\n''ހުނނނ، ކަންތަކާ ލައިގަތީއޭ، ދެން ހުއްޓައެއް ނުލާނެ...'' މަލްސާ ހަށަން ބަނދެލަމުން ބުނެލިއެވެ.\nމަލްސާއާއި ގިޔާން ގެއަށް އައީ އިރުއޮއްސި އަނދިރިވީ ފަހުންނެވެ. އޭރު ބޮޑުކޮޓަރީގައި ޖަމީލާއާއި ހުސޭން ވާހަކަދައްކަން ތިއްބެވެ. އެދެމެދުގައި ދެކެވެމުން ދިޔަ ވާހަކަތައް ހޫނުވަމުން ދިޔަކަން މޫނުމައްޗަށް އަރާފައިބަމުން ދިޔަ ޝުޢޫރުތަކުން ހާމަކޮށްދެއެވެ. މަލްސާމެން ފެންނައިރަށް ހުސޭން ވާހަކަދެއްކުން ހުއްޓާލިއެވެ. ނަމަވެސް އައިސްފައިވި ރުޅީގެ ސަބަބުން ޖަމީލާއަށް އޭނަގެ ދޫ ހިމޭނުން ނުބޭއްވުނެވެ.\n''އެއައީ އެއްނު، ހުސޭނު ވެއްޖެއެއްނު ހުސޭނުގެ ފިރިހެންދަރިއަށް ރަގަޅު އަހުލާޤެއް ދޭން... ބޮޑެތި މީހުންނަށް އެއްވެސްކަހަލަ ޤަދަރެއް ނުކުރޭ... ގެއަށް އައި މެހުމާނުގެ ގަޔަށް ބޮލަށްވެސް އަރައިގަތީ ލަދުހަޔާތް ނެތިގެން، އެހާ ހިސާބަށް ދާއިރުގައިވެސް ހުސޭނު ތިހުންނަނީ އެއްޗެއް ނުބުނެ، އެއީ ކީއްވެގެން؟، އެރޭޓުން ދަންޏާމު ލަސްތަކެއް ނުވެ މަގުމައްޗަށް ގިނަވެގެން އުޅޭ ޕާޓޭން އުޅޭހެން އުޅެން ފަށާނީ... އޭނައާ ހެދި ޝުއައިބުއަށް އަހަރުމެން ދައްކާނީ ކޮން މޫނެއްތަ؟...'' ޖަމީލާ ސޯފާއިން ތެދުވެގެން ހަޅޭއްލަވައިގަތެވެ. ފޮނިތޮށިކާފޫރުތޮޅި އިތުރުކޮށްގެން އޭނަ ވާހަކަދެއްކީ ހުސޭނަށް ހަޤީޤަތް އޮޅުވާލައިގެން ގިޔާން ކުށްވެރިކުރުވާށެވެ. ގިޔާންއަށް ފިސާރި ރަގަޅު ބޮޑިއެއް ދޭން ޖަމީލާ ބޭނުން ވެއެވެ. ގިޔާން ވެފައިވަނީ އޭނައަށް ބޮލުގެ ރިހުމަކަށެވެ.\n''އަހަރުމެންނެއް ނޫން، ހަމައެކަނި ޖަމީލާ، ކިތައް ފަހަރު ބުނާނީ އެޝުއައިބު މިގެއަށް ނުވައްދާށޭ... އޭނަގެ ނިޔަތް ރަގަޅެއް ނޫނޭ، އޭނަގެ ދަރީގެ އުމުރުގެ ކުއްޖަކާއި އިންނަން އަހާނީ ލަދުހަޔާތެއް ނެތީމަ... އޭނަގެ ކޮން ހައިސިއްޔަތެއް ހުރެގެންތަ މަލްސާއާއި އިންނަން އަހަން މިގެއަށް އަނަންނަން ކެރުނީ؟، ޖަމީލާ ތިކުރަން އުޅޭ ކަމެއް ހަމަމިހާރުން މިހާރަށް ހުއްޓާލާ، މީގެ ފަހުން މިގޭ ތެރޭގައި އޭނަގެ ވާހަކަދައްކައިގެން ނުވާނެ، އޭނައަށް އޮންނާނީ އަހަރެންގެ ޖަވާބު ދީފައި، އެޖަވާބު ބަދަލެއް ނުވާނެ... އަހަރެންގެ ފުރާނަ ހުރިހާ ހިނދަކު އެކަން ބަދަލެއް ނުވާނެ، އަހަރެންގެ ހުރި ހަމައެކަނި އަންހެން ދަރިފުޅު އެކަހަލަ މީހެއްގެ އަތްމައްޗަކަށް ދޫކޮށެއް ނުލާނަން...''\nހުސޭން ރުޅިއައިސްގެން ގޮސް ޖަމީލާއާ ދިމާއަށް އެއްޗެހި ކިޔައިގަތެވެ. އަމިއްލަ ދަރީންގެ ދިފާއުގައި ޖަމީލާއާއި ހަރުކަށިކޮށް ހުސޭން ވާހަކަދެއްކި އެއީ ފުރަތަމަ ފަހަރެވެ. ޖަމީލާގެ އިތުރުން މަލްސާއާއި ގިޔާންއަށްވެސް ލިބުނީ ހައިރާންކަމެކެވެ. އެދެބެއިންގެ ދިފާއުގައި އެއްޗެއް ބުނެފާނެ ކަމަކަށް ޤަބޫލެއް ނުކުރެވުނެވެ.\n''މަލްސާ ކައިވެނި ކުރާނީ މަލްސާ ބޭނުން މީހަކާއި، މަލްސާ އެހުރީ ފުރާފުރިހަމަވެފައި، އަމިއްލަ ނިންމުންތައް ނިންމަން އެނގޭނެ، ތިމާއަށް ރަގަޅު ގޮތާއި ނުރަގަޅު ގޮތްވެސް ވަކިކުރަން އެނގޭނެ... މަލްސާގެ ނިންމުންތައް އަހަރުމެން ނުޖެހޭނެ އޭނައަށް ނިންމައިދޭކަށް...'' ހުސޭނު އޭނަގެ ފަހު ބަސް އިއްވާލުމަށްފަހު ގޮސް ކޮޓަރިއަށް ވަނެވެ. ކޮޓަރިއަށް ވަދެވުމާއެކު އޭނަ އަވަސްވެގަތީ ފެންވެރުމަށެވެ. ތާޒާ ވެލުމުން ސިކުނޑީގެ ހާސްކަމަށް ލުޔެއް ލިބިދާނެކަމުގެ އުއްމީދުގައެވެ.\nދަރިންނާ މެދު ކިތަންމެ ފަރުވާ ކުޑަވިޔަސް މުސްކުޅި އުމުރުފުރައިގެ މީހަކާއި ހުރި ހަމައެކަނި އަންހެންދަރިފުޅުގެ ކައިވެނި ކުރުވާކަށް ހުސޭނު ބޭނުމެއް ނުވިއެވެ. މިހާރުވެސް އޭނަގެ ދަރިންގެ ހިތުގައި އޭނައަށް ވަނީ ނަފުރަތެވެ. އެނަފުރަތުގެ އަލިފާނުގައި ހުޅުފަޅައިގެން ދާން އޭނަ ބޭނުމެއް ނުވެއެވެ. ޖަމީލާއާއި އަޑުހަރުކޮށް ވާހަކަދެއްކުނީވެސް އެހެންވެއެވެ. ނަމަވެސް ރުޅި ފިނިވުމުން ހުސޭން ދެރަވީ ޖަމީލާއާ ދިމާއަށް އަޑު އިސްކުރެވުމުންނެވެ. ހަމަޖެހިލައިގެން ޖަމީލާއަށް ވިސްނައިދެވުނު ނަމައޭ އެވަގުތު އޭނަގެ ހިތަށް އެރިއެވެ. ހަމައެއާއެކު، ޝުއައިބުގެ ނިޔަތް ރަގަޅު ނޫންކަން ބުނެދޭން މަސައްކަތްކުރެވުނު ނަމައޭ ވެސް ހިތަށް އެރިއެވެ.\nރުޅިއައިސްފައި ހުރި ޖަމީލާ އުޅުނީ މަލްސާއާއި ދިމާކޮށްލާށެވެ. ޝުއައިބުގެ ފަރާތުން ފައިސާ ދަމައިގަންނަން ކުރި ހުރިހާ އުއްމީދަކާއި ދެކުނު ހުވަފެންތައް ވިއްސިވިހާލިވެގެން ދިއުމުން އެކަމުގެ ބަދަލު ހިފަން އޭނަ ބޭނުން ވިއެވެ. ނަމަވެސް އެދެމެދަށް ގިޔާން ވަނުމުން ޖަމީލާގެ މަޤުސަދު ހާސިލެއް ނުވިއެވެ. އޭގެ ސަބަބުން އޭނަގެ ސިކުނޑީގެ ތެރެއަށް ޝައިތާނާ ރަގަޅަށް ވެސް ފާވެއްޖެއެވެ.\n''ކަލޭ ހީކުރީތަ ކަލެއަށް ކާމިޔާބު ލިބުނީކަމަށް؟، ނޫން!، އެހެނެއް ނުވާނެ!، ކަލޭ ބަލައިގެން ހުންނާތި!، ކަލެއާއި އިންނާނެ މީހަކުވެސް ނުވާނެ!، އަމިއްލަ ސޫރަ ލޯގަނޑުން އެއްފަހަރު ވިޔަސް ބަލާލިންތަ؟، ބުއްދި ސަލާމަތުން ހުރި ޒުވާން ފިރިހެނަކު ކަލެއަށް ބަލާވެސް ނުލާނެ!، އަޑުއިވިއްޖެ!...'' ޖަމީލާ ލޯއަޅާލިއެވެ.\nނުރުހުންވެފައި ހުރި ގިޔާންއަށް އެއްޗެއް ނުބުނެ ހިމޭނުން ނުހުރެވުނެވެ. ދޮންތަގެ ހިތުގައި ޖައްސަން ޖަމީލާ ބުނި ޖުމްލައިގެ ސަބަބުން އޭނަ ރުޅިއައެވެ.\n''އަނެއްކާވެސް ދޮންތައާއި ނޫރާލް އޮޅުވާލެވުނީ ދޯ؟... އަހަންނަށް ފެންނަނީ އަވަހަށް އައިނެއް ހައްދައިގެން އައިނު އަޅަން، އޭރަށް މީހާގެ ފެނުމުގެ ޤާބިލުކަންވެސް ރަގަޅު ވާނެ ވިއްޔާ، އޭރުން ދޮންތައާއި އެނޫރާލްއާ ދެމީހުން އޮޅުވާވެސް ނުލެވޭނެތާ!...'' ގިޔާން ބުނެލިއެވެ.\nޖަމީލާގެ ޖުމްލަ ނޫރާލްއަށް ރައްދުކުރަމުން ގިޔާން ޖަމީލާގެ އަނގަ ބަންދުކޮށްލިއެވެ. އެވަގުތު ގޭތެރޭގައި އަޑުގަދަވެގެން ކޮޓަރިން ނިކުތް ނޫރާލްއަށް ގިޔާންގެ ޖުމްލަ އަޑުއިވުމާއެކު ގިޔާންއާއި ދިމާކޮށްލިއެވެ.\n''****!!!، ކަލޭގެ ތި ދޫ ބުރިކޮށްލާނަން!، ދެން މަށޭ ކިޔައިގެން އެއްވެސް އެއްޗެކޭ ބުނެބަލަ!...'' ގިޔާންގެ ކަންފަތް މަތީގައި ޖަހަން ދިޔަ ނޫރާލް ހިފެހެއްޓީ ޖަމީލާއެވެ. އެއާއެކު ރުޅިއައިސްފައި ހުރި ނޫރާލް ޖަމީލާގެ ކޮނޑުގައި އަތްއަޅާ ކޮއްޕާލިއެވެ. އެކަމަށް ސަމާލުވެގެން ނެތް ޖަމީލާގެ ފައި އަރިއަޅާލުމާއެކު އޭނަ ބިންމައްޗަށް ވެއްޓިއްޖެއެވެ. އެއާއެކު ޖަމީލާ ބާރުބާރަށް ހަޅޭއްލަވައިގަތެވެ. ބިންމަތީގައި ޖެހުނު ގޮތުން އޭނައަށް ވަރަށް ތަދުވިއެވެ. އުނަގަނޑުގައި ފިރުމާލަމުން ކޮޅަށް ތެދުވަން އުޅުނެވެ. ނަމަވެސް، މީހާގެ ބުރަހެލިކަމާއެކު އޭނައަށް ކޮޅަށްކަށް ނުތެދުވެވުނެވެ.\nނޫރާލް އޭނަގެ މަންމައަށް އެހީވުމުގެ ބަދަލުގައި ގެއިން ނިކުމެގެން ދިޔައީ އިތުރަށް ގޭގައި މަޑުކުރަން ބޭނުންނުވީތީއެވެ. ދަމުން އޭނަ ދިޔައީ ގިޔާންގެ ބުރަކައްޓަށް ގޮށްމުށުގެ ހަމަލާއެއް ދީފައެވެ. ދޮންތަގެ އެދުމުގެ މަތީން ހިތްހަމަނުޖެހުމާއެކުގައި ވެސް ޖަމީލާއަށް އެހީވާން އުޅުނު ގިޔާންއަށް ނޫރާލްގެ ހަމަލާއަށް ސަމާލުކަން ނުދެވުނެވެ. ވީތަދުން ރުޅިވެރިކަމާއެކު ބަލާލި ހިނދު ނޫރާލް ގެއިން ނިކުމެ ބަންލާފައި ދޮރު ޖަހައިފިއެވެ.\n''ކިހިނެއް ވެގެންތަ މިއުޅެނީ؟...'' ކޮޓަރިން ނިކުތް ހުސޭން ސުވާލުކުރިއެވެ. އޭރު ގިޔާންގެ އެހީތެރިކަމާއެކު ޖަމީލާ ސޯފާގައި އިށީންނަނީއެވެ. ސޯފާގައި ހަމަޖެހިލެވުމާއެކު ގިޔާންގެ އަތް ޖަމީލާ ފޮޅުވާލިއެވެ. އަދި މޫނު ކުނިކޮށްލިއެވެ. ވެދިޔަ ހުރިހާ ކަމެއްގެ އިލްޒާމު ގިޔާންގެ ބޮލުގައި އެޅުވި ކަހަލައެވެ.\n''މަށަކަށް ނޭގޭ، ހުސޭނުގެ ދަރިން މިގެއަށް އައި ފަހުން އަބަދު ވާ ގޮތެއްނު މިއީ... އަމާގެ ފަރާތުން މިގޭގެ ހަމަޖެހުން ނަގާލަން ދަސްވެފައި ހުރީ، އޭނަ ނެތް ދުނިޔެއެއްގައި އޭނަގެ ހިތުގެ މުރާދު ހާސިލުކުރާކަށްނު އެމީހުން އެއުޅެނީ... އޭނަގެ ނުބައިކަން ދަރިންނަށް ލިބިފައި ހުރީ...'' ހުސޭނަށް ލޯއަޅާލަމުން ޖަމީލާ ބުނެލިއެވެ.\nޖަމީލާގެ ދުލުން މަންމައަށް އަމާޒުވި ބަދު ބަސްތަކުން ގިޔާންގެ ރުޅި ކޮންޓްރޯލުން ދޫނުވީ ހަމަ ކިރިޔާއެވެ. އެވަގުތު މަލްސާ ގިޔާންގެ އަތުގައި ހިފައިގެން ގަދަކަމުން ގޮސް ކޮޓަރިއަށް ނުވެއްދިނަމަ ގިޔާންއަށް އަތުންފައިން ގޯހެއް ހެދުނީހެވެ.\nކޮޓަރިއަށް ވަދެވުމާއެކު ގިޔާން ރުޅިގަނޑު ބޭލީ އޭނަގެ ކޮޓަރީގައި ހުރި ސްޓޭންޑް ފަންކާއަށެވެ. ފައިން ޖެހީނުން ފަންކާ ދުރަށް ވިއްސާލިއެވެ.\nމަލްސާއަށް ފެނުނު މަންޒަރުން އޭނަ ބިރުގަތެވެ. އޭނައަށް ގިޔާންގެ ދެލޮލުގައިވި ކަރުނަތައް ފެނުނު ހިނދު އޭނަގެ ހިތުގައި ރިއްސާލިއެވެ. ގިޔާންގެ ހިތުގައި ޖެހިފައިވާ މިންވަރު އޭނައަށް އަންދާޒާ ކުރެވުނީ ދެނެވެ. މަންމަގެ ވަކިވުމަށް ފަހު އެންމެ ބޮޑަށް އަސަރުކުރީވެސް ގިޔާން އަށެވެ. ދަރިންގެ ދެމެދުގައި ދުވަހަކުވެސް ތަފާތުކުރުމެއް މަންމަ ނުގެންގުޅެއެވެ. އެހެެނަސް މަންމައާއި ބައްޕަގެ ވަކިވެ ދިއުމަށްފަހު ގިޔާންއަށް ކުރި ނޭދެވޭ އަސަރުތަކުގެ ސަބަބުން މަންމަގެ ސަމާލުކަމާއި، އަޅާލުމާއި، ލޯބި ގިޔާންއަށް އިތުރަށް ލިބުނެވެ. އޭނަވެސް ގިޔާންއަށް އިތުރު ސަމާލުކަމާއި އަޅާލުން ދިނެވެ. އެހެނަސް މަންމަގެ ކުއްލި ވަކިވެދިއުމާއެކު ގިޔާންއަށް އަނެއްކާވެސް ފުންއަސަރުތަކެއް ކުރިއެވެ. މިއަދު ގިޔާންގެ ރުޅިގަދަ މިޒާޖާ ގުޅިފައިވަނީ އެކަންތަކެވެ. ބައްޕަގެ ފަރާތުން މަންމައަށް ލިބުނު ނިކަމެތިކަމާއި، ބައްޕައެއް ނެތުމުން ޢާއިލާއަށް ކުރިމަތިލާން ޖެހުނު ހިތްދަތިކަމާއި އެކަނިވެރިކަމާއި، މަންމަގެ ކުއްލި ވަކިވެދިއުމުން ލިބުނު ހިތާމަތަކާއި ކުރިމަތިލާން ގިޔާންއަށް ގާތް ރަހުމަތްތެރިއަކަށް ފެނުނީ ރުޅިވެރިކަމެވެ.\n''ގިޔާން...'' މަލްސާގެ އަޑުވެސް ކުރެހުނެވެ. ގިޔާން އެވަގުތު ރުޅިވެރިކަމާއެކު އޭނަގެ ކަރުނަތައް ފޮހެލިއެވެ. ގިޔާން ގާތަށް ގޮސް ހުއްޓުނު މަލްސާ ގިޔާންގެ އަތުގައި ހިފަމުން ގޮދަޑީގައި ބޭންދިއެވެ. އަދި ގިޔާންއާއި ޖެހިގެން އިށީނެވެ.\n''ދޮންމަންމަގެ ވާހަތަކާއި މެދު ނުވިސްނާ... ދޮންމަންމަ އެހެން ބުނީވެސް އަހަރުމެންގެ ހިތުގައި ޖައްސަން... އެވާހަކަތައް ސިކުނޑިއާ ހަމައަށް ފޯރައިފިނަމަ ކުރިއެރުން ލިބޭނީ ދޮންމަންމައަށް، އެހެންވެ ދޮންތަ މިބުނަނީ އެވާހަކަތައް ހަނދާންނައްތާލާށޭ...'' ފުންނޭވާއެއް ދޫކޮށްލަމުން މަލްސާ ބުނެލިއެވެ.\n''އޭނަގެ ސަބަބުން އެހުރިހާކަމެއް ވީ، މަންމައާއި ބައްޕަ ވަކިވީ ވެސް ޖަމީލާގެ ސަބަބުން، މަންމައަށް ލިބުނު ހުރިހާ ހިތްދަތިކަމެއްގެ އަސްލަކީ އޭނަ... ދެމީހުންގެ ހިއްސާވެސް އެކަމުގައި ވޭ... އެންމެ ފަހު ވަގުތު ހުސޭން މަންމައަށް އެހީވިނަމަ މިއަދު މަންމަ ދުނިޔޭގައި ހުރީސް...'' ގިޔާންގެ އަޑުގައި އުދާސްކަމާއި ނަފުރަތު ވިއެވެ.\n''އެކަމަކުވެސް ރުޅީގެ މައްޗަށް އަމަލުކޮށްގެން ނުވާނެ، މަންމަ ދިން ނަސޭހަތުގައި އަބަދުވެސް ހިފަން ޖެހޭނެ... މަންމަ އެންމެފަހުން ދިން ނަސޭހަތް ގިޔާން ހަނދާން ނައްތާލީތަ؟...'' މަލްސާ އެހިއެވެ.\n''ހަނދާނެއް ނުނެތޭ، މަންމަ ކުރި ވަސިއްޔަތުގައި ހިފަންވެސް ބޭނުން... އެކަމަކު... އެކަމަކު އެމީހުން އެއުޅޭ ގޮތުން ކިހިނެއް ރުޅި އިސްނުކޮށް ހިމޭނުން ހުރެވޭނީ... އަހަރުމެންނަކީ އިންސާނުން ކަމަކަށް އެމީހުން ނުދެކޭ... އުފަން ބައްޕަވެސް އިސްކަން ދެނީ ހިލޭ މީހުންނަށް...'' ލޮލުން ކަރުނަ ފޭބުމުން އެކަމާ ގިޔާން ހިތްހަމަނުޖެހުނެވެ. އޭނަ ރޯކަށް ބޭނުމެއް ނޫނެވެ.\n''އިރާދަކުރެއްވިއްޔާމު ހުރިހާ ކަމެއް ބަދަލުވާނެ، ދޮންތަ މިވަގުތު ބޭނުންވަނީ ގިޔާ ރަގަޅު ނަތީޖާއެއް ނެރެން... އޭރުން ޑޮކްޓަރަށް ވާން ގިޔާ ދެކޭ ހުވަފެންތަކުގައި ކުލަ ޖެހޭނީ، ސްކޮލަޝިޕްވެސް ލިބޭނީ އޭރުން، ދޮންތަ ބޭނުން ގިޔާ ޑޮކްޓަރަކަށް ވާނެ ދުވަސް ދެކިލަން...'' ކޮއްކޮއަށް ހިތްވަރުދެމުން މަލްސާ ވާހަކަދެއްކިއެވެ.\nމަލްސާ ވާހަކަދައްކައިގެން ގިޔާން ހަމައަކަށް އެޅުނެވެ.\n''މީގެ ފަހުން ދޮންމަންމަ ކިޔާ އެއްވެސް ވާހަކައަށް ސަމާލުކަން ނުދޭތި، ހަމައެކަނި ކިޔެވުމަށް ސަމާލުކަން ދީ...'' ގިޔާންއަށް ފަނޑު ހިނިތުންވުމެއް ދެމުން މަލްސާ ބުނެލިއެވެ. އޭނަގެ ދެލޮލުން ގިޔާންއާ މެދު ފިކުރުބޮޑުވެފައިވާ މިންވަރު ހާމަކޮށްދެއެވެ. ހަށިފުރާ ދޫކޮށްލި ނޭވާއަށްފަހު އެއިހުސާސްތަކާ ދުރުވެލަން މަލްސާ މަސައްކަތްކުރިއެވެ.\n''އޭރު ނޫރާލް ބުރަކަށީގަ ޖެހީމަ ތަދުވިތަ؟...'' މަލްސާ އެހިއެވެ. އޭނަގެ ގިޔާންގެ ބުރަކަށީގައި އަތްޖައްސާލިއެވެ.\n''ނޫން!، އޭނަ ޖަހައިގެން ތަދުވާނެތަ؟...'' ގިޔާން އަނގަޔަށް ގޮތެއް ހަދާލަމުން ބުނެލިއެވެ.\nރޭގަނޑުގެ ކެއުމަށް ފަހު ބައްޕައާއި ވަކިން ބައްދަލުކުރުމަށް ފަހު ޝުއައިބުގެ ވާހަކަތައް މަލްސާ ހިއްސާކުރިއެވެ. އެއާއެކު ހުސޭނުގެ ހިތުގައި ވަކިން ބޮޑަށް ޝުއައިބުއާ މެދު ރުޅިވެރިކަން އުފެދުނެވެ. އޭރު ދެބަފައިން ތިބީ ކޮޓަރީގައެވެ. އެދެމެދުގައި ދެކެވެމުން ދިޔަ ވާހަކަތައް އަޑުއަހަން ދޮރުގައި ކަންފަތް ޖަހައިގެން ހުރި ޖަމީލާގެ މޫނު އިތުރަށް ބަނަވެގެން ދިޔައެވެ. އޭނަގެ އަތުން ޝުއައިބުގެ ފައިސާގަނޑު ރަގަޅަށްވެސް ބީވެގެން ދިޔައީއޭ ހިތަށް އެރުމައެކު މާޔޫސްކަން ވެރިވިއެވެ.\nއައު ދުވަހަކަށް ފެނުން ތޮޅެލި އިރު ދޯދިތަކުން އުދަރެސް ރަންގުވަމުން ދިޔައެވެ. ދުވަހުގެ މަރުޚަބާއާއެކު މާލެތެރެ ހަލަބޮލިވެގެން ދިޔައެވެ. އޮފީހަށް ދާ މީހުންތަކުންނާއި ސްކޫލްތަކަށް ދާ އެކިއުމުރުފުރާތަކުގެ ކުދިންތަކުން މަގުމަތި ފުރިފައި ވިއެވެ. އެހަލަބޮލިކަމުގެ ތެރޭން ދުއްވަމުން އައި ކަޅުކުލައިގެ ކާރު އައިސް މަޑުކޮށްލީ ޑަބްލިއު ކުންފުނީގެ މައި އިމާރާތުގެ ކުރިމައްޗަށެވެ. އެއީ ދިހަ ބުރީގެ ޒަމާނީ ފެންވަރަށް ހަދާފައިވާ އިމާރާތަކެވެ. އިމާރާތުގެ ބޭރުން ބަލާލިޔަސް ކުންފުނީގެ ހައިބަތު އަންގާދެއެވެ. ބިއްލޫރިން އިމާރާތުގެ ބޭރު ފަރުމާކުރެވިފައިވާ އިރު އުޑުގައި ދައުރުކުރަމުން ދިޔަ ވިލާތަކުގެ ހިތްގައިމުކަން ބިއްލޫރިތަކަށް އެޅިފައި ވެއެވެ.\nޑަބްލިއު ކުންފުންޏަކީ ރާއްޖޭގައި ފުޅާ ދާއިރާއެއްގައި ފަތުރުވެރިކަމުގެ ވިޔަފާރި ކުރަމުން އަންނަ ކުންފުންޏެކެވެ. އެކުންފުނީގެ ދަށުން ރާއްޖޭގެ އެކިކަންކޮޅުތަކުގައި ދުނިޔޭގެ ފެންވަރުގެ ރިސޯޓުތައް ހިންގައެވެ. އެކުންފުނީގެ ދަށުން ހިންގާ ރިސޯޓުތަކަށް ދުނިޔޭގެ ފަތުރުވެރިކަމުގެ ޖަމިއްޔާއިން ދޭ ޚާއްސާ އެވޯޑުތަކާއި އަދިވެސް އެހެނިހެން ފަތުުވެރިކަމުގެ ޖަމިއްޔާތަކުންދޭ ނަން މަޝްހޫރު އެވޯޑުތައް ލިބިފައި ވެއެވެ. ރާއްޖޭން ވެސް ތަފާތު ވަނަތައް ލިބިފައި ވެއެވެ. ފާއިތުވި އަހަރުތަކުގައި އެކުންފުނިން ވަނީ ކުންފުނީގެ ކުޑަ ހުޅުވާލައި ރާއްޖޭގެ ވިޔަފާރީގެ މައިދާނުގައި ކުންފުނީގެ މޫގަނޑު އިތުރަށް ފަތުރާލާފައެވެ. މިހާރު އެކުންފުނީގެ ކުޑައިގެ ދަށުން ރާއްޖެއާއި ރާއްޖެއިން ބޭރު ޤައުމުތަކުގައި އުދުހޭ އެއާރލައިނަކާއި، ޓްރެވެލް އެޖެންސީއަކާއި، ހޮޓެލްތަކުގެ އިތުރުން އަދިވެސް ފަތުރުވެރިކަމާ ގުޅޭ ތަފާތު ކުންފުނިތައް ހިންގައެވެ. އެހުރިހާ ކުންފުނިތަކެއްގެ މައި އޮފީސްތައް ވަނީ ޑަބްލިއު ކުންފުނީގެ މައި އިމާރާތުގައެވެ. އިމަރާތުގެ ކޮންމެ ބުރިއެެއް ހާއްސަކުރެވިފައިވަނީ ކުންފުނީގެ ކުޑައިގެ ދަށުން ހިންގާ ކުންފުނިތަކަށެވެ.\nކަޅުކުލައިގެ ކާރު އައިސް މަޑުކޮށްލުމާއެކު އިމާރާތުގެ މައިދޮރާށީގެ ފާރަވެރިޔަކަށް ހުރި މީހާ އައިސް ކާރުގައި އިން ޒުވާނާ ފޭބުމަށް ދޮރުހުޅުވާލަ ދިނެވެ. އެއާއެކު ކާރުގައި އިން އަޝްކާން އޭނަގެ އަތުގައި އޮތް އަވިއައިނުން އެތޫނުފިލި ދެލޯ ފޮރުވާލަމުން ކާރުން ފައިބައި އޭނަގެ ހަފޫޓުގެ ދިގު އިސްކޮޅުގެ މައްޗަށް ތެދުވިއެވެ. ލައިގެން ހުރި ކަޅުކުލައިގެ ސޫޓް ބައިމަތި ފުޅާ ހަށިގަނޑަށް ހިފާލާފައި ވާއިރު ގަވައިދުން ޖިމަށް ގޮސް ކަސްރަތުކުރާކަން އެހަށިގަނޑަށް ބަލާލިޔަސް އެނގޭހާ ވެއެވެ.\nއަޝްކާން ގޮސް އެތެރެއަށް ވަނުމާއެކު އޭނައާއި ފުރަތަމަވެސް ބައްދަލުކުރީ ޒުވާން އުމުރުފުރައިގެ އަންހެން ކުއްޖެކެވެ. އެއީ އަޝްކާންގެ ސެކްރެޓަރީ ވިވިއަން އެވެ. ދުވަހުގެ މަރުޚަބާ އަރިސްކުރަމުން އަޝްކާން އާއި އެއްހަމައެއްގައި ލިފްޓާއި ދިމާއަށް ހިނގައިގަތް ވިވިއަން، ދުވަހުގެ ތާވަލު އަޝްކާންއަށް ކިޔައިދޭން ފެށިއެވެ.\n''މިއަދު ހެނދުނު އޮންނަ ޑިޕާރޓްމެންޓްތަކުގެ އިސްވެރިންގެ މީޓިންގްއަށް ފަހު ނުވައެއް ޖަހާއިރު ސެކްރެޓަރީ ޕޮޒިޝަންގެ އިންޓަވިއު އޮންނާނެ، އެއަށްފަހު އަލަށް ހުޅުވަން އުޅޭ ރިސޯޓުގެ މެނޭޖްމެންޓްގެ ބައްދަލުވުމެއް މެންދުރުފަހު ދޭއް ޖަހާއިރު އޮންނާނެ...'' އަތުގައި އޮތް އައިޕެޑުން އަޝްކާންގެ ދުވަހުގެ ތާވަލު ވިވިއަން ކިޔައިދިނެވެ. އެއަށްފަހު އަޝްކާންއާއެކު ގޮސް ހުއްޓުނީ ލިފްޓް ކުރިމައްޗަށެވެ. ފާރުގައި ހުރި ލިފްޓްގެ ބަޓަނަށް ފިތާލީ ވިވިއަންއެވެ.\nއަތުކުރީ އޮތް ގަޑިއަށް އަޝްކާން ބަލާލިއެވެ. ލިފްޓްގެ ދޮރު ހުޅުވިގެން ދިއުމާއެކު އަޝްކާން ލިފްޓަށް އެރިއެވެ. އަޝްކާންގެ ފަހަތުން ވިވިއަން ވެސް އެރިއެވެ. އިތުރަށް ދައްކާނެ ވާހަކައެއް ނެތުމުން ވިވިއަންއަށް ޖެހުނީ ހިމޭންކަން އިހުތިޔާރުކުރާށެވެ. އޭރު އަޝްކާން ހުރީ ފޯނުން އޭނައަށް އައިސްފައި ހުރި މެއިލްތައް ބަލާށެވެ. އަޝްކާންއަށް ބަލަން ހުރެފައި ވިވިއަން ފުންނޭވާއެއް ދޫކޮށްލިއެވެ.\nއަޝްކާންގެ ސެކްރެޓަރީއެއްގެ ގޮތުގައި ވިވިއަން މަސައްކަތްކުރާތާ މިހާރު އަހަރަކަށްވުރެން ގިނަދުވަސް ވަނީއެވެ. އެހާ ގިނަ ދުވަސް ވީއިރުގައިވެސް އޭނައަށް އަޝްކާން ރަގަޅަށް ދަސްވެފައި ނެތެވެ. އަޝްކާން އަކީ ވިވިއަންއަށް ހައްލުކުރަން ދަތި އަރަތެކެވެ. އަޝްކާންގެ ރުންކުރު މިޒާޖުގެ ސަބަބުން އެތައް ފަހަރަކު ވަޒީފާއިން ވަކިވާންވެސް އޭނަގެ ހިތަށް އަރައެވެ. ނަމަވެސް ވަޒީފާގެ މުހިންމުކަމުން އޭނައަށް މަޖުބޫރުވެފައިވީ މިހާތަނަށް ވަޒީފާގައި ދެމިހުންނާށެވެ. ނަމަވެސް އޭނަގެ ކައިވެނީގެ ދުވަސް ކައިރިވަމުން އަންނާތީއާއި އޭނަގެ ވާން އުޅޭ ފިރިމީހާ އެވަޒީފާގައި އޭނަ ހުންނަން ބޭނުންނުވާތީ ވިވިއަން ވަނީ ވަޒީފާއިން ވަކިވާން ސިޓީ ލާފައެވެ. މިއަދު އޮތް އިންޓަވިއުއަކީ އޭނަ ދިއުމުން އެމަޤާމަށް އައްޔަންކުރާނެ ކުއްޖަކު ހަމަޖައްސަން އޮތް އިންޓަވިއުއެވެ.


Covid test gai tourism dhaairaa in beynumee luyeh! | Mihaaru\nހަތަރު މަހަށް ފަހު ރާއްޖޭގެ ބޯޑަރު ޖުލައި، 15 ގައި އަލުން ހުޅުވާލުމާ އެކު ޗުއްޓީ ހޭދަކުރަން އައި ޓޫރިސްޓުންތަކެއް އެއާޕޯޓުގައި: ޕީސީއާރު ޓެސްޓު ހެދޭލެއް ލަސްވެގެން ޓޫރިޒަމް ދާއިރާ އިން ދަނީ ކަންބޮޑުވުންފާޅުކުރަމުން. -- ފޮޓޯ: ނިޝާން އަލީ /މިހާރު\nކޮވިޑް ޓެސްޓުގައި ޓޫރިޒަމް ދާއިރާ އިން ބޭނުން ވަނީ ލުޔެއް!\n11 އޯގަސްޓް 2020 - 08:50 20 comments\nޓޫރިސްޓުންނަށް ރާއްޖޭގެ މައި ދޮރު އަލުން ހުޅުވާލައި މަރުހަބާ ކިޔަން ފަށާފައިވީ ނަމަވެސް މި ދާއިރާގައި އަދި އޮތީ ބޮޑު ޝަކުވާއެކެވެ؛ ޗުއްޓީ ހޭދަކޮށްފައި އެނބުރި ގައުމަށް ފުރާ ޓޫރިސްޓުން ކޮވިޑް-19 އަށް ޓެސްޓް ކުރާނެ އެކަށީގެންވާ އަވަސް، އިންތިޒާމެއް ހަމަޖެހިފައި ނެތުމެވެ. ބައެއް ޓޫރިސްޓުންގެ ފުރުން ލަސްވެ، ރާއްޖޭގައި ތާށިވި ކަމުގެ ހިތްހަމަނުޖެހުން ވެސް އެބަ އޮތެވެ. ޓެސްޓު ކުރުމުގައި ދިމާވި ދަތިތަކާ އެކު ޓޫރިސްޓުންތަކެއް ފުރުން ލަސްވުމަކީ، މި ދާއިރާގެ ބައެއް ބޭފުޅުން ދެކެވަޑައިގަންނަވާ ގޮތުގައި، ރަނގަޅަށް ތައްޔާރު ނުވެވުމެވެ.\nޓޫރިޒަމަށް ބަރޯސާވެފައިވާ މި ގައުމުގެ ބޯޑަރު ބަންދުކޮށްގެން ގާތްގަނޑަކަށް ހަތަރު މަސް ދުވަހު ތިބުމަށް ފަހު އަލުން ހުޅުވާލީ ޖުލައި، 15، ގަ އެވެ. އެކަމަކު އެއާޕޯޓުގައި ވެސް މިހާތަނަށް ޓެސްޓްކުރެވޭނެ އިންތިޒާމެއް ހަމަނުޖައްސާއިރު، ޓެސްޓް ކުރަން މިހާރު އޮންނަ ގޮތް އުނދަގޫވެފައި ތަކުލީފު ބޮޑު ކަމަށް ބައެއް ރިސޯޓްތަކުން ބުންޏެވެ.\nމި މައްސަލައިގައި ކަންބޮޑުވުން ފާޅުކުރެއްވި ޓޫރިޒަމް ދާއިރާގެ ބައެއް ބޭފުޅުން ވިދާޅުވީ ރާއްޖޭގެ އިގްތިސާދުގެ މައި ގޭޓު ހުޅުވާލީ ރާއްޖޭގެ ބަލިމަޑުކަމުގެ މި ހާލަތުގެ ދަތިކަން ޓޫރިސްޓުންނަށް ނުޖެހޭނެ ކަމުގެ ޔަގީންކަމާ އެކުގައި ނޫން ކަމަށެވެ. އެ ބޭފުޅުންގެ ކަންބޮޑުވުމަކީ ސަރުކާރުން ކުރިން ހަމަޖެއްސި އަދި ފަހުން ބަދަލުތަކެއް ގެނެސް މިހާރު އަމަލުކުރާ އުސޫލްގެ ތެރެއިން ޓެސްޓްކުރުމުގައި ވެސް ދަތިތަތަކެއް ހުރުމެވެ.\nފުލުހުންގެ ފޮރެންސިކް ސާވިސް ގައި ކޮވިޑް-19 ގެ ޓެސްޓެއް ހަދަނީ.---ފޮޓޯ: ޕޮލިސް\nރާއްޖެ އިން ފުރާ ޓޫރިސްޓުން ޓެސްޓް ކުރަން ފުރަތަމަ ނިންމީ އެކަން ކުރެވޭ އަމިއްލަ ހޮސްޕިޓަލްތަކުންނެވެ. އެއީ ކޮވިޑް ޓެސްޓުތަކުގައި ސަރުކާރުގެ މައި ހޮސްޕިޓަލް، އައިޖީއެމްއެޗުގެ ލެބޯޓްރީގެ ލޯޑު ކުޑަކުރުމަށެވެ. އަމިއްލަ ބައެއް ހޮސްޕިޓަލްތަކުން ޓެސްޓްތައް ހަދަން ބެލިއިރު، ކޮވިޑް ޓެސްޓްތަކުގައި ބޮޑު ބެކްލޮގެއް އޮވެ އެކަން ނުކުރެވި މައްސަލަ ބޮޑުވުމުން، މިހާރު ނިންމާފައި ވަނީ އައިޖީއެމްއެޗް މެދުވެރިކޮށް ޓެސްޓް ކުރާށެވެ.\nރިސޯޓުތަކަށް މިހާރު ޖެހެނީ ފުރާ ޓޫރިސްޓުންގެ ލިސްޓު ދެ ދުވަސް ކުރިން ހެލްތު އިމަޖެންސީ އޮޕަރޭޝަން ސެންޓަރަށް ފޮނުވާށެވެ. މިއީ ވެެސް އެންމެ ފަސޭހަ އިންތިޒާމެއް ނޫން ކަމަށް މި ދާއިރާގެ ބޭފުޅުން ވިދާޅުވެ އެވެ.\nއެހެން ހައްލެއް ނުހޯދެންވީ ސަބަބެއް ނެތް؟\nއިގްތިސާދީ ލޮޅުންތަކުން އަރައިގަތުމަށް އެހެން ގައުމުތަކުން ވެސް ޓޫރިޒަމް ހުޅުވާލީ ކޮވިޑް-19 އިން ރައްކާތެރިވެވޭނެ އަދި އެކަމުގެ ތަކުލީފު ނުޖެހޭނެ ވަރުގަދަ ފިޔަވަޅުތަކާ އެކުގަ އެވެ. ރާއްޖެ އިން ވެސް ހިނގަންވީ އެ މަގުންނެވެ.\nމިހާރު ރާއްޖޭގައި ބޭނުންކުރަމުން އަންނަނީ މުޅި ދުނިޔޭގައި ވެސް އެންމެ އާންމުކޮށް ބޭނުންކުރާ ޓެސްޓިން އެވެ. އެއީ ޕީސީއާރް (ޕޮލިމަރޭޒް ޗެއިން ރިއެކްޝަން) އެވެ. މިއީ ހަށިގަނޑުން ނަގާ ސްވޮބް ސާމްޕަލްގައި ހުންނަ ވައިރަސްގެ ޖެނެޓިކްސް މެޓީރިއަލް ވަކިކޮށްގެން ހަދާ ޓެސްޓެކެވެ. ޖެނެޓިކް މެޓީރިއަލް އިން ޕްރޮޓީން އާއި ފެޓް ވަކިކުރުމަށް ބޭނުންކުރަނީ ކެމިކަލް އެވެ. އަދި އޭގެ ފަހުން ސާމްޕަލް ލަނީ ޓެސްޓްކުރާ މެޝިނަށެވެ.\nމިއީ ކޮރޯނާވައިރަސް އަށް ޓެސްޓްކުރުމުގެ "ގޯލްޑް ސްޓޭންޑާޑް" ނުވަތަ އެންމެ ޔަގީންކަން ބޮޑު ގޮތް ކަމަށް ވަނީ ބެލެވިފަ އެވެ. އެކަމަކު މިއީ މިކަމުގައި ބޭނުންކުރާ އެންމެ އަގުބޮޑު ޓެސްޓެވެ. ސާމްޕަލްތައް ޕްރޮސެސްކޮށް ނަތީޖާއާ ހަމައަށް ދާން އަށެއްކަ ގަޑިއިރު ހޭދަވެ އެވެ. ސާމްޕަލްތައް އެއްތަނުން އަނެއް ތަނަށް އުފުލުން ފަދަ ކަންކަމަށް ހިނގާ ވަގުތު މީގެ ތެރޭގައި ހިމަނައިފި ނަމަ ޓެސްޓެއްގެ ނަތީޖާ ލިބެން ގާތްގަނޑަކަށް އެއް ދުވަސް ހޭދަވާނެ އެވެ.\nބޯޑަރު އަލުން ހުޅުވުމުން ރާއްޖެއަށް އައި ފުރަތަަމަ ޓޫރިސްޓުން ފްލައިޓުން ފައިބަނީ-- ފޮޓޯ: ނިޝާން އަލީ/މިހާރު\nމި ލަސްކަން ނައްތާލަން ގައުމުތަކުން ވަރަށް ބޮޑު އިސްކަމެއް ދެ އެވެ. ކޮވިޑް ޓެސްޓަށް ބަލާއިރު ވެސް ރާއްޖޭގައި މި އަމަލުކުރަމުން އަންނަ އުސޫލަށް ވުރެން ފަސޭހަ ގޮތްތަކަކަށް ގައުމުތަކުން އެބަ އަމަލުކުރެ އެވެ. ޓޫރިޒަމް ދާއިރާ އަށް މިފަދަ އަވަސް ޓެސްޓެއްގެ ބޭނުން ބޮޑުއިރު އެއީ މިހާރު ދިމާވަމުންދާ މައްސަލަތަކަށް ލިބޭނެ ލުޔެއް ކަމަށް "މިހާރު"އާ ވާހަކަ ދެއްކެވި ބޭފުޅަކު ވިދާޅުވި އެވެ.\n"ޓެސްޓްކޮށް، ތިން ގަޑިއިރަށް ވުރެން އަވަހަށް ނަތީޖާ އެބަ ލިބޭ މިހާރު. ބައެއް ގައުމުތަކުގައި އެ ޓެސްޓްތައް އެބަ ހަދާ، ރާއްޖޭގައި ވެސް އެކަން ނުކުރެންވީ ސަބަބެއް ނެތް. އަޅުގަނޑުމެން އަމިއްލަ މެޝިންތަކުގައި އެކަން ކުރަން ތައްޔާރު،" އޭނާ ވިދާޅުވި އެވެ.\nއޭގެ ތެރެއިން އެއް ޓެސްޓަކަށް ޓޫރިޒަމް ދާއިރާގެ ވިސްނުމަކީ ރެޕިޑް އެންޓިޖެން ޓެސްޓެވެ. މި ޓެސްޓުގައި އެންޓިޖެން ކިޔާ ޕްރޮޓީންއެއް ވަކިކޮށްލަ އެވެ. މިއީ ބަލީގެ ވައިރަހަށް ހާއްސަ ޕްރޮޓީންއެކެވެ. މި ޓެސްޓުން 15-20 މިނެޓް ތެރޭގައި ނަތީޖާ ލިބޭނެ އެވެ. އެކަމަކު މިއީ ޕީސީއާރް ޓެސްޓަށް ވުރެ ޔަގީންކަން ކުޑަ ޓެސްޓެކެވެ. ބައެއް ކޭސްތަކުގައި މި ޓެސްޓުގެ އެކިއުރެސީ 50 ޕަސެންޓުގައި ވެސް ހުރެ އެވެ. މިއީ އެންމެ ފުރަތަމަ، ސިއްހީ ހިދުމަތް ދޭ ތަންތަނާއި ބަލި ވަރަށް ބޮޑަށް ފެތުރިފައިވާ ތަންތަނުގައި ބޭނުންކުރަން ފެށި ޓެސްޓެކެވެ.\nއަވަހަށް ނަތީޖާ ލިބޭ މި ޓެސްޓު އަވަށްޓެރި އިންޑިއާ އާއި ބްރެޒިލް ފަދަ ގައުމުތަކުގައި ވެސް މިހާރު ކުރެ އެވެ. މި ޓެސްޓުތައް އިންޑިއަން ކައުންސިލް އޮފް މެޑިކަލް ރީސާޗް (އައިސީއެމްއާރް) އަދި އޯލް އިންޑިއަން އިންސްޓްޓިއުޓް އޮފް މެޑިކަލް ސައިންސަސް (އެއިމްސް) އިން ވަޒަންކޮށް ބެލުމަށް ފަހު ބުނެފައިވަނީ ނަތީޖާގެ ޔަގީންކަން އުޅެނީ 50-84 ޕަސެންޓުގައި ކަމަށެވެ. އިންޑިއާގައި މި ޓެސްޓް ބޭނުންކުރަން ފެށުމާ ބެހޭ ގޮތުން ބައެއް ތަޖުރިބާކާރުން ވިދާޅުވެފައިވަނީ ބަލި ޖެހިފައިވާ މީހުންގެ ތެރެއިން 50 ޕަސެންޓް މީހުން މި ޓެސްޓް ދެނެ ނުގަނެވި ދޫވާނެ ކަމަށެވެ.\n"ޓެސްޓު ކުރުމުގައި މި ދިމާވާ ތަކުލީފަށް ނިމުމެއް ގެންނަން ވެއްޖިއްޔާ މިއީ ވެސް އަޖުމަ ބެލިދާނެ ޓެސްޓެއް. ޓެސްޓުކޮށް ނަތީޖާ ނުލިބިގެން ރާއްޖޭގައި ކުރާ ޝަކުވާތަކަށް ވެސް ކުޑަވެގެންދާނެ މި ޓެސްޓު ކުރަން ފަށައިފިއްޔާ. އެހެންވީމަ އެންޓިޖެން ޓެސްޓު ވެސް ހެދެން ހުރިިއިރު އެކަން ޓެސްޓު ނުކުރާންވީ ސަބަބެއް ނެތް،" އޭނާ ވިދާޅުވި އެވެ.\n"އަވަހަށް ނަތީޖާ ލިބުނީމަ އެ މީހަކު އައިސޮލޭޓްކޮށް، ކޮންޓެކްޓް ޓްރޭސިން ހަދައި ދެން އަޅަން ޖެހޭ ފިޔަވަޅުތަކުގެ ވެސް ސްޕީޑު އެބަ އަވަސް ވޭ."\nރިސޯޓްތަކަށް މެޝިން ގެނެސްގެން އަމިއްލަ އަށް ޓެސްޓް ކުރެވޭނެ ގޮތް ހެދިއަސް އަނެއް ކަންބޮޑުވުމަކީ އެޗްޕީއޭ އިން މިހާރު ކަނޑަަޅާފައިވާ ހޮސްޕިޓަލްތަކާއި ހެލްތު ސެންޓަރުތައް ފިޔަވައި ރާއްޖޭގެ އެހެން އެއްވެސް ތަނަކުން ހަދާ ޓެސްޓް ގަބޫލުނުކުރުމެވެ. މިއީ، ރިސޯޓްތަކުން މެޝިންތައް ގެނެސްގެން ޓެސްޓުތައް ހެދުމުގައި ވެސް އޮތް ގޮންޖެހުމެކެވެ.\nއެކަމަކު މިއީ ލުޔެއް ދެވިދާނެ ކަމެއްގެ ގޮތުގައި ޓޫރިޒަމް ދާއިރާ އިން ދެކެ އެވެ. އެޗްޕީއޭ އިން މިކަމާ މެދު ވިސްނައި، މަޝްވަރާތަކެއްކޮށް ގޮތްތަކެއް ކަނޑައެޅިދާނެ ކަމަށް ވެސް "މިހާރު"އާ ވާހަކަ ދެއްކެވި ބައެއް ބޭފުޅުން ދެކެވަޑައިގަންނަވަ އެވެ.\nއެއް ބޭފުޅަކު ވިދާޅުވި ގޮތުގައި ރިސޯޓްތަކުން މެޝިންތައް ގެނެސްގެން ހަދާ ޓެސްޓުތަކުގެ ސްޓޭންޑަޑް ބަލައި އެޗްޕީއޭ އަށް ގޮތްތަކެއް ކަނޑައެޅިދާނެ އެވެ. އެކަމަށް އެޗްޕީއޭ ތައްޔާރު ނޫން ސަބަބާ މެދު އޭނާ ސުވާލު އުފެއްދެވި އެވެ.\nހުއްދަ ނުދިނުމުގެ ވިސްނުމެއް ނެތް\nޓޫރިޒަމް ދާއިރާގެ ކަންބޮޑުވުންތަކަކީ ސަރުކާރުން ހައްލުކުރަމުން އަންނަ މައްސަލަތަކެއް ކަން ފާހަގަކުރައްވައި އެޗްއީއޯސީގެ އޮފިޝަލަކު ވިދާޅުވި ގޮތުގައި ޕީސީއާރު މެޝިންތަކެއް ބަހައްޓައިި އަމިއްލަ އަށް ޓެސްޓުތައް ކުރިއަށް ގެންދަން ރިސޯޓްތަކުން މިހާތަނަށް ހުށަހަޅައިފައެއް ނުވެ އެވެ. ރާއްޖޭގައި ކޮވިޑަށް ޚާއްސަ އަދި އެންމެ ޔަގީންކަން ބޮޑު ޓެސްޓަކީ ޕީސީއާރުކަން ފާހަގަކުރައްވަމުން އޭނާ ވިދާޅުވީ ސީއެސްއާރުގެ ދަށުން ހެލްތު ސެންޓަރު ފަދަ ތަންތަނުގައި އެފަދަ މެޝިންތައް ބަހައްޓައި ކޮވިޑާ ދެކޮޅަށް މި ކުރާ މަސައްކަތުގައި އެހީވާން ބޭނުންވާ ކުންފުނިތަކަށް ނުވަތަ ހެޔޮއެދޭ ފަރާތްތަކުގެ ހުށަހެޅުންތައް އަންނަނީ ބަލައިގަންނަމުން ކަމަށެވެ.\nއެ ހުށަހެޅުމެއް ރަނގަޅު ނަމަ، ހުއްދަ ދެމުން އަންނަ ކަމަށް ވެސް އެޗްއޯއީސީން ބުންޏެވެ.\nޕީސީއާރު ޓެސްޓު ކުރިއަށް ގެންދަން ރިސޯޓަކުން ހުށަހަޅައިފި ނަމަ އެކަމާ މެދު ގޮތެއް ނުނިންމައި ނުވަތަ އިޖާބަނުދީ ލަސްވެފައި ވެސް ނޯންނާނެ ކަމުގެ ޔަގީންކަން ވެސް އޮފިޝަލް ދެއްވި އެވެ.\nއޭނާ ވިދާޅުވި ގޮތުގައި ރިސޯޓްތަކުން ބޭނުންވާ ރެޕިޑް އެންޓިޖެން ޓެސްޓް ކުރިއަށް ގެންދަން ވެސް ހުށަހަޅައިފައެއް ނުވެ އެވެ.\n"އަޅުގަނޑުމެންގެ ސްޓޭންޑަޑަކީ ހަމަ ޕީސީއާރު ޓެސްޓް، އެ ދުލެއް ނުކޮށްލާނެ. ގިނަ ގައުމުތަކުން ރެކޮމަންޑް ކުރަނީ ވެސް ޕީސީއާރު ޓެސްޓް. އެއާ އެކު އެންޓިޖެން ޓެސްޓް ހަދަން ބޭނުންވެގެން ވެސް ހުށަހަޅާފައެއް ނެތް، ދެން އެ ޓެސްޓް ކުރިއަށް ގެންދަން ލަފާ ލިބިފައެއް ނުވޭ،" އޭނާ ވިދާޅުވި އެވެ.\n"ޕީސީއާރު ޓެސްޓް ހަދަން ހުށަހަޅާފައި ހުރި ތަނެއް ވެއްޖިއްޔާ މިދަނީ ހުއްދަ ދެމުން، އެންޓިބޮޑީ ޓެސްޓަށް ނޫނެކޭ މި ކިޔަނީ،" އޭނާ ވިދާޅުވި އެވެ.\nހުރަވަޅި ރިސޯޓްގެ ކަނޑުއަޑީގެ ރެސްޓޯރެންޓުގައި ދެ ޓޫރިސްޓަކު: ޓޫރިޒަމް ދާއިރާގެ ކަންބޮޑުވުންތަކަށް ހައްލު ހޯދަން މިނިސްޓްރީން އޮތީ ތައްޔާރަށް.\nއޮފިޝަލް ވިދާޅުވި ގޮތުގައި ޕީސީއާރު ޓެސްޓް، ހެލްތު މިިނިސްޓްރީން ކަނޑައަޅާފައިވާ ސްޓޭންޑަޑަށް ރިސޯޓްތަކުން އަމިއްލަ އަށް ކުރިއަށް ގެންދިއުމުގައި ހުރަހެއް ނެތެވެ. އެ ނަތީޖާއާ އެކު ރިސޯޓްތަކަށް ޓޫރިސްޓުން ފުރުވާލެވޭނެ ކަމަށް ވިދާޅުވި އެވެ.\nއޭނާ ވިދާޅުވީ ޓެސްޓުގެ ނަތީޖާ އަވަސްކުރަން އަދި ލުއި ގޮތެއް ޚިޔާރުކުރުމަށް އެންޓިޖެން ޓެސްޓް ހަދަން ބައެއް ރިސޯޓްތަކުން ބޭނުންވާ ނަމަ، އެކަން ހުށަހެޅުމުން ޓެކްނިކަލް އެޑްވައިޒަރީ ގްރޫޕް (ޓެގު)ގައި މަޝްވަރާ ކުރެވިދާނެ ކަމަށެވެ.\n"އެ މަޝްވަރާ އަށް ފަހު އަޅުގަނޑުމެންގެ ސްޓޭންޑަޑް ބުނާނަން. އަދި ނެތް އެންޓިޖެން ޓެސްޓް ރިސޯޓްތަކުން އަމިއްލަ އަށް ކުރިއަށް ގެންދަން ހުށަހަޅާފައެއް ވެސް،" އޮފިޝަލް ވިދާޅުވި އެވެ.\nޓޫރިޒަމް ހުޅުވާލި އިރު، ސަރުކާރުގެ ވިސްނުމަކީ އެއާޕޯޓުގައި ވެސް ޓެސްޓް ކުރެވޭނެ އިންތިޒާމް ހަމަޖެއްސުމެވެ. އެކަމަކު އެކަން އަދި ހަމައެއް ނުޖެހެ އެވެ. އެ މަޝްވަރާތައް ކުރެވުނު ކަން އޮފިޝަލް ފާހަގަކުރެއްވި އެވެ.\nޓޫރިޒަމް ދާއިރާ އިން ބޭނުންވާ ގޮތަށް ޓެސްޓު ކުރުމުގައި ލުއި ގޮތެއް ހޯދިދާނެ ކަމުގެ ސިގްނަލް އެޗްއޯއީސީން މިވަނީ ދީފަ އެވެ. އެހެންކަމުން ލުއި ހޯދުމުގެ ދޮރު މިވަނީ ހުޅުވިފަ އެވެ.\nއިތުރު ލިޔުންތައް ދިވެހި ސަރުކާރު އައިޖީއެމްއެޗު ޓޫރިސްޓުން ޓޫރިޒަމް ޓޫރިޒަމް މިނިސްޓްރީ ރިސޯޓްތައް


ލޯތްބަށްޓަކައި ދީންދޫކޮށްލާފައި ކުރި ކައިވެނި – ޖަމްޢިއްޔަތުއް ސަލަފް\nލޯތްބަށްޓަކައި ދީންދޫކޮށްލާފައި ކުރި ކައިވެނި\nތާރީޚް: 13:38 05 މެއި 2020\nއެއީ އެރަށުގެ އެންމެ މުއްސަދި އެކަކުއެވެ. އެއީ އެތައް ކަދުރު ދަނޑުތަކެއްގެ މިލްކުވެރިއެކެވެ. އެއީ އެތައް ގެރިބަކަރި ޖަމަލެއްގެޙައްޤުވެރިއެކެވެ. އެއީ އެއީ އެތައް ދީނާރަކާއި ދިރުހަމެއްގެ މުއްސަދިކަންލިބިފައިވާ ފަރާތެކެވެ. އެރަށުގައި އެތައްބަޔަކު ބޯލަނބައި ކިޔަމަންވާ ފަރާތެކެވެ. އެތައް ޒުވާން އަންހެން ކުދިންނެއްގެ ލޯތައް ވަނީ އެފަރާތައްޢަމާޒުވެގެންނެވެ. އެތައް މަޔަކާއި ބަފައެއްވަނީ އެފަރާތް އެމީހުންގެ ދަރީންނާއި ކައިވެނި ކޮށްދޭން ކެތްމަދުވެފައެވެ.އޭނާ ވަނީ ރަށުގެ ބޮޑުންނާއި އަޝްރާފުންގެ ލޯބި ހޯދާފައެވެ. އޭނާގެ ގާތްތިމާގެ މީހުން ވަނީ އޭނާއަށް ނުހަނު ބޮޑަށް ބޭނުންޖެހިފައެވެ. މިފަދަ މަކާނަތަކާއި މަޤާމެއް މުޖުތަމަޢުގައި ލިބިފައިވާ ޙާލުގައިވެސް އެ މުއްސަނދި ސައުދާގަރުގެ ޙަޔާތުގައި އަދިވެސް ވަނީ ފަޅުކަމެވެ. އެކަނިވެރިކަމާއި ހަމަހިމޭންކަމެވެ. އޭނާ ނިދާ އެނދުގައި އެހެން މީހަކު ކައިރީގައި ނުނިދައެވެ. އޭނާ އެނބުރި ގެއަށް އާދޭތޯ އިންތިޒާރުކުރަށް އެހެން މީހަކު ގޭގައި ނީދެއެވެ. ލޯބިން ކައްކާފައި ކާންދޭނެ މީހެއް ނުހުރެއެވެ. ލޯބިން އެބޮލުގައި ފިރުމާނޭއަތެއް ނެތެވެ. ވަށައިގެންވަނީ ލިބިފައިވާ މުއްސަނދިކަމުގެ ބޭނުމުގައި ޘަނާކިޔާ ޚިދުމަތްކުރަށް ތިބިމީހުންނެވެ. ދުނިޔެއަކީ އެކަހަލަ ތަނެކެވެ. މަސްދާނީ ފެން އޮންނަތަނަކަށެވެ. މިއަދު އެއީ އެފެންގަނޑުގެ ފުންމިން ނޭނގޭކަހަލަ ފެންގަނޑެކެވެ. ވީމާ އެފެންގަނޑުގައި ފަތާލާ އެފެންގަނޑުން ކާނާ ހޯދަން އެތައް މަހެއް އިންތިޒާރުކުރަމުން އެބަދެއެވެ. ނަމަވެސް ފެންގަނޑުގެ ހިތަށް އެއްޗެއް އަރާހެން ހަމަ ހިއެއްނުވެއެވެ. އަޅެ މިވެގެން އުޅެނީ ކިހިނެއްބާއެވެ؟ އެރަށުގައި ރީތި ކުދިން ނޫޅެނީބާއެވެ؟ އެރަށުން ގެވެހި ކުދިން ހުސްވީބާއެވެ؟ އެރަށުގައި ޙަޤީޤީ ލޯބި މިކިޔާ އިޙްސާސަށް އެއްވެސް ޖާގައެއް ނެތީތޯއެވެ؟ ހުސް މިކަހަލަ ސުވާލެވެ. ޖަވާބެއް ބޭނުންވާނެ އެތައް ސުވާލުތަކެކެވެ. އަޅެ މި މުއްސަނދި ސައުދާގަރަށް ވެފައިމިވާގޮތެއް ބަލަމާ ބަހީއެވެ.\nއެޒަމާނަކީ އިސްލާމްދީނާއިގެން އެންމެ ފަހުގެ ނަބިއްޔާ ފާޅުވި ދުވަސްވަރެވެ. އިސްލާމްދީނުގެ އެންމެ ކުރީ ކޮޅެވެ. އެދީނުގެ ވާހަކަ މުޅި ޙިޖާޒުކަރައިގައި ވަނީ ފެތުރިފައެވެ. މައްކާ ފަހަނަ އަޅާ އެދީންވަނީ މައްކާއާއި ހަތަރުސަތޭކަ ކިލޯމީޓަރުގެ ދުރުގައި އޮންނަ ކަދުރު ރުއްގިނަ ރަށަކަށްވެސް ފޯރާފައެވެ. ވަށައިގެން ކަޅު ހިލަތަކެއް އެރަށުގެ ހުޅަނގާއި އިރުމަތީފަރާތުގައިވެއެވެ. އެރަށަކީ މައްކާއިން ބޭރުން އެންމެ ފުރަތަމަ އިސްލާމްދީނަށް މީހުން ވަންނަންފެށި ރަށެވެ. ހަލުވިކަމާއި އެކު އެރަށުގައި އިސްލާމްދީން ދަނީ ފެތުރެމުންނެވެ. ޒުވާނުންނާއި މުސްކުޅިން އިސްލާމްދީނަށް އެބަވަދެއެވެ. އަންހެނުންނާއި ކުޑަކުދިންވެސް އެދީން ޤަބޫލުކުރަންފަށައިފިއެވެ. ބައެއް ޤަބީލާތަކާއި އަވަށްތައް ހުރިގޮތަށް އިސްލާމްވެ ނިމިއްޖެއެވެ. އަނެއްކޮޅުން ބައެއް ގޭބިސީތަކުގައި މައިންބަފައިން އިސްލާމްވާއިރު ދަރިން ތިބޭނީ ދިމާއިދިކޮޅަށެވެ. އަދި އަނެއްބައި ގެތަކުން ފެންނަނީ އޭގެ އަނެއްކޮޅެވެ. މުސްކުޅި މައިންބަފައިން ތިބީ ކާބަފައިންގެ ދީން ދުކުރާގޮތަކަށްނޫނެވެ. އަދި އަނެއްބައި ޢައިލާތަކުން ފިރިން އިސްލާމް ވީއިރު އަނބިން ތިބީ ދޫދޭކަށްނޫނެވެ. އަދި އަނބިން އިސްލާމުވެގެން ތިބި އިރު ފިރިންތިބީ ކާފަރުންގެ ގޮތުގައެވެ. މުޅި ”ޔަޘްރިބު“ ވަނީ މިފަދަ ޙަލާތެއްގައެވެ. މުޖުތަމަޢުގައި ވަނީ ހިސާބަކަށް ނުތަނަވަސްކަން ފެތުރިފައެވެ. އެހެނީ ޚިޔާލުތަފާތުވުމަކީ އޭގެ ނޭދެވޭ އަސަރު ކުރާނެކަމެކެވެ. އަޅުގަނޑުމެންގެ މި ޤައުމުގައިވެސް ސިޔާސީ ޚިޔާލުތަފާތުވުމުގެ ސަބަބުން އުފެދިފައި މިއޮންނަ ބައިބައިވުންތަކުން އެކަންއަޅުގަނޑުމެންނަށް ވިސްނައިގަންނާކަށް އުނދަގުލެއްނުވާނޭކަން ކަށަވަރެވެ. މިއީ އެއްދީނެއްގައި އަޅުގަނޑުމެން ތިބިއިރު ވާވަރެވެ. އަދި ތަފާތު ދީންތަކަކަށް މުޖުތަމަޢުގައި ޖާގަ ދެވިއްޖެއްޔާ ވާނީ ކިހިނެއްތޯއެވެ؟ އެކަމުގެ ކުޑަކުޑަމިސާލެއް ދަންނަވަންތޯއެވެ. ޔަޘްރިބުގެ މުޖުތަމަޢުންނެވެ. އެރަށުގައި އިސްލާމްދީން ފެތުރި މައްކާގައި ތިބި މުސްލިމުން އެރަށަށް ހިޖްރަކޮށް އެންމެ ފަހުން ނަބިއްޔާ ޞައްލަﷲ ޢަލައިވަސައްލަމަ ވަޑައިގެން އެރަށަށް މަދީނާގެ ނަންދެއްވާ މުޅި ރަށުގެ ރަސްމީ ދީނެއްކަމަށް އިސްލާމްދީން ކަނޑައެޅުއްވި ފަހުންވެސް ދީނީ ޚިޔާލުތަފާތުވުމުގެ ސަބަބުން ބައެއް ޢައިލާތައް ރޫޅުނެވެ. މިގޮތުން އެއް ޢާއިލާއެއް ރޫޅުނުކަމީ އަޅުގަނޑުމެންގެ މިވާހަކައަށް ލިބޭ ދިރުމެކެވެ.\nދެމަފިރިންގެ ދީން ތަފާތުވުމުގެ ސަބަބުން މާލިކު ބުން އައްނަޟަރު ކިޔާ މަދީނާގެ މީހަކު އޭނާގެ އަނބިމީހާއާއި ކުޑަ ކުޑަ ދެފިރިހެންދަރީން އެކަނިމާއެކަނި ދޫކޮށްލާފައި މަދީނާއިން ނުކުމެގެން ޝާމުކަރައަށް ހިނގައްޖެއެވެ. އެކުޑަކުޑަ ޢާއިލާ ރޫޅި ބައިބައިވުމަކީ މިވާހަކަފެށި އިރު އަޅުގަނޑު ބަޔާންކުރި މުއްސަނދި ސައުދާގަރުގެ މުޅި ޙަޔާތް އެފުއްމިފުށަށް ޖެހިގެން ދިޔަ ސަބަބެވެ. މާލިކު ޝާމްކަރައަށް ގޮސް މާގިނަ ދުވަހެއް ނުވެ އޭނާ އެތަނުގައި މަރުވި ޚަބަރު މަދީނާއަށް ލިބިއްޖެއެވެ. ކުޑަކުޑަ ދެކުދިން ޔަތީމުވީއެވެ. ނިކަމެތި އަންހެނަކު ހުވަފަތްވީއެވެ. ސުވާލަކީ މި ކުޑަކުޑަ ދެކުދިންނާއި އެކުދިންގެ މަންމައާއި ވާހަކައިގައި މިއުޅޭ މުއްސަދި ސައުދާގަރާއި އަނެއްކާ ހުރީ ކޮންކަހަލަ ގުޅެއްބާއެވެ؟ އެކުދިން ޔަތީމުވުމުން އެ ސައުދާގަރަށް ކޮން ކަމެއްތޯއެވެ؟ އެކުދިންގެ މަންމަ އާއި އެސައުދާގަރާއި ތިމާގެއީތޯއެވެ؟ ނުވަތަ އެކުދިންގެ ބައްޕަ މަރުވުމުން ސައުދާގަރަށް އިތުރު މުދާތަކެއް ލިބެނީތޯއެވެ؟ ޖަވާބަކީ މިއިން އެއްކަމެއްވެސް ނުވެއެވެ. ނަމަވެސް މިޙާދިޘާވެގެން ދިޔައީ އެސައުދާގަރުގެ މުޅި ޙަޔާތްބަދަލުވެގެން ދިޔާ ޙާދިޘާއަކަށެވެ. އެ މާލިކުގެ މަރު އެއީ އޭނާގެ ޙަޔާތުގެ ނިމުންކަމަށް ވިޔަސް އެއީ މަދީނާގެ މި މުއްސަދި ސައުދާގަރުގެ ޙަޔާތުގެ ފެށުމެވެ. މިއަދު ތިބޭފުޅުން އެސައުދާގަރުގެ ވާހަކަ ކިޔަން ތި ތިއްބެވީ އެމަރުގެ ސަބަބުން ކަމަށް ދެންނެވިދާނެއެވެ. އަޅެ އެސައުދާގަރަށް ދިމާވީ ކޮން ކަމެއްތޯއެވެ؟ (ނުނިމޭ)


Isthashigandah vure furaana muhinmu! Helmet alhamaa! – adduLIVE\nއިސްތަށިގަނޑަށްވުރެ ފުރާނަ މުހިންމު! ހެލްމެޓް އަޅަމާ!\nSep 18, 2019, 08:52 އަމީރާ\n"އެއީ ވަރަށް މަޑުން ދުއްވާ މީހެއް އަބަދުވެސް. ދުވަހަކުވެސް ނުދެކެން ބާރަށް ދުއްވާފަ ދިޔަ ތަނެއް." ހޯމަ ދުވަހުގެ ހަވީރު ވަގުތެއްގައި އައްޑޫ ސިޓީ، މަރަދޫފޭދޫ ބެންކް އޮފް މޯލްޑިވްސް ކުރިމަތިން ލިންކު ރޯޑުގައި ހިނގާދިޔަ ނުރައްކާތެރި އެކްސިޑެންޓުގައި ބޮޑެތި އަނިޔާތަކެއްވި މީހާއާއި ބެހޭ ގޮތުން އޭނާ ދަންނަ މީހަކު ކިޔާދިނެވެ.\nމިކަމުން އަހަރެމެން ނަގައިގަންނަން ޖެހޭ ވަރަށް މުހިންމު ފިލާވަޅެއް އެބަ އޮތެވެ. އަނެކާ މަޑުން ދުއްވިއަސް، ތިމާ ޤަވައިދާ ޚިލާފަށް، ނުވަތަ ސްޕީޑް ލިމިޓަށްވުރެ ބާރަށް ދުއްވައިގެން ތިމާގެވެސް އަދި އަނެކާގެވެސް މުޅި ހަޔާތް ބަދަލުކޮށްލާ ފަދަ އަނިޔާތަކެއް ލިބިދާނެއެވެ. އުމުރު ދުވަހު މަސައްކަތްކޮށްގެން ހޯދާ ފައިސާއިން ގަނެފައިވާ އަގު ބޮޑު މުދަލަށް ގެއްލުން ވެދާނެއެވެ. ފުރާނައަށްވެސް ނުރައްކާވެދާނެއެވެ. މިފަދަ ހިތާމަވެރި ހާދިސާތަކުގައި އެތައް ބައެއްގެ ފުރާނަ އަހަރެމެންނާއި ވަކިވެގެންވެސް ގޮސްފައިވެއެވެ.\nއެހެންކަމުން ސްޕީޑް ލިމިޓްތަކާއި ޓްރެފިކް ޤަވައިދުތައް ހެދިފައިވަނީ އަހަރެމެންގެ ރައްކާތެރިކަމަށްކަން އަހަރެމެން ދެނެގަންނަން އެބަޖެހެއެވެ. ހެލްމެޓްވެސް އަޅަން އަނގާފައި އޮންނަނީ ހަމަ އަހަރެމެންގެ ސަލާމަތާއި ރައްކާތެރިކަން ކަށަވަރުކުރުމަށްކަން ހަނދާންކުރަން އެބަޖެހެއެވެ.\nތަނަކަށް ދާން ލަސްވާތީ ބާރަށް ދުއްވައިގެންނާއި، އިސްތަށިގަނޑު ނުވަތަ ހުޅި ހަޑި ވެދާނެތީ ހެލްމެޓް ނާޅާ ހުރެ ދުއްވައިގެން ލިބިދާނެ ގެއްލުމަކީ އިއާދަ ނުކުރެވޭފަދަ ގެއްލުމަކަށްވުކަމީ ވަރަށް ގާތްކަމެކެވެ. ހެލްމެޓު އަޅައިގެން ހަޑިވާ އިސްތަށިގަނޑު ރީތި ކުރެވިދާނެއެވެ. އެކަމަކު ހަށިގަނޑާއި ފުރާނައަށް ލިބޭ ގެއްލުން ކުރިން ހުރިގޮތަށް އިއާދަ ކުރާނީ ކިހިނެތް ހެއްޔެވެ؟\nރާއްޖޭގައި ހިނގާ ގިނަ އެކްސިޑެންޓުތަކުގައި ގެއްލުން ލިބެނީ ބޮލަށް ނުވަތަ ސިކުނޑިއަށެވެ. ރާއްޖޭގެ ޤަވައިދުތައް އޮންނަ ގޮތުންނަމަ އާދައިގެ މަގުތަކުގައި ހެލްމެޓު އަޅާކަށް ނުޖެހެއެވެ. މިވަގުތު ހެލްމެޓު އަޅަން މަޖުބޫރުކޮށްފައި އޮތީ އައްޑޫގެ ލިންކު ރޯޑުގެ ބަޔަކާއި، ލާމު އަތޮޅު ލިންކު ރޯޑުގެ ބައެއްގެ އިތުރުން މާލެ އާއި ހުޅުމާލެ ގުޅޭ ބްރިޖު ސަރަހައްދުގައެވެ. އެހެންކަމުން މީހުން ހެލްމެޓު އަޅަނީ ހަމައެކަނި މިސަރަހައްދުން ދަތުރު ކުރާއިރުގައެވެ. ނަމަވެސް ރައްކާތެރި ގޮތަކީ ސައިކަލަކުން ދިޔަ ނަމަވެސް، އަދި ބައިސްކަލަކުން ދިޔަ ނަމަވެސް، ދުތުރު ކުރާ ހުރިހާ ވަގުތެއްގައި ހެލްމެޓް އަޅައިގެން ތިބުމެވެ. ކަމެއް ދިމާވާނީ ބުނެފައެއް ނޫނެވެ.\nހެލްމެޓު އެޅުމަކީ ދުނިޔޭގެ ހުރިހާ ކަންކޮޅެއްގައި ވެސް ސައިކަލު ދުއްވާ ފަރާތްތަކަށް މަޖުބޫރު ކަމެކެވެ. މަޖުބޫރު ކުރުވުމަށް ވުރެ އެއީ އެހެން ގައުމުތަކުން އަމިއްލަ ނަފްސް ސަލާމަތްކުރަން އަމިއްލައަށް އަޅާ ފިޔަވަޅެއްގެ ގޮތުގައި ވަނީ ވެފައެވެ.\nއެހެން ހުރިހާ ކަމަކަށް ވުރެ ފުރާނަ އިސްކުރަން އަދިވެސް ދިވެހިންނަށް ވަނީ ޖެހިލުންވާ ކަމަކަށް ވެފައެވެ. އަމިއްލަ ސަލާމަތަކަށް އެންމެންވެސް ސައިކަލު މަތީ ހެލްމެޓު އަޅަމާތޯއެވެ؟


Bayyehge sababun dhuvaalaku 70 faharu hodulevey meeheh\nބައްޔެއްގެ ސަބަބުން ދުވާލަކު 70 ފަހަރު ހޮޑުލެވޭ މީހެއް\nއިނގިރޭސި ވިލާތުގެ ބޯލްޓަންގައި ދިރިއުޅޭ ލީން ވިލިއަން އަކީ ވަރަށް މަދުން ނޫނީ ދުނިޔޭން ނުފެންނަ ޒާތުގެ ބައްޔެއްގެ ޝިކާރައަކަށް ވެފައިވާ އަންހެނެކެވެ. މި ބަލީގެ ސަބަބުން އޭނާއަށް ދުވާލަކު 70 ވަރަކަށް ފަހަރު ހޮޑުލެވެ އެވެ.\nގެސްޓޯޕަރޭސިސް ކިޔާ ބައްޔެއް ހުރިކަން ލީން އަށް އެނގުނީ 2008 ގައެވެ. އޭރު އޭނާގެ އުމުރުން 39 އަހަރެވެ. ބަލި ޖެހުމާއެކު ލީންގެ ދިރިއުޅުން އެފުށް މި ފުށަށް ޖެހުނެވެ.\nގެސްޓޯޕަރޭސިސް ޖެހުމުން ގުދުރަތީ ގޮތުން ބަނޑު ހުސްކޮށްލާގޮތަށް ހުހެއް ނުވެ އެވެ. އޭގެ ސަބަބުން ބަލި ޖެހޭ މީހާ މޭނުބައިކޮށް ހޮޑުލެވި އަދި ބަނޑުގައި ރިއްސުން ފަދަ ކަންކަން މެދުވެރިވެ އެވެ.\nމި މައްސަލަ ހައްލުކުރަން ލީންގެ ބަނޑުގައި ވަނީ ގެސްޓްރިކް ޕޭސްމޭކާ އެއް ހަރުކޮށްފަ އެވެ. މީގެ ސަބަބުން އޭނަގެ އުނދަގޫތައް ކުޑަވެ އެވެ.\nގެސްޓޯޕަރޭސިސްގެ މާނައަކީ ބަނޑުގެ އެއްބައި ޕެރަލައިޒް ވުމެވެ. މިއީ ލައްކައަކުން އެކަކަށް މެދުވެރިވާ ކަމެކެވެ. މި ޑިސްއޯޑާ ހުންނަ މީހުންގެ ބަނޑުގައިވާ މަސްތަކާއި ނާރުތައް އާދައިގެ މީހުންގެ ކުރާ ގޮތަކަށް މަސައްކަތެއް ނުކުރެ އެވެ. ނަތީޖާއަކީ ވަނީ ހަޖަމުކުރުމުގެ މަރުހަލާ ލަސްވެ ބަނޑުގައިވާ ތަކެތި ބޭރުކުރަން ދަތިތައް ކުރިމަތިވަނީ އެވެ.\nބޮޑުކަމުދަވައިގަންނަނީ ބަނޑުގެ މަސްތަކަށް އަންނަ ވަރުގަދަ ވޭންވަރެއްގެ ސަބަބުންނެވެ. ބަނޑުގެ އެއްބައި ވާގިނެތުމުން އެ ވޭންވަރުގެ އިހްސާސެއް އެ މީހާއަކަށް ނުކުރެ އެވެ. ނަތީޖާއަކަށް ވަނީ އެމީހާ ކާ ހުރިހާ އެއްޗެއް ބަނޑުތެރެއަށް ޖަމާވެ ހުސްނުވެ ހުރުމުގެ ސަބަބުން ބަނޑުގައި ރިއްސުމާއި މޭ ނުބައިކުރުމާއި ހޮޑުލެވުން ފަދަ ކަންކަން މެދުވެރިވަނީ އެވެ.\nހަޖަމުކުރުމުގެ ނިޒާމަށް ކުރިމަތިވާ މި ބައްޔަކީ ކިހިނެއް ވެގެން ދިމާވާ ކަމެއް ކަން އަދި ތަޖުރިބާކާރުންނަށް ހޯދިފައެއް ނެތެވެ. ނަމަވެސް އެ ބޭފުޅުން ބޮޑަށް ލަފާ ކުރަނީ ހަކުރުބަލި ހުންނަ މީހުންނަށް ލޭގައި ހަކުރު ހުންނަ މިންވަރު މެނޭޖް ނުކުރެވިގެން ބަލި ޖެހުން އެކަށީގެންވާ ކަމަށެވެ. އަދި ބައެއް ކަހަލަ ތަދުކަނޑުވާ ބޭސް ބޭނުން ކުރުމުންނާއި އެންޓިޑިޕްރެސަންޓްސް، ލޭ މައްޗަށް ދާތީ ކާ ބޭސް އަދި އެލާޖިކް ވާތީ ކާ ބައެއް ބޭހުން ވެސް ހަޖަމުކުރުމުގެ ނިޒާމުގެ މަސައްކަތް ލަސް ވެދާނެކަމަށެވެ.\nއަހަރެމެން ކާ އެއްޗެތި، ކުޑަ ގޮހޮރުން ބޮޑުހޮގޮހޮރަށް ފޮނުވާލަން ބަނޑުގައިވާ މަސްތަކަށް ސިގްނަލް ފޮނުވަނީ ހަށިގަނޑުގައިވާ ވެގަސް ނާވް އިން އިންނެވެ. އެ ނާރަށް ގެއްލުންވުމުން ސިގްނަލް ފޮނުވައެއް ނުދޭނެ އެވެ. ނަތީޖާއަކަށް ވަނީ ގިނައިރުތަކެއް ވަންދެން ބަނޑުތެރޭގައި ކާއެއްޗެތި ހުރުމެވެ.


Hishan ge passport hifahataifi | Mihaaru\n02 ފެބުރުއަރީ 2020 - 13:28 18 comments\nރާއްޖޭން ބޭރަށް ދާން ސްރީ ލަންކަންގެ މަތިންދާބޯޓެއްގައި އިންދާ ފުލުހުން މިދިޔަ ހުކުރު ދުވަހު ވަނީ އޭނާ ހުއްޓުވައި، ފުލުސް އޮފީހަށް ހާޒިރުކޮށްފަ އެވެ. އަދި އޭނާއާ ގުޅޭގޮތުން ހުށަހަޅާފައިވާ މައްސަަލައެއް ބަލަމުންދާ ކަމަށް ފުލުހުން ބުންޏެވެ. އިތުރު ތަފްސީލެއް ނުދެ އެވެ.\n"މިހާރު" އަށް އެނގިފައިވާގޮތުގައި ހިޝާންގެ މައްސަލަތަކެއް ތަހުގީގުކުރަން ފެށުމާ އެކު ފުލުހުންގެ އެދުމަށް މިހާރު ވަނީ އޭނާގެ ޕާސްޕޯޓް ހިފަހައްޓައިފަ އެވެ.\nފުލުސް އޮފީހަށް ހާޒިރު ކުރުމުން ހިޝާން ކުރި ޓްވީޓެއްގައި ބުނީ "ފުލުހުންގެ ފަަރާތުން އަޅުގަނޑަށް ފުރިހަމަ އަށް އެއްބާރުލުން އެބަ ލިބޭ" ކަމަށެވެ. އޭނާގެ މައްޗަށް ކުރެވޭ ތުހުމަތުތަކާ ގުޅޭގޮތުން އެއްޗެއް ނުބުނެ އެވެ.\nއޭނާގެ މައްސަލައެއް ފުލުހުން ތަހުގީގު ކުރަމުން ދާއިރު އޭނާ އަށް ގިނަ ތުހުމަތުތަކެއްކޮށް ގިނަ ބަޔަކު އަންނަނީ ސޯޝަލް މީޑިއާގައި ޝުއޫރު ފާޅުކުރަމުންނެވެ. މުޖުތަމައުއަށް އެހީތެރިވުމުގެ ދާއިރާ އިން ގައުމީ އިނާމު ވެސް ލިބިފައިވާ ހިޝާނާ ބެހޭ ގޮތުން، ސޯޝަލް މީޑިއާގައި ބައެއް މީހުން ކުރި އެއް ތުހުމަތަކީ ފުރާވަރުގެ ފިރިހެން ކުދިންނަށް ޖިންސީ ގޯނާކުރުމެވެ.\nHishan aa behey gothun serious thuhumathu thakeh!\nހިޝާންއާ ބެހޭ ގޮތުން ސީރިއަސް ތުހުމަތުތަކެއް ކުރުން---\nބައެއް މީހުން ވަނީ އެ މީހުންނަށް ދިމާވި ބައެއް ކަންކަން ވެސް، ސޯޝަލް މީޑިއާގައި ހިއްސާކޮށްފަ އެވެ. އަދި ހިޝާންއާ ދެކޮޅަށް ބައެއް މީހުން ބަޔާން ވެސް ދީފައިވާ ކަމަށްވެ އެވެ.\nހިޝާނަށް ބިރު ދައްކައި އިންޒާރު ދޭ ކަމަށް ބުނެ އޭނާ މި ފަހުން އަންނަނީ ޓްވީޓްކުރަމުންނެވެ. އެ ޓްވީޓްތަކާ ގުޅިގެން ފުލުހުން ބުނެފައި ވަނީ އެ މައްސަލަ ވެސް ބަލަމުން އަންނަ ކަމަށެވެ. ނަމަވެސް އިންޒާރު ދިން އިރު އޭނާ ހުރި ތަނަކާއި ބިރުދެއްކީ ކޮން ބަޔަކުކަން ވެސް ކިޔައިދީފައި ނުވާ ކަމަށް ފުލުހުން ބުނެ އެވެ.\nއިތުރު ލިޔުންތައް ޕޮލިސް ކުޑަކުދިންނަށް އަނިޔާކުރުން ޕާސްޕޯޓް އަހުމަދު ހިޝާން


Hithadhoo In Ithuru2Meehaku Covidah Fassi Vejje - Vaguthu\nކޮވިޑް-19: ފައްސި މަދު، ޓެސްޓް ވެސް މަދު - 16 ގަޑިއިރު ކުރިން\nހިތަދޫން އިތުރު ދެ މީހަކު ކޮވިޑަށް ފައްސިވެއްޖެ\nއައްޑޫ ސިޓީ ހިތަދޫގައި ވަކި ތަރުތީބެއް ނެތި ނެގި ދެ ސުންކެއް ކޮވިޑް-19 އަށް ފައްސިވެ، ބަލި ޖެހުނު މީހުންގެ އަދަދު މައްޗަށް އަރައިފިއެވެ.\nއެނގިފައިވާ ގޮތުގައި، މިއީ ހިތަދޫގައި ފެތުރިފައިވާ އިހަލާ ގުޅުން ހުރި ބައެއް ނޫނެވެ. ދެމީހުންނަކީ ބަލީގެ އަލާމާތް ހުރެގެން ހިތަދޫ ފްލޫ ކްލިނިކަށް ގުޅައިގެން ސުންކު ނެގި ދެމީހުންނެވެ. މި ދެ މީހުންނަކީ ދާދި ފަހުން ހުޅުމީދޫ އަށް ދިޔަ ބައެކެވެ.\nއައްޑޫގައި މިހާރު ތިން އިހަލެއް އެބައޮތެވެ. . ޖުމްލަ 25 މީހުން މިހާރު ބަލި ޖެހިފައި އައްޑުއަތޮޅުގައި ތިބި އިރު އޭގެ ތެރޭގައި ހިމެނެނީ ހުޅުމީދޫ އިން ފައްސިވި 14 މީހަކާއި، ޝަންގްރިއްލާއިން ކަރަންޓީނުގައި ހުއްޓާ ފައްސިވި މީހެއްގެ އިތުރުން ހިތަދޫއިން ފައްސިވި 10 މީހުންނެވެ.\nމިދިޔަ ހޮނިހިރު ދުވަހު އައްޑޫ ސިޓީން ފުރަތަމަ ފައްސިވެފައި ވަނީ ފްލޫ ކްލިނިކަށް ދެއްކި މީހެކެވެ. އޭނާ ކޮވިޑަށް ފައްސިވުމާއެކު އެ ސިޓީގެ ގުޅިފައިވާ ރަށްތަކަށް އަރައި ފޭބުން ވަނީ މަނާ ކޮށްފައެވެ. މީގެ ކުރިން އެ ސިޓީގެ ރަށްތަކުގެ ތެރެއިން ވަކިން އޮންނަ ހުޅުމީދޫން ބަޔަކު ފައްސިވުމާއި ގުޅިގެން އެރަށަށްވެސް އަރައި ފޭބުން އޮތީ މަނާ ކޮށްފައެވެ.\nއައްޑޫގައި ދާދި ފަހުން ކަރަންޓީނާ ހިލާފުވި މީހަކު ވަނީ ކޮވިޑް-19 އަށް ފައްސިވެފައެވެ. އެނގިފައިވާ ގޮތުގައި ކޮވިޑަށް ފައްސިވެފައި ވަނީ މާލެ އިން މުބާރާތެއްގައި ބައިވެރިވާން އައްޑުއަށް ދިޔަ މީހެކެވެ.\nއައްޑޫގައި ކޮވިޑް ވޭދަނަތަ އިތުރުވެފައިވާތީ ބަލި ފެތުރުން ކޮންޓްރޯލް ކުރުމަށް ރައްކާތެރިކަމުގެ ފިޔަވަޅުތައް ވަނީ ވަރުގަދަކޮށްފައެވެ.\nރާއްޖެ އިން މިހާތަނަށް 31،000 އަށް ވުރެ ގިނަ މީހުން ކޮވިޑަށް ފައްސިވެ 74 މީހުން ވަނީ ނިޔާވެފައެވެ.\nމެއި 5, 2021 14:39\nކޮވިޑް ޖެހޭ މީހުންގެ އަދަދު ވަރަށް ބޮޑަށް ދަށްވެފައި އޮތުމަށް ފަހު އިތުރުވާން ފެށީ މިދިޔަ މަހުގެ ފުރަތަމަ ދުވަހުން ފެށިގެން ދިން ލުއިތަކާއި ލޯކަލް ކައުންސިލްތަކުގެ އިންތިހާބަށް ފަހުގަ އެވެ. ދަންނައެވެ. އޮބި ނޯވެ ފުޅާވެ ބޮޑުވެ ފެތުރެމުން މިދަނީ އިލެކްޝަން ކްލަސްޓާ އެވެ.


Mash'hooru Lavakiyuntheriyaa Sia, Faruvaa Eh Neiy Veyndhenivi Bayyeh Gai - Vaguthu\nމަޝްހޫރު ލަވަކިޔުންތެރިޔާ ސިއާ، ފަރުވާއެއް ނެތް ވޭންދެނިވި ބައްޔެއްގައި\nއޮސްޓްރޭލިއާއަށް އުފަން މަޝްހޫރު ލަވަކިޔުންތެރިޔާ، "ސިއާ" އަށް ވޭންދެނިވި ނުރައްކާތެރި ބައްޔެއް ޖެހިފައިވާކަން އޭނާ ހާމަކޮށްފިއެވެ.\nއަމިއްލަ އޮފިޝަލް ޓްވީޓާ އެކައުންޓުން ސިއާ ކުރި ޓްވީޓެއްގައި މިކަން ހާމަކޮށް އޭނާ ބުނެފައިވަނީ، އޭނާއަށް ނާރުގެ ނުރައްކާތެރި ބައްޔެއް ޖެހިފައިވާ ކަމަށާއި، އެކަމުގެ ސަބަބުން ގަދަވޭނުގައި އުޅެމުންދާ ކަމަށެވެ.\nސިއާ ބުނެފައިވާ ގޮތުގައި އޭނާއަށް ޖެހިފައި ވަނީ އެލާސް-ޑެންލޮސް ސިންޓްރޮލް (އީޑީއެސް) ނަމަކަށްކިޔާ ބައްޔެއް ކަމަށެވެ. މިއީ ހަށިގަނޑުގެ ކަށިގަނޑާއި މަސްގަނޑު ގުޅުވައިދިނުމުގައި މެދުވެރިވާ ޓިޝޫތަކުގެ ބާރު ކަނޑުވާލައި ދެރަވަރުކޮށްލާ ނުރައްކާތެރި ބައްޔެކެވެ. މި ބަލީގެ ސަބަބުން ބަލި ބޮޑުވާ ވަގުތުތަކުގައި، އެ ބައްޔެއް ޖެހިފައިވާ މީހާއަށް ބޮޑެތި ވޭންތައް ތަޙައްމަލްކުރަން ޖެހެއެވެ.\nއީޑީއެސްގެ ވޭން އޭނާ ތަޙައްމަލް ކުރަމުންދާކަން ސިއާ ހާމަކޮށްފައި ވީނަމަވެސް އޭނާ އެކަމާއި ގުޅޭގޮތުން މާގިނަ ވާހަކަތަކެއް އަދި ދައްކާފައެއް ނުވެއެވެ. މިކަމުގެ ސަބަބުން އޭނާއަށް ދުނިޔޭގެ އެކި ކަންކޮޅުތަކުން ތާއީދުކުރާ އެތައް ހާސް ފޭނުން ވަނީ ކަންބޮޑުވެފައެވެ. ނަމަވެސް ސިއާ ބުނެފައިވަނީ އޭނާ އަދި ހުރީ ފޭނުންނާއި އެކު ކަމަށެވެ.\nއެމެރިކާގެ ނޭޝަނަލް އިންސްޓިޓިއުޓް އޮފް ހެލްތްސް ލައިބްރަރީ އޮފް މެޑިސިން އިން 2017 ވަނަ އަހަރު ބުނެފައިވާގޮތުގައި އީޑީއެސްގެ 13 ވައްތަރެއް މިހާތަނަށް ވަނީ އިންސާނުންގެ ގައިން ފެނިފައެވެ. މީގެ ތެރޭގައި ފުރާނައަށް ނުރައްކާ ކުރާ ވައްތަރުތައްވެސް ހިމެނޭއިރު، މިއިން ބައެއް ހާލަތުތައް މެދުވެރިވުމުން އެއްވެސް ފަރުވާއެއް ނެތި ސިއްޙީ އެތައް މައްސަލައަކާއި ކުރިމަތި ކުރުވާ ކަމަށް އެ އިންސްޓިޓިއުޓުން ބުނެއެވެ.\nއީޑީއެސް އަކީ ދުނިޔެއިން ވަރަށް މަދުން ފެންނަ ބައްޔެކެވެ. އެގޮތުން ބަލި ޖެހެނީ ކޮންމެ 5000 މީހެއްގެ ތެރެއިން އެކަކަށެވެ.\n5000 މީހެއްގެ ތެރެއިން އެކަކަސް ބަލި ޖެހުމަކީ މަދުވުމެއް ނޫން.\nއޮކްޓޯބަރ 12, 2019 14:34\nސިންޓްރޮލް އެއްނޫން، ސިންޑްރަމް. ނާރުތަކަކަށް ނޫން ޖެހެނީ، މަސްތަކަށް.\nއޮކްޓޯބަރ 13, 2019 06:09\nވަރަށް ދެރަ ވެއްޖެ?އައި އޭމް އަ ބިގް ފޭން އޮފް ޔޫ??


Brazil ge raees aa dhekolha eh million meehunge muzaaharaaeh\nބްރެޒިލްގެ ރައީސާ ދެކޮޅަށް އެއް މިލިއަން މީހުންގެ މުޒާހަރާއެއް\nއާންމުން ނުކުމެ ބްރެޒިލްގެ މަގުތަކާއި ދަނޑުތައް ފުރާލަނީ އެގައުމުގައި ވޯލްޑް ކަޕް ބޭއްވީމަ އެކަންޏެއް ނޫނެވެ.\nބްރެޒިލްގެ މިލިއަނަކަށް ވުރެ ގިނަ އާންމުން އިއްޔެ އެ ގައުމުގެ އެކި ސްޓޭޓްތަކުގައި މަގުތަކަށް ނުކުމެ އެމީހުންގެ ރައީސް ދިލްމާ ރޫސަފްއާ ދެކޮޅަށް މި ވަނީ އާދަޔާހިލާފު ބޮޑު މުޒާހަރާއެއްކޮށްފަ އެވެ. އެއީ ބްރެޒިލްގެ ސަރުކާރުގެ ތެޔޮ ކުންފުނި، ޕެޓްރޯބްރަސް އިން ހިންގާފައިވާ ބޮޑު ޚިޔާނާތެއްގައި ރޫސަފް ވެސް ބައިވެރިވެ ވަޑައިގެން ކުށްވެރިވެފައިވާ ކަމަށް ބުނެ އެވެ.\nރިއޯ ޑެ ޖެނީރޯގެ މަގުތަކަށް 15،000 އަށް ވުރެ ގިނަ މީހުން ނުކުމެ އަޑުއުފުލިއިރު ބްރަސީލިއާގެ މަގުތަކަށް ނުކުތް މީހުންގެ އަދަދު 40،000 އަށް އަރަ އެވެ.\nމުޒާހަރާގެ ބައިވެރިން ބުނެފައި ވަނި ސޯޝަލް މީޑިއާގައި ހިތްހަމަނުޖެހުން ފާޅުކުރުމުގެ ބޭނުމެއް ނެތް ކަމަށާއި މަގުތަކަށް ނުކުތީ އެމީހުން ސަރުކާރާ މެދު ހިތްހަމަނުޖެހިފައި ތިބި ވަރު ދައްކާލުމުގެ ބޭނުމުގައި ކަމަށެވެ.\nރައީސް ރޫސަފްއާ ދެކޮޅަށް މިލިއަނަކަށް ވުރެ ގިނަ މީހުން މުޒާހަރާކޮށްފައި މި ވަނީ އޭނާ އަށް ތާއީދުކުރާ ފަރާތްތަކުން ވެސް މިފަދަ ބޮޑު މުޒާހަރާއެއް ކުރިއަށް ގެންގޮސްފައި ވަނިކޮށެވެ.\nރޫސަފް އަށް ފާޑުކިޔުން އަމާޒުވެފައިވާ ޚިޔާނާތުގެ މައްސަލަ އަކީ ތެޔޮ ކުންފުނީގެ ވެރިޔަކަށް އެކަމަނާ ހުންނަވަނިކޮށް ހިންގާފައިވާ މައްސަލައެކެވެ. ނަމަވެސް ބްރެޒިލްގެ އެޓާނީ ޖެނެރަލްގެ އޮފީހުން ކުރިއަށް ގެންދިޔަ ތަހުގީގުން ރޫސަފް ވަނީ ސަލާމަތްވެ ވަޑައިގެންފަ އެވެ.